
FORORD. 



INaar Forfatteren i efterfølgende Afhandling har 
* søgt at give en Oversigt over Grev Ålexis Tolstojs Liv 

\ og litterære Virksomhed, er dette Forsøg ikke udeluk- 

r kende fremkaldt af personlig Forkjærlighed for den store 

^ russiske Lyrikers og Dramatikers ejendommelige Kunst, 

en Forkjærlighed, vi ere langt fra at ville skjule, og som 
fra vor Side alt har fundet Udtryk i et ikke ringe Antal 
Oversættelser, mest af Smaadigte, spredte gjennem et 
Tidsrum af femten Aar over flere danske og norske Tids- 
skrifter og Aviser. 

Til Valget netop af foreliggende Emne har ved Si- 
den af al personlig Sympathi endnu den Omstændighed 
i høj Grad bidraget, at der, hvor underligt dette end 
lyder, lige indtil nu paa Russisk ikke foreligger nogen 
systematisk, mere eller mindre omfattende Redegjørelse 
for Digterens Livsforhold eller Værdsættelse af hans 
Kunst, men ikke engang Forarbejder til Samling af de 
nødvendigste biografiske Data og kun en ganske enkelt, 
meget kortfattet men iøvrigt ret omhyggelig sammenstillet 

IV 

Fortegnelse over hans Arbejder i kronologisk Orden^ 
fremkommen for flere Åar tilbage i et russisk Maaneds- 
skrift ^) og hengaaet saa ubemærket, at flere af de i 
Fortegnelsen anførte mangesteds spredte Digte og Prosa- 
arbejder ikke have fundet Plads i de senest foretagne 
Udgaver af hans Skrifter. Der forefindes overhovedet 
endnu ikke nogen samlet fuldstændig Udgave af Tolstojs 
Arbejder, der indtil nu ere fremkomne paa Tryk, og af 
hvilke nogle først efter Digterens Død ere blevne tilladte 
af Censuren; andre, deriblandt sikkert ikke faa apokry- 
fiske, cirkulere endnu kun i Haandskrifter. I de senere 
Aar følge Udgaverne, navnlig da af hans lyriske Digte, 
temmelig hurtigt efter hinanden, vinde stadigt i Fuld- 
stændighed og ville vel med Tiden komme til at inde- 
holde alt, hvad virkelig tilhører Tolstoj og fortjener at 
tages med. En fjernere liggende Fremtids periode, i 
hvilken Efterdønningerne af hans egen Tidsalders Be- 
vægelser helt ville være døde hen, hvad de endnu langt- 
fra kunne siges at være, vil sikkert fra russisk . Side 
give den litterære Verden en af Partispørgsmaal uaf- 
hængig, uhildet retfærdig Værdsættelse af hans Betyd- 
ning som Digter. I denne Henseende troer nærværende 
Bogs Forfatter som Udlænding at se mere objektivt 
paa Sagen end Tolstojs egne Landsmænd, og om vi end 
paa et eller andet politisk eller religiøst Spørgsmaals 
Omraade maaske kunde have udtrykt os lidt mere be- 

^) D. D. Jas^kov: Materialer til en fuldstændig Samling af 
Grev A. K. Tolstojs Skrifter. IstarUscJmhij Vjcestnik. Oktober 

1885. 

stemt, skal det dog strax siges, at vi ogsaa her, atter 
som Udlænding og skrivende for Udlændinge, i det hele 
have følt os fri. Noget vanskeligere har Opgaven stillet 
sig ved Affattelsen af Digterens Biografi. I det sparsomt 
foreliggende trykte Materiale hertil, deriblandt ogsaa i 
Tolstojs egen kortfattede Skildring af sit Liv, kommer 
en paafaldende Mangel paa Oplysninger om ikke uvæsen- 
ligé Forhold stedvis til at ligne tilsigtet Fortielse. Hvorvel 
vi for flere saadanne Punkters Vedkommende have havt 
Lejlighed til at forespørge hos ældre, endnu levende, 
kyndige Mænd af hans Samtid, tro vi os dog af let 
forstaaelige Hensyn ikke berettiget til at tage andet med 
end det, som har faaet væsenlig Indflydelse paa Dig- 
terens Åandsliv og litterære Udvikling, hvis Fremstilling 
har været vor Afhandlings Opgave. 

Til Løsningen af denne Opgave have vi medbragt 
en mangeaarig Beskjæftigelse med Tolstojs egne Værker. 

4 

Meget af det ellers benyttede Materiale er hentet fra 
længst glemte, nu vanskelig tilgjængelige Avisartikler og 
korte Karakteristiker i forskjellige Tidsskrifter. Opdagelsen 
af saadanne Hjælpekilder bliver, navnlig ved Moskauer- 
bibliothekemes noget primitive Tilstand, oftere end øn- 
skeligt afhængig af Tilfældet; dog tro vi ikke at have 
ladet nogen af de mere betydelige upaaagtet. Disse 
Kilder, hvis russiske Titler i Danmark vanskelig — eller 
slet ikke — vilde kunne trykkes med Cyrillusalfabetet, 
have vi, saa godt det lod sig gjøre, anført i Noter under 
Texten med latinske Bogstaver. En det russiske Sprog 
forstaaende Læser vil neppe have Møje med at orientere 

VI 

sig 1 de saaledes stavede Benævnelser, om disse end 
naturligt nok maa falde Øjet lidt uskjønt og uvant. Mere 
nedstemmende, stundom næsten hæmmende virker paa 
Forfatteren Følelsen af, at udenfor en russisk Universitets- 
stad ville ikke faa af de i Noterne anførte Skrifter være 
utilgjængelige for en Lærd, som kunde ønske at prøve, 
hvorledes Kilderne til dette Arbejde ere benyttede. I 
Bevidstheden lom saaledes stundom til ingen Nytte at 
komme frem med et quasi-lærdt Apparat have vi hist 
og her udeladt til Ex. et temmelig ligegyldigt Navn paa 
en russisk Provindsavis o. 1. Heller ikke gjør Afhand- 
lingen i sig selv bestemt Fordring paa at have behandlet 
sit Emne helt udtømmende. Men i Mangel af nogen 
større sammenhængende Undersøgelse paa Russisk eller 
andre Sprog giver dette Arbejde idetmindste for enkelte 
Partiers Vedkommende et og andet brugeligt Bidrag til 
en fremtrædende russisk Digters Karakteristik. 

I. 

Digterens Slægt. — Hans Barndom og Omgivelser. — Disses Ind- 
flydelse paa hans Udvikling. — - En Udenlandsrejse. — Forhold til 
Hoffet. — Statstjeneste. — Hans første Forfattervirksomhed. — 
Han trækker sig tilbage fra ofifenlig Virksomhed. — Kort biografisk 
Oversigt over hans senere Liv. 

(jrev Alexiéj Konstantinovitsch Tolstoj 
blev født 1 Petersborg den 24 August (5 September) 
1817^). Af Navn tilhørte han en gammel anset Slægt, 
der med Sikkerhed lader sig forfølge tilbage til Midten 
af det fjortende Aarhundrede ^) og som i Ruslands 
Historie lige til vore Dage har spillet en fremtrædende. 
Rolle lige fra den første, som i denne Slægt ophøjedes 
i Grevestanden, Kavaler af Andreasordenen, virkelig 
Geheimeraad Peter Tolstoj, sørgeligt nok bekjendt for 
den Hjælp, han ydede Peter den Store mod dennes 
egen Søn, Tsarévitsch Alexiéj, og for en væsenlig Del 
Skyld i den unge Fyrstes tragiske Død. Geheimeraadens 
Søn og Sønnesøn indtraadte begge i Statstjenesten og 

^) Gr. A. Tolstojs Selvbiografi, skreven 1874 paa Fransk i 
Form af et Brev til Prof. Angelo de Gubernatis i Florents, offen- 
liggjort af denne kort efter Digterens Død i Maanedsskriftet Rivista 
europea, Decbr. 1875 og aftrykt saavel i fransk Original som i 
russisk Oversættelse foran i de sex sidste Udgaver af Tolstojs 
samlede Digte, begyndende med 2den Udgave af 1876. 

^J Fyrst P. Dolgorukovs Russiske Slægtébog II. Bind, 
S. Petersb. 1855, p. 121. 

1 

opnaaede Rang af virkelige Statsraader, hvorimod Sønne- 
sønssønnen, Grev Konstantin Petrovitsch Tolstoj, Faderen 
til vor Digter — Fader i det mindste af Navn — ikke 
synes at have indtaget nogensomhelst Stilling hverken i 
det offenlige eller private Liv^). I Dolgorukovs Slægte- 
bog anføres kun Konstantin Tolstojs Navn og Navnet 
paa hans Hustru: Anna Alexéjevna Perovskaja, intet 
andet. — Tolstoj selv nævner i sin Autobiografi end 
ikke Ordet Fader; en kyndig russisk Biograf og Kritiker^) 
synes med Villie at omgaa det genealogiske Spørgsmaal, 
og ørkesløst vilde det være at drage en Parallel mellem 
vor Digter og de to samtidige betydelige Medlemmer af 
Slægten Tolstoj, Ministeren Dmitrij Andréjevitsch og 
Forfatteren Ljev (Leo) Nikolåjevitsch, saameget mere 
som Grev Alexis Tolstoj i de os tilgjængelige Kilder kun 
etsteds i Forbigaaende *) nævner den første og aldrig 
med et Ord omtaler den sidste. Idethele synes han 
ikke at have staaet i noget nærmere Forhold til de 
øvrige Grever Tolstoj. 

Han tilhørte helt og udelukkende sin Moders 
Familie, Hetmansætten Perovskij, en gammel Kosak- 
stamme fra Sydrusland, en Slægt stærkt begavet for 
det Onde og for det Gode, mest for hvilket er vanske- 
ligt at sige, men aldrig ubetydelig i noget af sine Med- 
lemmer. Nu er Vaabenskjoldet brudt. Den sidste Mand 
af Navnet, som indtog en høj Post under den forrige 
Regjering, døde 1882 i Udlandet, som det siges*), af 
Sorg over den Skam, hans Broderdatter, Nihilistinden 

^) Efter Meddelelse af Personalhislorikeren, Udgiver af Maa- 
nedsskriflet Russkij Archiv, P. I. Barténjev. 

^) P. Schtschebalskij i Maanedsskriftet Russkij Vjæstnik, 
Maris 1883. 

^) I den versificerede Novelle Portrættet y Samlede Digte 
1877 p. 387. 

*) Meddelt af P. I. Barténjev. 

Sofia Perovskaja, det egenlige Drivhjul i Martskatastrofen 
1881, ved sin forsmædelige Død paa Skafottet bragte 
over en Slægt, som endnu i dette Aarhundrede blandt 
sine Medlemmer havde talt to Ministre og flere meget 
høje Militær- og Civilembedsmænd. Digterens Moder, 
Anna Alexéjevna Perovskaja synes stærkt at have baaret 
Slægtens Særpræg, hvor lidet hun end nævnes. Hendes 
Forhold til hendes Gemal har næppe været andet end 
et kjøligt, officielt. Derimod var hun ved nært og nøje 
Venskabsbaand knyttet til sin Broder Alexiéj Alexéje- 
vitsch Perovskij, en højtbegavet Mand, godt bekjendt i 
den russiske Litteratur under Pseudonymet Anton Pogo- 
rælskij, og en Tid lang Kurator for Universitetet i Khar- 
kov med Titel af Geheimeraad. Til denne Morbroder, 
paa et af hans talrige Godser i Sydrusland, blev den 
nyfødte Alexiéj Tolstoj, knapt sex Uger gammel, bragt 
fra Petersborg og sat i Pleje. Paa Gaarden Krasnyj 
Rog i Guvernementet Tschernigov tilbragte han under 
Onkelens Varetægt sin Barndom og første Ynglingealder. 
Derfor betragter Digteren ogsaa Lillerusland som sin 
Fødestavn,^) og Lillerusland er det, han besynger i de 
to smaa Strofer^): 

Hej, mit Hjem, mit Fædrehjera, 
Steppe, vilde, vide, 
Spillerum til frem og frem 
Spring i Spring at ride. 

Hej, I Nattens lyse Lyn, 
Torden efter Tørke, 
Ulvehyl i Skovens Bryn, 
Steppe, Storm og Mørke. 

*) Autobiografien i Samlede Digte 1877 p. IX: Je regarde la 
petite Eussie comme ma veritable patrie, 
«) Samlede Digte 1877 p. 220. 

Flere andre af hans bedste Digte ere viede Sydruslands 
Natur, saaledes den meget populære Sang „Klokke- 
blomsterne^^), der næsten er bleven en Folkevise, og 
en smukt lokaliseret Omskrivning af Goethes Kennst 
Du das Land^): 

Saa Du det Land, hvor langs den sølvblaa Dnjæpr 
De rige Kornax Guld for Vinden strø, 
Hvor Vindens Viften fra de vide Stepper 
Er Duft af Tusindfryd og revet Hø? 



Derhen, derhen mit Hjerte vil tilbage, 
Hvor ungt og let det slog i fordums Aar, 
At høre Gritskos Sang om svundne Dage 
Og flette Blomster i Marusjas Haar. 

Digterens Barndom var overordenlig lykkelig og efterlod 
ham udelukkende lyse Minder^), skjøndt han voxede op 
aldeles ene uden Jevnaldrende, uden Legekammerater. 
Ensomheden midt i en yppig bedaarende Natur blandt 
dagligdags Omgivelser af en ganske vist meget stille 
men til det Yderste elegant og udsøgt, næsten overfor- 
finet herskabelig Pragt paa det rige Gods, hvor alt, 
som i mindste Maade kunde støde en aristokratisk Sands 
for Skjønhed og Harmoni, omhyggeligt fjernedes fra 
Barnet*), udviklede tidligt, maaske for tidligt den Skjøn- 
hedstrang, deri Skjønhedstilbedelse i ham, der formede 
sig til et af Hovedtrækkene i hans Karakter, sammen 
med et ud fra de nævnte Forudsætninger let forstaaeligt 
Hang til Fantasteri, en naturlig Trang til at befolke 
det idetmindste for ham næsten ubeboede Slot med 

') Samlede Digte 1877 p. 217. 
^) Sammesteds p. 251. 
*) Sammesteds, Autobiografien p. IX. 

*)A. Skabitschevskij's (Kritiker og Litteraturhistoriker) 
Skrifter, St. Ptb. 1890, II. Bind p. 234. 

Skikkelser, skabte af hans egen rige Indbildningskraft og 
skabte skjønne nok til at passe ind i Rammen af den 
Rigdom og ydre Glands, der fra hans allertidligste 
Barndom omgav ham paa det prægtige Herresæde, som 
endnu til de mindste Enkeltheder havde bevaret den 
franske Elegance ancien regime og den halvbarbariske 
østerlandske Overdaadighed, der begge tilsammen ere 
uadskillelige fra en russisk Bojarbolig i Jekaterina II's 
Stil, og om hvilke Forfatteren af denne Bog ganske 
godt kan danne sig en Forestilling ud fra de Rester af 
hin Tidsalders Pragt, han stundom selv har havt Lej- 
lighed til at se. 

Der kunde ligge en Fare i den afsondrede, stærkt 
forfinede Opdragelse, Digteren fik. Han kunde være 
bleven sygelig skjønhedsdyrkende og menneskesky, have 
udviklet sig i den Retning, som førte Kong Ludvig II 
af Baiern ind i Afsindets blaa Taaget. Han kunde 
ogsaa være bleven yderligtgaaende Egoist uden Interesse 
for og uden Evne til at leve Livet med blandt sine 
Medmennesker. Men for begge, nær beslægtede Farer 
bevarede ham hans medfødte sunde, russiske Natur og 
det vide, russiske Friluftsliv. Ueberschwånglich — der 
findes intet dansk Udtryk for Begrebet — paa den 
Maade som en Tydsker kan være det, er en fuldblods 
Russer neppe nogensinde blevet; det ligger den slaviske 
Folkekarakter fjernt. Heller ikke Egoismen er noget 
synderlig almindeUgt fremtrædende Træk i Russerens 
Natur, han være sig rig eller fattig, høj eller ringe. 
Forholdene, under hvilke Russeren lever, ere store og 
rummelige som Landet selv; men Egoismen trives kun 
ret, hvor Omgivelserne ere snevre. Det maa heller ikke 
lades ude af Betragtning, at hvor afsondret Tolstoj i sin 
Barndom end kan have levet, gjælder Afsondringen kun 
Jevnlige og Standsfæller men ingenlunde det simple 

Folk. Afsondring af denne Art kjendes i Rusland knapt 
i vor Tid, og langt mindre før Livegenskabets Ophævelse. 
Forholdet mellem Herskab og Bønder var og er tildels 
endnu i høj Grad patriarkalsk. Intetsteds er Adskillelsen 
mellem Adel og Bonde saa ringe som i Rusland. Bon- 
den saa og ser ofte endnu i Jorddrotten sin nærmeste 
og naturligste Hjælper og Forsvarer, til hvem han i 
Smaat og Stort henvender sig om Raad og Bistand^); 
Aarhundreders Folkeskik og religiøse Opfattelse hjemler 
ham Ret dertil. Saaledes var det ogsaa paa Perovskijs 
Godser; den unge Greve er fra sin Barndomstid kommet 
i nær og indgaaende Berøring med Folket, og denne 
Berøring har givet hans Poesi den stærkt udprægede 
russiske Kolorit, som gjør navnlig hans Folkevisestem- 
ninger saa ægte, og hvortil vi skulle vende tilbage i 
denne Bogs femte Afsnit. 

At en Opdragelse, som den ovenfor angivne, i et og 
andet alligevel har havt sin mindre heldige Indflydelse, 
falder af sig selv. En Følge deraf spores i det over- 
drevne. Russerne i Almindelighed fjerntliggende Fanta- 
steri, der præger hans første Prosafortællinger*). Dette 
Hang til det Fantastiske følger ham da ogsaa, om end i 
afdæmpet og afklaret Form, stundom til det Sidste. I 
den versificerede Novelle „Portrættet" (fra 1872) har 
Tolstoj sikkert benyttet Motiver fra sin egen Barndom 
til Skildringen af den ensomt opvoxende Dreng, der i 
det store øde Hus, hvor han kun ser Voxne og Ældre, 
som aldrig vilde kunne sætte sig ind i hans Tankegang, 
hemmeligt fatter Kjærlighed til et gammelt Portræt af 
en ung Pige med Pudder, Skjønhedsplet paa Kinden og 
Forklædet faldt af Blomster. Paa en ved sin naturlige 
Tilfældighed stærkt overnaturligt virkende Maade giver 

O P. Schlschebalskij i Russkij Vjæstnik Marts 1883 p. 376. 
^) Videre herom i Afsnit III. 

den unge Pige ham tilkjende, at han skal komme ved 
Nattetid. Længe tør han ikke, men tilsidst lister han 
sig fra sin sovende Hovmester gjennem Værelse efter, Væ- 
relse ind i Salen til Portrættet. Der foregaaer en sel- 
somt skildret Scene. Næste Morgen finder Tjenerskabet 
ham liggende bevidstløs paa Gulvet. Da han slaaer Øj- 
nene op, hører han Moderen og Tanten nævne Mæs- 
linger og Skarlagensfeber, medens den tydske Hovmester 
paa Latin disputerer med Doktoren om Somnambulus og 
febris cerebralis, men selv gjemmer han i den lukkede 
Haand en Blomst, om hvilken kun han ved, hvorfra den 
er kommen. 

Hvad forresten det Hang til Fantasteri angaaer, der 
hos en fin, modtagelig Natur som Tolstojs let maatte 
udvikle sig gjennem en Opvæxt under de nys berørte 
Forhold, har dette, rent litterært set, efter vort Skjøn 
kun havt en mindre heldig Indflydelse paa hans aller- 
første Prosaværker, paa hvilke han senere selv ikke 
synes at have sat Pris og som end ikke efter hans Død 
ere blevne tagne med i de samlede Udgaver af hans 
Skrifter. løvrigt maa denne Retning snarest siges at 
have været hans Poesi til Gavn, saaledes i den nys 
omtalte versificerede Novelle og i flere af hans senere 
Legender og Ballader, først og fremmest da i det ita- 
lienske Sagn „Dragen** ^). Her give de glimtvis og med 
stor Smag spredte Stænk af Fantasteri Tolstojs Pro- 
duktion en særegen, for hans Digtning ejendommelig 
Glands uden at brede noget unaturligt Farveskjær over 
det Grundlag af sund Virkelighedsskildring, der til syvende 
og sidst altid ligger paa Bunden saavel af Tolstojs som 
af de fleste andre russiske Belletristers Forfatterskab. 
En overdreven Udvikling af det fantastiske Element er 
overhovedet Russerne fremmed ; snarere end hos Tolstoj 

') Se Afsnit IV. 

lader en saadan sig maaske paavise hos den stærkt vest- 
europæisk paavirkede Turgjénjev. 

Derimod har den afsondrede, forfinede Opdragelse, 
Digteren fik, nok havt en anden Følge, der maa have 
virket misligt paa hans Liv som Menneske og derigjennem 
kan have faaet en vis Indflydelse paa hans litterære 
Produktion. Han er fra Barnsben ikke bleven tilstrække- 
ligt vænnet til at træde det virkelige Liv under Øjne og 
føler derfor som Voxen Ulyst til al Virksomhed udenfor 
sit eget kunstbeskuende Skjønhedsliv. Dette hindrer 
ham, hvad strax skal paavises, i at gjøre Gavn for Folk 
og Fædreland i den Statstjeneste, til hvilken hans Stilling 
i Samfundet aabnede ham let Adgang; dette afholder 
ham fra at tage virksommere Del i det samtidige Aandslivs 
Kamp og Brydninger, noget en eller anden ofte uret- 
færdig Kritik over ham ikke uden Grund gjør gjældende ^), 
og dette berøver ham, saavidt af de sparsomt foreliggende 
biografiske Data ^) og nogle Udtalelser i hans egne Digte ^) 
kan sluttes, endel af den Modstandskraft, der allevegne 
og neppe mindst i Rusland gjøres nødig for kraftigt at 
leve Livet med. 

Overladt til sig selv, som Barnet var udenfor Skole- 
timerne, i hvilke fra Udlandet indforskrevne Lærere og 

*) Skabitschevskij, IL Bind p. 237. 

*) Sammesteds p. 236. Mundtlige Meddelelser af P. I. Bar- 
ténjev. En Antydning ogsaa i A. A. Feths Erindringer. Moskau 
1890. II. Bind p. 187. 

*) Ved Beskrivelsen af et Martyrbilled i et Kloster nær Cor- 
dova (Samlede Digte 1877 p. 520) udbryder han: 

Jeg ser hans Legem brændt og flaaet og stukket 
Og Pinen i hans Træk forstaaer jeg godt, 
Thi af min egen Sjæl er Huden trukket, 
Og Hjertets blodigtrøde Kjød lagt blot; 
Hvert Sammenstød med Livet, med det frie, 
Er mig en bitter Kval og hudløs Svie. 

Hovmestre forberedte ham til Universitetet, læste han i sin 
Fritid ivrigt alt, hvad han kunde faa fat paa, ligegyldigt 
hvilket, naar det blot var skrevet paa Vers. En gammel 
Anthologi med Digte, formodentlig af Dershavin og 
andre Poeter fra det forrige Aarhundrede, gjorde, da han 
var sex Aar gammel, stærkt Indtryk paa ham. Han 
slæbte Bogen med sig allevegne, studerede den ivrigt^), 
lærte Versene udenad og begyndte allerede da som 
Efterligning af det Læste at skrive Smaavers, der, be- 
tydningsløse i Indholdet, efter Digterens eget Udsagn 
skulle have været udadlelige hvad Versbygningen angik ^). 
Men ikke alene Poesien, Kunsten overhovedet i alle 
dens Fremtrædelsesformer tildrog ham uimodstaaeligt og 
paavirkede hans letmodtagelige Sind med en næsten 
fysisk Kraft ^). Let forstaaeligt derfor, hvilken indgribende 
Betydning for hele hans Liv en Udenlandsrejse har havt, 
som han 13 Aar gammel sammen med sin Moder og 
sin Onkel foretog til Italien. Allerede som en otteaars 
Dreng var han af Geheimeraad Perovskij bleven taget 
med paa en Udflugt til Tyskland, hvor Barnet ved et 
Besøg i Weimar havde set Goethe, hvis imponerende 
Træk for stedse prægede sig i hans Erindring sammen 
med Mindet om at have siddet paa den store Digters 
Knæ *). Men ingen Begivenhed i hans Liv staaer for ham 
i et Rosenskjær som Pæjsen til Italien. I Venedig kjøbte 
hans Onkel blandt andre Kunstskatte, erhvervede i det 
gamle Palazzo Grimani, ogsaa Busten af en ung Faun, efter 

O Autobiografien p. XII : Je me grisais de la musiqae des 
divers rhylhmes et je nCen assimilais la technique. 

^) Sammesteds: Sous le rapport de la mesure ils étaient 
irréprochables. 

') Sammesteds: Vaspect de tel tableau^ ou de teUe statue, de 
méme que Vaudition d'une belle musique, m'ont souvent impressioné 
4iu point de me faire littéralement dresser les cheveux sur la tete, 

*) Sammesteds p. X. 

Sigende et Arbejde af Michel Angelo ^). Da Busten blev 
bragt til Hotellet, kunde Drengen ikke løsrive sig fra den. 
Atter og atter vendte han tilbage for at betragte Michel 
Angelos Faun; underlige Tanker gjærede i hans Hoved 
derved; han spurgte sig selv, hvad der var at gjøre^ 
hvis der pludselig brød Ild ud i Hotellet, og løftede paa 
Figuren for at prøve, om han vilde have Kræfter nok 
til at bære den bort og bringe den i Sikkerhed. Be- 
gejstringen for det dejlige Land og dets Kunstskatte steg 
stadigt paa den fortsatte Rejse gjennem Florents, Rom 
og Neapel og voxede til en saadan Styrke, at han efter 
at være vendt tilbage til Rusland i lange Tider næsten 
hverken kunde spise eller sove af Hjemve efter Italien ^). 
Underligt nok synes det, efter de os tilgjængelige Kilder,, 
at han i sit senere Liv kun en Gang kort før sin Død 
atter har været syd for Alperne, hvorvel han som Ældre 
etsteds ved at nævne Italien igjen bruger samme Udtryk 
„Hjemyé" ^). Nogen Adspredelse i denne hans neppe 
helt normale Periode af Længsel efter Skjønhedens Land 
i Syden søgte hans Omgivelser at skaffe ham ved at 
give ham Smag for Jagt, hvortil hans Hjemstavns 
Skove og Stepper frembød rig Lejlighed. Han skal efter 
egen Mening være bleven en vældig Jæger og tænkte 
endog i sit sidste Leveaar^) paa at forfatte et Skrift i 

^) Autobiografien p. XIII. Nu i Grev Stroganovs Besiddelse i 
Petersborg. 

^) Autobiografien p. XIII. 

*) Rmskij Archiv for 1870, II. Bind p. 330 i et paa russisk 
skrevet Brev til en Bekjendt i Moskau, som vil rejse til Italien, 
„Sai le mal du paya", hvorefter han spøgende tilføjer: Bevares; 
hvad vilde Katkév og Aksåkov (Forkjæmpere for Russicisraen) sige, 
om de hørte dette? 

*) Vjæstnik Jem'åpy 1875 Novbr. p. 440 i et Brev af 4. Juli 
s. A. til dette Maanedsskrifts Redaktør M. Stasjulévitsch. 

Prosa „En Jægers Erindringer". Andetstedsfra^) synes 
det rigtignok ikke, som om Digteren, idetmindste i sine 
ældre Aar har drevet denne Sport med synderligt Held, 
og naar han selv^) mener, at dette hans frie Jægerliv 
har havt en væsenlig Indflydelse paa hans Forfatter- 
skabs Kolorit og stemt hans Sang i Dur, medens de 
fleste andre russiske Digtere skrive i Mol, finde vi ikke 
ret Smag i denne Aandrighed. De stundom dagelange 
Vandringer i Mark og Skov med Bøssen paa Nakken 
have sikkert nok bidraget til yderligere at skjærpe hans 
iforvejen aabne Øje for Naturen, men Durtonen i hans 
Digtning, der vel nærmest maa forstaaes som et vist 
objektivt selvbehersket Forhold til sine egne Stemninger 
og Undgaaelse af altfor intime Hjerteudgydelser i Ud- 
trykket for dette Stemningsliv, maa vistnok istedetfor at 
tilskrives Jægertilbøjelighedeme snarere skrives paa Reg- 
ning af den Øvelse i at beherske sig, som naturligt 
hører med til Opdragelsen af en ung Mand, hvem hans 
Paarørende forberede til Tjeneste i Diplomatiet eller 
især ved Hoffet. 

Thi ved Hoffet i St. Petersborg var Al. Tolstoj 
allerede som otteaarig Dreng bleven præsenteret af 
sin indflydelsesrige Onkel, Geheimeraad Perovskij, ved 
hvilken Lejlighed det opnaaedes, at den unge Greve 
officielt blev anerkjendt som tilhørende den Kreds af 
Børn, der havde Rang og Adkomst til at betragtes 
som Legekammerater af den jevnaldrende Cesarevitsch, 
senere Kejser Alexander II. Denne for ham ret be- 
tydningsfulde officielle Anerkjendelse, der kan betragtes 
som en Art første Hoftitel, stoppede øjeblikkeligt Munden 
paa al styg Sladder angaaende hans Fødsel. Vel be- 

^) A. A. Feth (Schenschin) Erindringer. II. Bind p. 186, 
hvor det rentud siges, at Tolstoj ,ikke er Jæger". 
*) Autobiografien p. XIV. 

søgte han kun sjeldent Petersborg, men præsenteret ved 
Hove var han og dermed forudbestemt til videre Hof- 
tjeneste i Fremtiden. Kort efter at han sytten Aar gammel 
(1834) uden anden Forberedelse end den, der var bleven 
givet ham i Hjemmet, havde taget Adgangsexamen som 
Student ved Universitetet i Moskau, opnaaer han (1836) 
atter ved sin Onkels Indflydelse en Plads som Attaché 
ved den kejserlige Regjerings Gesandtskab i Frankfurt 
am Main. Hvor længe han har tjent i Diplomatiet, an- 
giver ingen af Kilderne; dog maa denne hans Embeds- 
virksomhed have været kortvarig, da han ifølge Auto-, 
biografien ^) allerede tyve Aar gammel havde Ansættelse 
ved Kejser Nikolajs Hof. Selv betegner han ikke 
nærmere Tjenestens Art^), men bemærker kun, at han 
maatte deltage meget i Selskabslivet, fra hvilket han 
stundom i Ugevis trak sig tilbage for at gaa paa Jagt i 
Omegnen af St. Petersborg. L Landets nordlige Hoved- 
stad tilbringer han nu de følgende Aar indtil 1854^), 
men fra denne forholdsvis lange Periode af hans Ophold 
i Hovedstaden haves kun yderst sparsomme Efterret- 
ninger. Vi faa at vide*), at Grev Al. Tolstoj gjennem 
sin Indflydelse ved Hove væsentlig bidrog til at faa den 
Udvisningsordre fra Hovedstæderne, som i Begyndelsen 
af Halvtredserne havde rammet Turgjénjev, taget 
tilbage. 

I dette Tidsrum falder ligeledes hans første Frem- 

*) P. XIV; Tétais å cette époque (o: depuis ma 20^ annéej 
attaché å la cour de Vempereur Nicolas > 

^) Efter Skabitschevskij II p. 235 indtraadte han som 
Embedsmand i Kejserens personlige Gancellis anden Afdeling. N. 
W. Gerbel: Bussiske Digtere, St. Petersborg 1888 p. 399 gjør ham 
til Ceremonimester. 

^) Ger bel paa det ovenfor anførte Sted. 

*) Af Turgjénjevs Brev om Tolstoj i Vjæstnik Jevråpy 1875 
Novbr. p. 433. 

træden som Forfatter, der 1841 begynder med den 
fantastiske Prosafortælling „Vampyren", udgivet under 
Pseudonymet Krasnorogskij ^). Skrivende under eget 
Navn finde vi ham først langt senere, da han i Marts- 
heftet 1854^) af et dengang udkommende anset Maaneds- 
skrift „Den Samtidige" indrykker en Samling af sex 
Smaadigte, af hvilke navnlig to, der høre til det bedste 
af, hvad han har produceret, nedenfor^) skulle anføres 
i tilnærmelsesvis Gjengivelse. Ved disse Digte gjør han 
sig med et Slag bekjendt som den fuldendte Versifikator, 
der fra Formens Side næppe har synderligt mere at 
lære. Det forudgaaende lange Mellemrum paa tretten 
Aar maa vi saaledes tænke os udfyldt med fortsat Ud- 
dannelse af hans tidligt paabegyndte Øvelser i Vers- 
kunst^) og formodenlig ogsaa med endel satiriske Smaa- 
vers og Skizzer, som han skrev sammen med Brødrene 
Shemtschushnikov og som efter længe at have 
cirkuleret i Haandskrift først langt senere blev samlede 
under Navn af Kosma Prutkov's Værker^). 

Ved Krimkrigens Begyndelse indtraadte han i den 
kejserlige Families Jægerregiment med Rang af Major ^), 
men naaede ikke længere end til Odessa, hvor en ond- 
artet Tyfus berøvede Regimentet noget over tusinde 
Mand"). Ogsaa Grev Tolstoj blev angreben af Sygdom- 
men og vendte efter en tung Reconvalescens tilbage til 

^j I Autobiografien er ved en Hukommelsesfejl anført Aaret 
1842 og uden Nævnelse af Bogens Titel unøjagtigt omtalt quelques 
nouvelles en prose. Herom nærmere i Afsnit lil. 

^) I Autobiografien fejlagtigt: 1855. 

»j I Afsnit V. 

*) Autobiografien p. XII: Je continuais ainni en me per- 
fectionnant, autant quil était en moi, pendant bien des années. 

*j Se Afsnit III. 

«j Ger bel p. 400. 

^) Autobiografien p. XI. 

Petersborg. Efter Fredsslutningen udnævnte den nye 
Kejser, Alexander II ved sin Kroning i Moskau sin 
Bamdomsbekjendt og Jevnaldrende til sin Fløjadjutant, 
en Ære denne dog frabad sig, hvorpaa Kejseren gav 
ham Rang af Hofjægermester, hvilken Titel han vedblev 
at bære til sin Død. Tolstoj synes ^) selv at have be- 
tragtet dette sit Afkald paa en glimrende Karriere som 
et Offer, han bragte Muserne. Meget muligt, at der i 
Digtet „Johannes fra Damaskus** ^) findes en Hentydning 
hertil i det stolte Svar, Sangeren Johannes giver Kalifen, 
da denne lover Hymnedigteren rige Belønninger og beder 
ham blive og hjælpe ham at styre Land og Rige: 

Tak, Herre, for din Gaves Fylde! 

En Sanger har den ej behov, 

En anden Herre jeg maa hylde. 

Jeg lyde maa en anden Lov. 

Den Lov, som alt har skabt og mægtet, 

Blev dybt i Digterhjertet lagt, 

Hver Digter fik den Skabermagt, 

Som blev de største Konger nægtet. 

Det lyder stolt og er meget smukt. Ikke desto mindre 
tillade vi os at tro, at det heller ikke for hans Poesi 
havde været til Skade, om han havde modtaget en Plads, 
der vel kunde have givet ham nogle Timers Arbejde 
hver Dag, men paa hvilken han, hæderlig, nobel og 
materielt uafhængig som han var, vilde have kunnet 
gjøre Nytte og bekjæmpe Misbrug, samtidig med at han, 
hvad der kun kan være til Gavn for en Digter, nødven- 
digt maatte komme i nær og levende Berøring med mange 
forskjellige Mennesker fra de højeste Lag i Samfundet 
til de laveste. Den Plads vilde kunne være bleven til 
noget i Hænderne paa en praktisk, virksom Karakter, 

^) Skabitschevskij p. 235. 

2) Samlede Digte 1877 p. 5—28. Se Afsnit IV. 

men en saadan var Tolstoj ikke, hverken af Natur ej- 
heller, som vi have set det, af Opdragelse. Han ved- 
blev forresten i længere Tid, halvt som Privatmand ret 
hyppigt, navnlig tidligt om Morgenen før de officielle 
Modtagelsers Begyndelse, at besøge sin kejserlige Barn- 
domsbekjendt ^), og Kejseren skal ifølge Digterens eget 
Udsagn stadigt have bevaret sin Velvillie for ham^). 
Efter en anden Beretning^) har Al. Tolstoj dog engang 
ved lovlig uforbeholdent at sige sin Mening faaet en 
kjølig Modtagelse af sin Hersker og Herre, hvorefter 
Forholdet idethele skal være bleven mindre varmt og 
Tolstoj derfor have trukket sig noget tilbage. En Hen- 
tydning hertil vil man*) finde i Balladen „Elias fra 
Murom" ^), hvor den gammelrussiske Kjæmpe, Oldingen 
Iljå (Elias), en af de Helte, der i Kijev slutte sig sam- 
men omkring Fyrst Vladimir ligesom Kjæmperne ved 
det runde Bord om Kong Artus, tager Orlov fra Fyrsten 
og søger tilbage til den frie Ensomhed i Skov og Vang, 
thi ved Hirden i Kijev falder Luften ham for Brystet: 

Hvo sin Fyrste Sandhed siger, 
Vorder ilde hørt; 
Af den byzantinske Smiger 
Er mit Hoved ørt. 

Al den Virak gjør mig vammel; 
Af den gyldne Tvang 
Blev jeg træt; jeg vil som Gammel 
Gaa min egen Gang. 

Men til noget, som blot tilnærmelsesvis kunde kaldes 

^) Meddelt af P. I. Barténjev. 

*) Autobiografien p. X: Sa bienveillance pour moi ne it^est 
Jamais démentie, 

») Meddelt af P. I. Barténjev. 

*) Samme Kilde. 

^) Iljå Muromets (i Samlede Digte 1877 p. 448). 

et Brud fra den ene eller en Unaade fra den anden 
Side, er det ikke kdmmet. Tolstoj har vedligeholdt 
nogen Forbindelse med Hoffet, og da hans samlede 
Digte første Gang udkom (1867), dedicerede han sin 
Bog til Kejserinde Maria Alexåndrovna (f 1880). 
Med Bogen fulgte en Samling prægtigt udførte Akva- 
reller ^) over Sujetter fra nogle Digte i Samlingen, Stem- 
ningsbilleder fra Krim, i hvilke Kejserinden, der fra Tol- 
stojs første Fremtræden levende interesserede sig for 
hans Muse^), særlig havde fundet Behag. Indlednings- 
digtet til hende er skrevet med stor og oprigtig Varme. 
Overhovedet har Tolstoj ^), hvad sikkert gjør hans Smag 
og høviske Sindelag Ære, næret en ubrødelig Højagtelse 
og Hengivenhed for den stille, kun lidet i det glimrende 
Hofliv fremtrædende Kejserinde, en meget dyb, blid og 
alvorlig Natur, maaske neppe paaskjønnet efter For- 
tjeneste og ikke synderligt bemærket af Mængden, men 
hyldet af de med Aand og Hjerte rigest Begavede. 
Mærkeligt, at hun skal have været næsten den eneste 
Kvinde, om hvenj den genialt og ædelt anlagte Kong 
Ludvig II af Baiem i sin sidste, af Vildelse formørkede 
Periode stundom talte og talte med Glæde. Et Fotografi 
med hendes af Alder, Sygdom og Sørgmodighed mær- 
kede Træk og med hendes Navn skrevet af hende selv 
hænger i Soveværelset paa Slottet Berg, hvor den sinds- 
forvirrede Konge tilsatte Livet. Vi tro, at Tolstoj har 
truffet et godt og forstaaende Valg ved at tilegne netop 
hende en af de bedste DigtsamUnger, der nogensinde er 
udkommet paa Russisk. Om at han, trods sin allerede 

^) V. Osten i Fortalen til Dichtungen v. Al Tolstoj und K 
Nekråssow. St. Petersborg 1881. 

^) Dedikationen til Samlede Digte p. 1. En Artikel i Vaemir- 
naja Illustratsia 18 April 1870 o. fl. St. 

») Meddelt af P. I. Barténjev. 

noget tilbagetrukne Stilling, tildels vedblev at vedligeholde 
sine tidligere Forbindelser i det høje Selskab, vidner 
Pragten ved den første Opførelse (1866) af hans Tra- 
gedie „Ivan den Skrækkeliges Død"", en Forestilling der 
overværedes af Kejserfamiliens samtlige Medlemmer og 
af hele Petersborgs high life^). 

Men med Undtagelse af kortvarige Besøg i Hoved- 
stæderne tilbringer han nu sin Tid snart ipaa et, snart 
paa et andet af de Godser i Mellem- og Sydrusland, 
som hans allerede 1835 afdøde Morbroder havde testa- 
menteret ham^). 

Omtrent ved Aar 1860 giftede Digteren sig med en 
Dame af det fornemme Petersborgerselskab, Sofia An- 
dréjevna, født Bachmétjeva^), en, som det siges*), 
af Væsen og Ydre ualmindelig indtagende Personlighed, 
hvis aandrige Konversation og bedaarende Sang^) fæng- 
slede de faa Udvalgte, der havde Adgang til hans Hjem, 
thi Grevens nærmere Omgangskreds skal efter hans 
Giftermaal ikke have været stor^). Ægteskabet forblev 
barnløst. Paa sine betydelige Godser, af hvilke navnlig 
to Herresæder, et i Guvernementet Orel, et andet. Hoved- 
ejendommen Krasnyj Rog, i Guvernementet Tscherni- 
gov, vare udstyrede med en selv efter russiske Forhold 
fyrstelig Pragt og udsøgt Smag ^), plejede Digteren at til- 
bringe Sommeren beskjæftiget med Studier af Ruslands 
Historie i det sextende og syttende Aarhundrede, en 

^) Kronik for Theatrene i Petersborg fra 1855—81. St. Ptbg. 
1884 p. 35. Se Afsnit VI. 

^) Autobiografien p. X. 

®) Meddelt af P. I. Barténjev. Ingen af de trykte Kilder 
nævner hende ved Navn. 

*) Samme Kilde. 

^) Feth (Schenschin) Erindringer II. Bind p. 186—88. 

«) Meddelt af P. I. Barténjev. 

'') Feth (Schenschin) Erindringer anf. Sted. 

Periode han kjendte grundigere end nogen anden ^), 
hvorom ogsaa hans betydelige historiske Roman ^) og 
tre dramatiske Arbejder ^), samtlige skrevne over Sujetter 
fra dette Tidsrum, noksom bære Vidne. Til Slutningen 
af Tredserne og Begyndelsen af Halvfjerdserne lige til 
hans Død henhører ogsaa et stort Antal lyriske Digte, 
fremkomne for Størstedelen i Tidsskrifterne Vjæstnik 
Jevropy og Russkij Vjæstnik, men ogsaa i flere andre 
Journaler og Blade, der, skjøndt de ligesom de to nys 
nævnte Maanedsskrifter ofte repræsenterede forskjellige, 
stundom endog aldeles diametralt modsatte Retninger og 
Anskuelser, alle betragtede hvert Bidrag fra den ansete 
Digter som en Ære. Thi hvor han viste sig, fejredes 
han som Ruslands første samtidige Lyriker og Drama- 
tiker. Saaledes giver Staden Odessa en glimrende Fest 
for ham*), da han i Marts 1869 paa Gjennemrejse be- 
søgte Byen. Han foretog flere Rejser for sit svage 
Helbreds Skyld, som i de sidste Aar af hans Liv tidt van- 
skeliggjorde ham aandeligt Arbejde. Ulidelige Smerter i 
Hovedet og stadige Blodkongestioner til Hjernen gjorde 
vel intet Skaar i hans altid lige elskværdige, beherskede 
og venlige Væsen ^), men lovede heller intet godt for 
Fremtiden^), hvorvel den Sygdom, der egenlig blev 
hans Bane, synes at have været en Hypertrofl af Hjertet'). 
I Juli 1875 var han sidste Gang sammen med flere 
af sine russiske Venner, deriblandt Turgjénjev, ved 

1) Meddelt af P. I. Barténjev. 

2) Se Afsnit III. 
») Se Afsnit VI. 

*) Odesshij Vjæstnik 1869 Nr. 60. 
^) Feth (S c hense hin) Erindringer II p. 189. 
®) Iv. Turgjénjev i et Brev til Red. af Vjæstnik Jevr6py 
Novbr. 1875 p. 433. 

') Meddelt af P. I. Barténjev. 

Badestedet Carlsbad^) og fuldendte der sit sidste større 
Arbejde, det episk fortællende Digt „Dragen" ^). Hans 
Sundhedstilstand forværredes stadigt; Asthmaen og Ho- 
vedsmerteme tiltog. Efteraaret kom, og Bladene gulnedes. 
Han samlede sine sidste Kræfter for at vende hjem til 
Rusland. Endnu et lille Digt*), fint og stemningsfuldt, 
det sidste, skrev han efter at være kommen tilbage over 
Fædrelandets Grændse. Faa Dage efter Ankomsten til 
sit Yndlingsopholdsted, Krasnyj Rog, døde han den 28 
September (10 Oktober) 1875. 

*) Vjæstnik Jevråpy Novbr. 1875 p. 440. 

») Se Afsnit IV. 

*) Samlede Digte 1877 p. 546. 

II. 

Tolstojs nærmeste Forgjængere og samtidigt med barn begyndende 

Jevnaldrende. — Overblik over politiske og litterære Strømninger i 

Halvtredserne og Tredserne. — Utilitarismen. — Digterens Stilling 

til denne. — Hans egne politiske og æsthetiske Anskuelser. 

Efter Kejserinde Jekaterina II's pseudo- klassiske, 
opstyltede Kunstperiode, der paa Poesiens Omraade har 
sin betydeligste Repræsentant i Dershåvin, fulgte vort 
Aarhundredes første Aartier med det store, nationalt 
russiske Gjennembrud i Litteraturen, der betegnes ved 
Alexander Puschkin. Ikke at han ganske kunde 
ryste det fransk-alexandrinske Støv af sine Fødder eller 
fuldstændigt mægtede at frigjøre sig for den Pathos, hvori 
han var født og opvoxet. Men i alt væsenligt har han 
forladt den hule Deklamationspoesi og fundet Fodfæste 
paa egen, fædrelandsk folkelig Grund, hvorvel vi, maaske 
med Urette, ikke kunne betragte ham som Folkedigter i 
det Omfang, Russerne, bl. A. Dostojevskij, ville gjøre 
ham til. Men folkehg og ægte russisk bliver han ved 
sit skarpe, sande Syn paa Virkeligheden og sin Skildring 
af denne ; for saa vidt kan man gjerne kalde ham Rea- 
list. Paa samme Tid er han udpræget Idealist ved at 
hævde Principet „Kunsten uden Bagtanke", Kunsten for 
Kunstens egen Skyld, uden Anvendelse i Tendensens 
Tjeneste og uden Fordring paa anden Tak til Svar paa 
sin Gjerning end selve den Tilfredsstillelse, Digteren føler 

ved som et levende Ekko at kunne svare paa hvert af 
de utallige Indtryk, han modtager fra den omgivende 
Verden. Betegnende for hans paa engang realistiske og 
idealistiske Syn paa Poesiens Opgave finde vi hans, 
desværre næsten uoversættelige Digt „Gjenlyd** ^). 

Svar, Gjenlyd, svar for Sandheds Sag 
Paa Ulvens Hyl, paa Droslens Slag, 
Paa Pigens Sang, paa Stormens Brag. 

Hvo end har kaldt, 
Slut strax hans Røst i Favnetag, 

Giv Svar paa alt! 

Giv Svar paa Bølgens dumpe Fald. 
Paa Uvejrsskyens Tordenskrald, 
Paa Jagtens Glam i Skovens Tjald, 

Giv alle Svar, 
Vent intet selv- — — — Det samme Kald 

Hver Digter har! 

Vi skulle nedenfor i Slutningen af dette Afsnit faa 
Lejlighed til at drage en aldeles bestemt Parallel mellem 
anførte Vers og et, fraset al Forskjel, dog i Tanken 
hermed nært sammenfaldende Digt af Tolstoj. Uden 
Digression fra det foreliggende Emne bemærke vi kun, 
at Lérmontov, den mest udprægede Lyriker, Rusland 
har havt, ligesom ogsaa Prosadigteren Gogol, trods den 
hos begge fremtrædende Negativitet, begge staa paa 
Skuldrene af Puschkin og ligesom denne i det hele og 
store forfægte Grundsætningen: l>rt pour l'art. Omtrent 
samtidigt med disse og Side ofn Side med dem frem- 
konrntie som Repræsentanter for den afgjort idealistiske 
Retning' i Fyrrerne Mænd som Digterne Tjiitschev og 
Chomjakov, Universitetslæreren Granovskij, Kri- 

*) Alex. Puschkins Værker, St. Ptbg. 1838, III. Bind p. 100. 

tikeren Bjælinskij og tildels den allerede da bekjendte, 
snart til Sibirien forviste unge Forfatter Dostojevskij- 
Saaledes ere i Korthed de Forudsætninger, ud fra 
hvilke den russiske Litteratur omkring Åaret 1850 fort- 
sætter sin Udvikling. Enkelte store Begavelser træde 
frem paa dette Tidspunkt samtidigt med Alexiéj Tolstoj 
eller tildels allerede noget tidligere, saaledes de i Fyr- 
rernes ideale Retning dybt bundende lyriske Digtere 
Apollon Maikov og Afanåsij Schenschin (Feth). 
Begge leve endnu, begge betragte sig som direkte Arv- 
tagere efter Puschkin, og begge have de fuldstændigt for- 
tjent vundet sig et stort Navn i deres Fædreland uden 
at være blevne synderlig bekjendte i Udlandet ^), hvilket 
heller ikke kan være anderledes. Romanforfattere lade 
sig med større eller mindre Held oversætte af de fleste 
dannede Udlændinge, der grundigt kjende det Sprog, fra 
hvilket de vælge at gjengive en Forfatters Arbejde. En 
lyrisk Digter derimod vil i de fleste Tilfælde være en 
lukket Bog for hver, der ikke kan læse ham i Grund- 
sproget; til at oversætte ham paa en kun tilnærmelsesvis 
læselig Maade kræves andre Forudsætninger end den 
blotte Sprogkundskab. Forholdt det sig ikke saaledes, 
vilde Tolstoj, der langt overgaaer dem begge i Fylde og 
Begavelse, være mere bekjendt i Udlandet gjennem 
Oversættelser end han er, hvorvel han næst Lermontov, 
der til sin Lykke fandt en Fortolker i Fr. v. Bodenstedt, 
vistnok er den hyppigst og bedst oversatte af Ruslands 
Lyrikere. Som andre samtidige Forfattere i bunden Stil, 
der have vundet Berømmelse, fortjene Nikolaj Ne- 

*) Om Afanåsij Schenschin (cf. S. 112) foreligger en særdeles vel- 
skreven Artikel paa Tydsk i Beilage zu MUnchener Allgem, Zeitung 
1890 Nr. 150 (? ?). Enkelte af hans Smaadigte ere i dansk Oversættelse 
fremkomne i forskjellige Ugeskrifter, ligesaa nogle Gjengivelser af 
Maikovs Poesi i Alfr. Ipsens Europæiske Digte. Kjøbenh. 1883. 

kråssov, Boris Almåsov og Turgjénjevs nære Ven 
Jakob Polonskij at omtales. Mange andre kunde 
nævnes: Jasykov, den endnu levende Apuchtin og 
flere endnu, hvis Navne, helt ubekjendte som de ere i 
Udlandet, for de fleste kun vilde lyde som en tom og 
fremmed Klang, end ikke undtagen den prægtige Ni- 
kitin, Ruslands Schack Staffeldt, den dybeste, inderligste, 
mest stemningsfulde af dem alle. 

Denne Rigdom paa unge Begavelser, som efterhaan- 
den skulde hævde og retfærdiggjøre de Forventninger, 
hvortil deres første Fremtræden havde berettiget, synes 
at varsle Skjønlitteraturen i Begyndelsen af Halvtredserne 
en glimrende Udvikling paa det alt givne Grundlag. 
Udviklingen følger ogsaa, skjøndt ikke saa frodigt, som 
ventes kunde, og for en Del af de nævnte Forfatteres 
Vedkommende tager denne Udvikling en anden, tildels 
modsat Retning af den, som havde været fremherskende 
i den puschkinske Tidsalder. Aarsageme hertil skulle 
vi i Korthed betragte. 

Dønningerne af de frisindede Bevægelser i Vest- 
europa 1848, hvis Bølger under Kejser Nikolajs Re- 
gjering kun havde kunnet sende enkelte Stænk ind over 
Bolværket mod Rusland, begynde efter Krimkrigen ogsaa 
at give sig tilkjende i det fleme Østen, hvor Digerne efter 
Regjeringsforandringen i 1855 ikke mere bevogtes saa 
strengt som før og en Sluse hist og her stundom lukkes 
op. Den nye Kejser hylder liberale Grundsætninger, 
store Reformer forberedes og, som Overgangene i Rus- 
land ofte komme noget brat, Skrive- og Talefriheden 
bliver pludselig givet i en hidtil ukjendt Grad. Dette 
sker ikke just ved Lov og gjennemføres heller ikke med 
Konsekvens, tvertimod er der fra Slutningen af Halvtred- 
serne Exempler nok paa, at Censuren uforstaaelig vilkaar- 
ligt har taget fat paa tilsyneladende uskyldige Ting, medens 

andre, der skulde synes langt mere graverende, uhindret 
faa Lov til at passere. Det er Bygevejr. Reformerne 
hænge over Hovedet og fremkalde „Luftninger". Disse 
komme stødvis og afbrudt med Mellemrum, men idet- 
hele blæser dog Vinden nogenlunde fra samme Kant og, 
hvad væsenligt er, den blæser ovenfra. Embedsmændene 
rette sig som Vejrhaner efter Vindretningen, idetmindste 
for et Syns Skyld og med Maadehold til Husbehov uden 
altfor stort Afbræk i egen personlig Myndighed; selv 
indenfor Gejstligheden spores de vesteuropæiske eller 
quasi-vesteuropæiske Strømninger. Med et Ord: Libera- 
lismen bliver moderne. 

Det har sikkert havt sine 'gode Sider; vi har som 
Udlænding hverken Ret til eller Interesse af at dømme om 
de i Begyndelsen af Tredseme paafulgte store politiske 
Reformer, som det fortiden er Mode at dadle. Betragtet 
fra et litterært Synspunkt har denne Bevægelse sikkert gjort 
sin Gavn. Den skrivende Intelligens faaer friere Hænder 
og benytter sig deraf, saaledes Turgjénjev, Katkov, 
Aksåkov, Marko Vovtschok og mange andre Prosa- 
forfattere; om Dostojevskij skal her ikke tales, da han paa 
dette Tidspunkt først nylig (1859) har faaet Tilladelse 
til at vende tilbage fra Sibirien og indtager en af de poh- 
tiske Bevægelser næsten uberørt Særstilling; heller ikke 
Leo Tolstoj vilde det her være rette Sted at nævne, da 
han, som først nylig har betraadt Forfatterbanen ^), i 
Begyndelsen er tendensløs og foreløbigt maa betragtes 
som tilhørende den gamle Skole; senere bliver Digteren 
Filosof og liberal ; med Katkov har akkurat det Modsatte 
været Tilfældet, fra en yderlig dreven konstitutionel 
Anglomani i Halvtredserne og Anskuelser, som kunde 

^) I 1852 (med Novellen „Barndom'*). Hans egenlig frem- 
trædende Virksomhed begynder dog først med Novellen „Kosak- 
kerne" (1863). 



Digitized by 



Google 



25 

gaa i Spand med hans Ven, den i Landflygtighed døde 
Herzens revolutionære Ideer, slaaer han i Midten af 
Tredseme over i den mest reaktionære Konservatisme. 
Aksåkov, Ruslands anden store samtidige Journalist, har 
tildels gjort samme Bevægelse skjøndt aldrig med saa 
bratte Sving, ligesaalidt som han overhovedet har været 
saa langt ude i nogen af de to Yderligheder som Katkov. 
Dette i Forbigaaende om Prosaforfatterne. Flere af 
dem, der skrive i bunden Stil, sværge ogsaa til den nye 
Retnings Fane. I første Række staaer Nekråssov. Han 
er i sin Tid og af sine Tilhængere bleven stillet over 
Puschkin ; nu er hans Stjerne helt gaaet ned. Selv nære 
vi liden Sympathi for ham; vi tro ikke rigtig paa, at 
hans Digtning kommer fra Hjertet, og kunne ikke be- 
gribe, at man som Forfatter kan kvæde i de sørgeligste 
Toner over Bøndernes fortrykte Kaar og samtidigt som 
Godsejer behandle disse fortrykte Bønder haardere og 
mere umenneskeUg egoistisk end næsten alle andre 
Despoter — og det har han faktisk gjort. Den som 
Menneske meget leddeløse Turgjénjevs Udtalelser ere os 
ingen Højesteretsdom, og vi undre os lidt over i Turgjé- 
njevs Breve fra Begyndelsen af Tredseme at finde Ne- 
kråssovs Navn nævnet ved hvert andet Ord som Top- 
punktet af digterisk Begavelse for derpaa i et Brev fra 
sanrnne Turgjénjev skrevet til Polonskij i 1868 at se al 
Nekråssovs Poesi betegnet som „tygget Papiermaché 
dyppet i Fusel" ^). Der er noget sandt i Overdrivelsen, 
men Retfærdighed fordrer at indrømme Nekråssov ad- 
skillig Begavelse og Ros for at have skrevet enkelte 
smukke Ting. Polonskij lader sig ogsaa rive med af 
Strømmen, og selv Maikov, Arvtageren efter Puschkin, 
Fanebæreren for Principet l'art pour Tart, bliver for en 
Tid ikke uberørt af den Bevægelse, der er rettet mod 

*) Turgjénjevs Breve, St. Petersborg 1884, p. 130. 

ham selv. Thi den nye Retning, der stiller sig flendtlig 
til den forrige Periodes autokratiske Politik, vender sig 
samtidigt ogsaa mod de nærmest forudgaaende Åartiers 
idealistiske Poesiretning. Det er dette, hvorpaa det for 
os her kommer an. Havde det i Trediverne og Fyrrerne 
været Idealismen, som i Litteraturen sad ved Roret, 
bliver det i Halvtredserne og Tredseme Utilitarismen, 
der skal være eneherskende. Med Principet „Kunsten for 
Kunstens egen Skyld" er det forbi, Skjønlitteraturen har 
kun Berettigelse, forsaavidt som den tjener praktiske og 
politiske Formaal. 

Det vilde være Overdrivelse at søge Grunden til 
Utilitarismens Fremkomst udelukkende i Opposition 
mod Aanden i det tidligere herskende Regime, skjøndt 
dette Motiv spiller en stor Rolle; Sandsen for det 
praktiske ligger absolut i den russiske Folkekarakter; de 
exakte Videnskaber ere populære og slaa ganske an- 
derledes an end det, som en Græker vilde betegne ved 
fioucixij. Fysik, Kemi, Zoologi, med et Ord alle Natur- 
videnskaber tiltale den russiske Intelligens mange Gange 
mere end Studiet af de klassiske Sprog med alt hvad 
derunder henhører. Og faktisk er det, at denne reali- 
stisk-utilitaristiske Strømning i Rusland ofte faaer et poli- 
tisk Anstrøg af Msindede, for ikke at sige revolutionære 
Tendenser i Modsætning til den klassisk-idealistiske Ret- 
ning, der betragtes som konservativ. Det er tildels at 
betragte som en politisk eller politimæssig Forholdsregel 
mod Tredsemes yderlig liberale Bevægelser, naar Under- 
visningsministeren Grev Dmitrij Andréjevitsch Tol- 
stoj med kejserlig Indvilligelse og med stærk Støtte 
baade fra Krigs- og Indenrigsministeriet i Begyndelsen 
af HalvQerdserne indfører et rigoristisk klassisk Under- 
visningsprogram efter Udkast af den i de Reaktionæres 
Lejr overgaaede Katkov, et Program mod hvilket den 

oppositionelle Journalistik uafladeligt har kjæmpet i saa 
stærke Udtryk, som den nogenlunde turde bruge, og paa 
hvilket Regjeringen i den allersidste Tid ligesom mod- 
villigt har slaaet noget af til stor Misfornøjelse for en 
anden Del af Pressen. Begge Parter gjøre Sagen til et 
politisk Spørgsmaal. Det blev Utilitarismen allerede i 
Halvtredserne og Tredserne. Kun de reale Videnskaber 
due noget; den lettere Litteratur har udelukkende da 
Berettigelse, hvis den i populær Form fremmer Udbre- 
delsen af nyttige Kundskaber. „I Belletristikens Forfald 
ser jeg en Garanti for Ruslands sociale Progres", ud- 
bryder en af Datidens mest indflydelsesrige Journalister 
af den radikale Retning^). Modstanderne heraf spotte 
den evige Prædiken om praktisk Nytte, den uophørlige 
Lovsang over Mathematik og Fysiologi. 

,Han Fysiologi studerer, 

Reelt den Praas gaaer for ham op, 

At der i Verden existerer 

En Skabning, kaldet Edderkop* 

synger i 1864 Almåsov^). Ogsaa Al. Tolstoj gjør sig, 
som vi strax skulle se, lystig over Utilitarismen og det 
med god Grund. Thi Retningen, som i Princippet rummer 
adskilUgt sundt og godt, føres ud i Overdrivelse. Og 
hvad der end kan siges mod Censurundertrykkelseme i 
den foregaaende Periode, en god Side havde de: For- 
fatterne vendte og drejede hvert Udtryk flere Gange, 
før de førte det i Pennen; Censuren blev, saa at sige, 
en Slibesten for den fine Stil, der i diskrete, velover- 
vejede Udtryk i Reglen fik sagt alt, hvad den vilde. 
Under Kejser Nikolajs Regjering maatte man have For- 
fatterbegavelse for overhovedet at kunne skrive. I Re- 

*) Pisarev, citeret i Odesskij Vjæstnik for 18 Maris 1869. 
*) Samlede Skrifter, Moskau 1892, I. Bind p. 182. 

formperioden derimod falder denne Nødvendighed for en 
stor Del bort. 

Slappelsen af Censurtvangen fremkalder et Utal af 
Skriblere, ' Smaajoumalister, Øjebliksforfattere og Døgn- 
kritikere, der nærmest gjøre Indtryk af en Flok Skole- 
drenge, som efter længe at være blevne holdte i 
Ørene af en streng Rektor pludselig føle, at Tilsynet 
er blevet svagere, og nu mene rigtigt at kunne slaa sig 
løs. Her skulle vi ikke omtale den i Landflygtighed af- 
døde Herzen ejheller Tschernyschévskij, der for kun to 
Aar siden endte sit Liv i Statsfængsel; de vare i ethvert 
Tilfælde betydelige nok til virkelig at kunne blive stats- 
farlige. Men blader man Aviser og Tidsskrifter fra Re- 
formperiodens Begyndelsesaar igjennem, træffer man en 
lang Række i Talrighed stigende og i Dygtighed dalende 
Navne paa Kritikere som Dobroljiibov ^), Schelgu- 
nov, Såitsev og hvad de ellers hedde, men værst af 
alle er dog Pisarev. Denne haabefulde, overordenlig 
produktive Yngling, der druknede knapt femogtyve Aar 
gammel omtrent paa samme Dag, som den sidste af 
hans mangfoldige Brochurer blev konfiskeret af Politiet^), 
omtales ogsaa af Turgjénjev ^), der betegner hans og 
Konsorters Virksomhed med Udtrykket: „de spytte". 
Tilføjende, at det er russisk Skik, ligegyldigt hvad Parti 
man tilhører, ikke at kunne leve sammen uden at „slaa 
hinanden med Knytnæve i Ansigtet", opfordrer han 
Pisarev & Ko. til ud af Kompagniets egen Midte at 
stille blot en eneste Forfatter tilnærmelsesvis af samme 
aandelige Højdemaal som de, paa hvilke Kompagniet 
„spytter". Baade Turgjénjev, Al. Tolstoj, Maikov, Polonskij, 

*) Omtalt, ikke uden Frygt, af Turgjénjev i et Brev (fra 1861) 
til Dostojevskij. Turg. Breve, St. Ptbg. 1884, p. 96. 

^) Meddelt af Overbibliothekar ved Museet Rjumantsov i 
Moskau E. F. Korsch. 

«) I et Brev til Polonskij (1862). Turg. Breve, p. 99. 

naturligvis Almåsov, der selv er meget bidsk, men værst 
og mindst fortjent af alle maaske Dostojevskij, have døjet 
ondt og lidt mange Overfald af denne Bande. Men 
Angreb, selv om disse Angreb ere næsten ligesaa blottede 
for Retfærdighed som for sund Sands, kunne endda 
nogenlunde gaa an mod levende Modstandere som de 
ovenfor nævnte. Løjerligere ser det ud, naar de „spytte" 
paa en stor død Løve som Puschkin. For den, der 
læser Russisk, kan det være Umagen værdt at gjøre sig 
bekjendt med en af Pisarevs Udgydelser over Puschkin ^). 
Mage til halvstuderet Landevejsrøver paa Belletristikens 
Enemærker skal man vist vanskelig finde i nogen Litte- 
ratur. Ogsaa andetsteds kan en radikal Kritik være 
uretfærdig og derfor eo ipso uvidenskabelig, men en saa 
fuldstændig Mangel paa de simpleste Forudsætninger til 
Bedømmelse af et valgt Sujet vilde i et Folk med nogen- 
lunde udbredt Almendannelse neppe kunne gjøre sig 
gjældende. Det synes os næsten at være det værste In- 
dicium mod den russiske InteUigens i Tredserne, at en 
knapt nok legemlig og meget mindre aandelig voxen 
Fremskridtsmand som Pisarev, der „i Belletristikens For- 
fald ser en Garanti for Ruslands sociale Progres", har 
kunnet faa Navn af Ruslands betydeUgste Kritiker efter 
Bjælinskijs Død og uindskrænket har kunnet dominere 
sin Samtids store Forfattere i den højt paaberaabte Uti- 
litarismes Navn ^). Der er ikke mange, som tage kraftigt 
til Gjenmæle mod Kompagniet. Turgjénjev ømmer sig, 
som det ses af de anførte Citater, der kunde forøges 
med flere, nok i sine Privatbreve men tager sig iagt 
for aabenlyst at slaa et Slag ned midt i Flokken, Do- 

^) Pisarevs samlede Skrifter. St. Ptbg. 1871, III. Bind 
p. 227 ff. 

*) Odesskij Vjæstnik 1869 Nr. 60. Dostojevskij synes forresten 
i sin Overlegenhed aldeles at have ignoreret Pisarev og Konsorter. 

stojevskij holder sig for sig selv og lader dem bjæffe, 
Almasov derimod bider grovt fra sig; desværre gjør en 
Hjernesygdom snart Ende paa hans Forfattervirksomhed; 
den geniale Digter døer i en Sindssygeanstalt. Rigtigt 
hamle op med Pisarevs Klike kan egenlig kun Katkov. 
Han er om muligt ligesaa hensynsløs og uden Sammen- 
ligning mange Gange mere talentfuld end disse Samfunds- 
reformatorer. De Slag, han alene retter mod dem i 
Moskovskija Vjædomosti kan hele Troppen ikke af- 
parere i Nedjælja^ Golos og de øvrige samtidige utilitari- 
stisk liberale Blade tilsammen. Naturligvis faaer han 
tilsidst slaaet fast, at Flokken er samfundsfarlig — dette 
var hos Katkov en ofte brugt Manøvre, med hvilken vi 
trods megen personlig Pietet, mod den store Mands 
Minde slet ikke kunne sympathisere. Men i dette Til- 
fælde som i flere andre har han rigtignok havt mere 
Ret end Uret. Og han har benyttet sin Sejr; vi fejle 
neppe i at betragte den klassiske Skolereform af 1872 
som et væsenlig i denne Kamp vundet Resultat. 

Pisarev og hans Retning faldt for Journalisten 
Katkov. Af de belletristiske Skribenter er det egenlig 
kun Alexis Tolstoj, der med Kraft og Talent men 
nobelt og aldrig med uridderlige Vaaben fører Kampen 
mod den stærkt begyndende aandelige og politiske Nihi- 
lisme. Der existerer et morsomt lille Digt af ham „Den 
hellige Panteleimon" (skrevet 1865). Helgenen vandrer 
hen over Ruslands Marker med en Pose i den ene 
Haand og en Kiiortekjæp i den anden. Alle de artige 
Blomster bøje sig for den Gamle og hilse; han hilser 
igjen og lægger i sin Pose et lille Blad af hver for at 
koge Salve og Plastre af dem til syge Folk, til aandelige 
Vanskabninger og saadanne Stakler, der have været en- 
foldige nok til at lade sig Sind og Sands forgive. „Af 
den Slags Krøblinger ere vi mange," udbryder Digteren, 

^kom os til Hjælp, Fader Panteleimon!* Men de „uar- 
tige*" Planter, de skadelige og giftige, ser Panteleimon 
ogsaa; hvor han møder en saadan paa sin Vej, smækker 
han til den med sin Knortekjæp. Og, tilføjer Fortælleren, 
kjære Fader Panteleimon! ogsaa blandt os voxer der 
endel Ukrudt, som forgiver andre, og paa hvem ingen 
Kultur nogensinde kan hjælpe: 

Folk, hvem det kun er sandt og antageligt, 
Som paa Ryggen dem kløer ubehageligt, 
Folk, hvis Synspunkter knapt er forklarlige, 
Men hvis Lærdomme let blive farlige. 

Af den Slags har vi nok, 

Og paa hele den Flok 

Spar nu ikke din Stok, 
Den forsvarlige! 

Digtet ^) vakte trods sin spøgende Tone Indignation i den 
liberale Lejr, og Tolstoj blev endog beskyldt for at ville 
have den nys afskaffede Legemsstraf indført igjen. Kort 
efter møder han op med en munter Ballade^) til For- 
herligelse af Utilitarismen. Den begynder travesterende — 
thi han kan stundom heller ikke bare sig for at snærte 
den blaserede Kreds, han selv tilhører — med en i 
Folkevisestil holdt Beskrivelse af en Bojar og en Bojar- 
jomfru, der vandre sammen i Urtegaarden; hun er svøbt 
i sølvstukken Silke og han forgyldt baade for og bagpaa. 
Hun priser højttravende hver liden Blomst i Bed, men han. 

Han kyssed ømt paa Munden 
Sin Mø, den slanke, blide; 
Lov ikke Rosenslunden, 
Min Svane, Du min hvide. 



*) Samlede Digte 1877 p. 192. 
*) Sammesteds p. 456. 

Hvor Skovens Duer kurre 
I Lunden, som Du priser, 
Skal nu saaes Løg og Purre, 
Agurker og Radiser. 

„Hvorledes**, udbryder Skjønjomfruen, „er der da ikke 
Plads andetsteds til Kjøkkenurterne uden for deres Skyld 
at ødelægge Blomsterne i Rosenhaven?** „Jo,** ind- 
rømmer han: 

Vel kan der Plads forøkaffes 
Til Gulerod og Bønne, 
Men Roserne skal straffes. 
Fordi de er for kjønne. 

De Ting skal flux begraves. 
Der Fantasien hidse; 
Hvert Blomsterbed skal laves 
Om til en Fold for Grise. 

„O**, spørger hun forbauset, „er der da ingen andre 
Steder, hvor man kan mæske de Kreaturer?** — Jo, det 
er der rigtignok, men, 

Skjøndt Svin kan let erhverves 
For Spotpris hver Oktober, 
Skal Haven dog fordærves, 
Fordi den er for proper. 

„Herregud**, mener Bojarfrøkenen, „hvorfor sætter man 
da ikke Folk med den Slags Ideer ind i et Galehus?** 
— »Nej**, forklarer han, „de ere saa mange, at de ikke 
faa Plads i nogen af de nuværende Anstalter af den 
Art. Der maatte opføres en ny og meget stor. Men 
at overdrage det Byggeforetagende til Statsingeniørerne 
(Hip til det Gamle!) vilde blive overordenlig kostbart, 
og faaer Semstvo (Landkommunernes Selvstyrelse, Hip 
til det Nye!) Sagen i Hænde, saa bliver det ikke til 
noget med den Bygning og de Penge". — „Paa den 

Maade gaaer jo Landet tilgrunde", sukker hun; „er der 
da slet intet Middel?" — „Jo", grunder han lidt, „jeg 
troer, min Elskede, at jeg ved et Raad" : 

Før Thronen bliver rystet 
Af det, som er i Vorden, 
Hæng Førerne paa Brystet 
Sankt Stanislaus' Orden! 

— O fy, det Raad er syndigt! 
Brød Møen ud i Harme. 

— Nej, kun probat og fyndigt! 
Gav han til Svar med Varme. 

Striden herom bliver hedere og hedere. Det ene Ord ta- 
ger det andet, det kommer til et Brud mellem de Elskende: 

Hvad Ord der faldt, o hvilke! 
De skiltes over Sagen! 
Den Mø var klædt i Silke, 
Den Svend forgyldt paa Bagen. 

Tolstoj er selv Hofjægermester, men ogsaa det Aristo- 
krati, han tilhører, faaer tidt et Sidehug, stundom i 
Skjæmt og hyppigst i Alvor ^), for sin Mangel paa Ind- 
hold og Varme og for sin indre Tomhed bag den kolde, 
haarde, glimrende Skal. Men, fortsætter Digteren: „Hvad 
er Hensigten med denne lange Vise?" Jo, forklarer han: 

Nu vil jeg sprede Dunsten 
I hver romantisk Hjerne: 
Princippet „Kunst for Kunsten** 
Er ikke mer moderne. 

Syng aldrig „blot til Glæde", 
Hold meget heller Bøtte; 
Men vil en Sang Du kvæde, 
Skal Sangen gjøre Nytte. 

^) Stærkest i en lille Strofe paa sex Linier: Samlede Digte 
1877 p. 246. 

Tab ikke det af Syne: 
Tendens i alle Digte! 
— Dig, russiske Kommune, 
Har dette Kvad i Sigte! 

Åt den politisk set ingenlunde reaktionære, snarest 
moderat frisindede Tolstoj i nogle af Utilitarismens Til- 
hængere ikke med Urette saa Kommunarder og Anar- 
kister, et Udtryk, han ogsaa bruger etsteds i den her 
brudstykkevis anførte Ballade, skulde senere paafulgte 
Begivenheder vise. Selv tilhørte han, som rimeligt er, 
ikke blot ved Fødsel og Opdragelse, men allermest ved 
sine æsthetiske Anskuelser i litterær Henseende nærmest 
den konservative Retning. Vi bruge Udtrykket : nærmest. 
Thi om sig selv siger Digteren ^) : 

To Lejre mod hinanden staa; jeg hører selv til ingen! 
Som Gjæst jeg er snart hist, snart her hos den, der just har Ret; 
Helt ofte med dem begge to maa skarpt jeg krydse Klingen, 
Men ingen af dem hverver mig og faaer mig helt i Net. 
Til ingen af dem begge to vil Faneéd jeg sværge. 
Af ingen kjøbt jeg hvergang staaer, hvor just jeg Sandhed fandt; 
Mod egne Venners Overgreb kan daarligst jeg mig værge, 
Men Fjenden jeg forsvare kan, hvor Fjenden taler sandt. 

Man skulde synes, at Tolstojs politiske og litterære 
Modstandere maatte finde denne Udtalelse fordomsfri og 
nobel. Nej, tvertimod. Netop Hans Ridderlighed, et 
Tolstoj særeget Karaktertræk, gjør ham til Gjenstand for 
hadefulde og, hvad værre er, meningsløse Angreb ^). 

1) Samlede Digte 1877 p. 208. . 

^) Vi skulle som en Prøve paa radikal russisk Logik Ord for 
Ord gjengive en Kritik af en i sin Kreds meget anset, endnu levende 
Fremskridtsmand fra Tredserne over det anførte ottelinede Digt, 
der i alt Væsenligt er ordret oversat. Bedømmelsen er formuleret 
afSkabitschevskij, en Kritiker som i ethvert Tilfælde er for- 
nuftigere og mere moderat end Pisarev ; den er skrevet i December 

Tolstojs Erklæring syntes snarere at maatte kunne have 
paadraget ham hans Venners, d. v. s. de litterært og 
politisk Konservatives Misfornøjelse. I de Kilder, som 
have staaet til vor Raadighed, findes dog kun svage 
Spor hertil ^). Han kom stundom som Gjæst i Katkovs 
Hus, et af hans smukkeste Digte ^), rigtignok før Tiden 
1865, skal ^) være skrevet til Katkov og et noget se- 
nere*) og endnu smukkere til en yndefuld, begavet og 
elskværdig, dengang knapt endnu fuldvoxen Datter af K. 
Til egenlige Sammenstød mellem Ål. Tolstoj og Katkov 
synes det aldrig at være kommet, hvad vistnok for- 
trinsvis skyldes Tolstojs taktfulde Optræden og moderate, 
beherskede Væsen; end mindre er der indtraadt noget 
Brud, saaledes som det overfor Katkov hændte først 

1875 kort efter Tolstojs Død og lyder saaledes: „Det viser sig(?), 
at for ikke at forsvare Fjenden, d. v. s. blive en Forræder (!), maa 
man ubetinget (?) være kjøbt. Men saasoni ingen har gjort sig den 
Ulejlighed at kjøbe Grev A. Tolstoj, saa . . . saa . . ja saa tænker 
jeg, at Grev A. Tolstoj til sine Dages Ende aldrig har begrebet, 
hvilken Afskyelighed (!) han af Vanvare er kommen til at fortale 
sig med. Jeg siger „af Vanvare*, fordi jeg paa ingen Maade kan 
antage, at Grev A. Tolstoj med Overlæg har kunnet blotte en saa- 
dan sjælelig Lavhed (?), eller at en saadan Lavbed virkelig skulde 
have ligget paa Bunden af hans Natur." A. Skabitschevskijs Skrifter, 
St. Petersborg 1890. 2. Bind p. 241. 

^) En Udtalelse af Tolstoj om Katkov i et Brev til Dav^dov, 
Russhij Archiv 1879, 2. Bind p. 330. Ligeledes hedder det i en 
(af Censurhensyn utrykt, i Haandskrifter cirkulerende) Vise af Tol- 
stoj om Katkov, Polakkerne og den polskfødte, til ivrig Russer 
blevne Forfatter Markévitsch: 

Kalkév skal som Hertug Albas Bøddel 
Opsplidse Næsen paa deres Trods, 
Markévitsch skal til hvert Ord og Tøddel 
Sjunge Hosannah, axios. 

2) Samlede Digte p. 245. 

^) Efler hvad vi have hørt i K.'s eget Hus. 

*) Samlede Digte p. 253. 

med Turgjénjev og senere med Ljev Tolstoj (angaaende 
de sidste Kapitler af Romanen Anna Karénina). Men 
ved at gjennemse den eneste nogenlunde fuldstændige 
kronologiske Fortegnelse ^), som haves over Al. Tolstojs 
Arbejder, falder det strax i Øjnene, at Tolstoj fra 1870 
lige til sin Død næsten helt forlader Katkovs belletristiske 
Maanedsskrift Rmskij Vjæstnik og sender den langt 
overvejende Del af sine Arbejder fra denne Periode til 
Stas/ulévitsch's af Katkov for liberale Anskuelser 
stærkt forfulgte Maanedsskrift Vjæstnik Jevråpy, Syn- 
derlig varmt har Forholdet saaledes dog neppe været. 

Thi var Tolstoj end konservativ, navnlig naar Talen 
er om Utilitarismen, kan han dog paa ingen Maade 
betegnes som reaktionær. Han er end ikke ganske fri 
for at være anløben af konstitutionelle Ideer, noget, vi 
intetsteds have set gjort gjældende om ham, men som 
alligevel hist og her skinner igjennem i hans Poesi. Det 
er ikke den moderne Parlamentarisme, han sværmer for 
— saaledes som Katkov i sin Tid gjorde det — ; hertil 
findes der idetmindste ikke bestemte Spor. Derimod 
kommer han i sin Digtning atter og atter tilbage til den 
førtatariske, gammelrussiske Periode, hvor Fyrsten kun 
var primus inter pares, en Periode, som i mangt og 
meget minder om den skandinaviske Oldtid og Middel- 
alder, og hvis Institutioner for Staden Novgorods Ved- 
kommende holdt sig til ind over Midten af det sextende 
Aarhundrede. I sine episk -lyriske Folkedigtninger^) 
vender han stadig tilbage til denne Tid, og en af disse 
Digtninger Kjæmpen Potåk ^) skal nævnes paa dette Sted 
for den Sammenlignings Skyld, som deri drages mellem 

^) D. Jas^kov i Maanedsskriftet Istoritacheskij Vjæstnik for 
Oktober 1885. 

«) Se Afsnit IV. 

8) Samlede Digte 1877 p. 462 ff. 

russisk Sæd og Skik under Vladimir den Store (f 1014) 
og Tilstande, særegne for senere Perioder i samme 
Lands Historie. Fortællingen begynder i Kijev hos 
Vladimir hin milde, „den klare Sol". Der gaaer Dands 
i Hallen. Fejrest over alle dandser Potok, den unge 
Kjæmpe; hele Hirden dandser efter ham. De dandse 
længe, til Solen er gaaet ned og Maanen kommer op 
over Skovene bag Dnjæpr. Saa stiger Vladimir mted sin 
Fyrstinde ved Haanden ned fra Højsædet, bøjer sig tre 
Gange for Hirden og beder alle vel fare. Hver gaaer 
til sit, kun Potok, den unge Kjæmpe, bliver tilbage 
Hallen. Der falder en Trylledvale over ham, og han 
sover ind for et halvt Åartusind. 

Man^e Drømme ban drømmer de femhundred Aar, 

Han ser Gnister af Stridsøxer springe, 

Ser Skjønjomfruer dandse med udslagent Haar, 

Ser Bojarerne flokkes paa Thinge, 

Ser Vladimir i Højsædet, høvisk og mild, 

Ser hans Hird tømme Horn med en Mjød som af Ild ; 

Hører Jagtlurens Klang gjennem Dale, 

Hører Kjæmpernes dristige Tale. 

Da Potok vaagner op, ligger han paa Skrænten 
over Moskvafloden. Gjennem Gitteret foran et broget- 
malet Fyrstehus, et Palåta i Kreml, titter en Mosrose 
frem, og i det snørklet udskaame Vindue ovenover ser 
han et ungt, friskt Pigeansigt. Potok nærmer sig for 
efter gammel Skik at kvæde Jomfruen vel, men den 
unge Tsarevna tager imod ham: 

Stop, din Træl og din Laban, din Søn af en Hund, 

Maatte Fanden i Halsen Dig gale! 

Hold, forbandede Svin, din uvadskede Mund, 

Hvordan, Satan, til mig tør Du tale? 

Var det ikke min Jomfrudragts skinnende Lin, 

Der med Tvang gjør min Tale saa udsøgt og fin. 

Skulde, Æsel, dit snavsede Øre 

Faa helt anden Slags Udtryk at høre! 

Vi fortsætte i v. Ostens Oversættelse ^), der gjen- 
nemgaaende er fortræffelig: 

Wie der Recke erscbrak und erschrak nicht zum Spass': 

Lauf nur zu, was die Fflsse dich tragen! 

PlOtzlich — Paukengedrfthn, kommt die Wache furbass, 

Thåt mit StOcken die Leute verjagen; 

Hocb zu Ross naht der Zar in brokatnem Talar, 

Um ihn her geht mit Beilen der Scharfrichter Schaar, 

Und dem Herrscher zu Kurzweil gedenken 

Sie jemand zu hau'n oder henken. 

Da im Zorn fasst der junge Potock nach dem Schwert: 
Welch ein Chan spielt mit Gottes GeschOpfen! 
Doch er hOrt: Unser Gott naht, auf Erden verehrt, 
Unser Gott, der geruht uns zu kOpfen. 
Und so viel auf der Strasse an Menschen nur war, 
Wojewoden und Popen und MQnch und Bojar, 
Bauern, Weiber, jung, hiibsch, alt und bieder, 
Alles stiirzt auf den Bauch vor ihm nieder. 

Sinnend wågt er solch Gleichniss besonderer Art; 

— Ist's ein Fiirst, gar ein Zar? Kaum verstand er's. 

— Warum fegen sie vor ihm den Staub mit dem Bart? 
Wir auch ehrlen die Fursten, doch ånders! 

War' in Russiand ich denn, oder ist's nur ein Spott? 
So bewahr' uns, o Herr, vor dem irdischen Gott, 
Da die Worte der Schrift streng uns lehren 
Nur den himmlischen Gott zu verehren. 

Strax derefter spørger han om, hvor Thinget nu 
afholdes. Ved at høre ham tale saaledes styrte Folk 
hovedkulds afsted fra ham i Angst, hver til sin Side. 
Der danner sig et tomt Rum omkring ham, og midt i det 
falder han om og sover atter ind for først at vaagne op 

1 P. 47. 

igjen godt og vel trehundrede Åar efter i Tredseme af 
vort Aarhundrede i Petersborg, hvor de nye Reformer 
ere indførte. Der kommer han ind i en Retssal. Pro- 
kurøren har forklaret de Edsvorne, hvad Forbrydelse den 
Tiltalte har begaaet: 

,Hat den Vater vergiftet, zwei Tanten ertrånkt, 

Sich ein fremdes Besitzthum erlogen, 

Zwei Bruder dazu und drei TOchter erhångt." — 

Alles harrt, was die Richter erwogen. 

Die Geschwornen erscheinen mit heiterm Gesicht: 

— Zwar hat er gemordet, doch schuld ist er nicht! — 

Und mit Tucherschwenken die Damen 

Rufen allerseits Bravo und Amen. 

Det forbauser Potok. „Naa", siger han, „ogsaa i 
min Tid ved Vladimirs Hof havde vi Nævninger og 
Kjendingsmænd ; men var en saadan Skurk bleven stevnet 
til Doms hos os, havde han i det allermindste maattet 
udrede en Mandebod paa trehundrede Maarskind". For 
den Bemærkning bUver Potok skjældt ud for Retrograd, 
for Junker og Baron fra Østersøprovindserne. Han gaaer 
sin Vej, kommer endnu op at disputere med en Student 
eller Farmaceut, bliver peben ud og skynder sig at for- 
svinde. 

Und im dritten Haus wird er mit Schrecken gewahr, 

In langer, schlechtriechender Halle, 

In Mannsrock und Brillen, im Nacken das Haar 

Rundgeschoren, die Jungfrauen alle, 

Ueber Frauenrechte in lautem Gezånk 

Und die Ermel gekrampt uberm Handgelenk, 

Sehr beflissen mit Scheeren und Schneiden 

Eine Leiche gelehrt auszuweiden. 

Netop saaledes se de kvindelige medicinske Stu- 
denter, de „klippede kloge Hoveder" ud. Potok finder 

dem afskyelige. Med en Gestus af Væmmelse vender 
han sig om og gaaer. 

Men de skreg og de skraalte som kægende Gjæs 
Og forfulgte ham ud gjennem Rummet: 

— , Hvilket Lavmaal af Aand, ikke Spor af Progres, 
Bundforsumpet, fordvasket, fordummet!" — 

Men Potok smurte Haser med Fynd og med Klem: 

— Puh! Vel har jeg set Hexe, og mangen var slem, 
Men, hvad ellers paa Skjønhed dem glipped. 

Var dog ingen af Hexene — klippet! 

Han trækker Vejret dybt af Lettelse efter at være 
sluppet ud af det Virvar. Langt borte fra dem alle ude 
i det Frie segner han om for atter at hvile et Par hun- 
drede Åar. Thi det løber rundt for ham; det ene Slag- 
ord efter det andet hvirvler for hans omtaagede Bevidst- 
hed afsted i vildeste Dands, men før Øjnene falde til, 
skjønner han endnu tydeligt at: 

Man skal høre end el, før ens Ører gaa af; 
Til jer høje Progres er min Ringhed for lav. 
Men til modent at raadslaa paa Thinge 
Er I Godtfolk vist ogsaa for ringe. 

Saavidt herom. Ogsaa hans æsthetiske Troesbe- 
kjendelse vil tilstrækkelig forstaaes af de ovenfor an- 
førte Brudstykker. Vi skulle dog ikke slutte dette Afsnit 
uden at berøre et Arbejde ^), der ikke blot hos Tolstojs 
Beundrere ^) stadigt gjælder for at indeholde Kjærnen af 
alt, hvad^han har følt og tænkt, men — mirabile dictu 
— endog citeres af en Modstander ^) som det bedste 

») Samlede Digte 1877 p. 469. 

*) Prof. Orest Miller i Vjæstnik Jevropy Decbr. 1875. En 
Artikel, underskrevet med Bogstavet A i Busakij Vjæstnik for 
samme Aar og samme Maaned. P. Schtschebalskij i Busskij 
Vjæstnik for Marts 1883 o. fl. St. 

8) A. Skabitschevskij's Skrifter, 2. Bind p. 243. 

Tolstoj har frembragt. Digtet, der bærer Overskriften 
Mod Strømmen^ er i ethvert Tilfælde karakteristisk som 
en Hærblæst til at samles under Skjønhedsfanen og 
sætte Magt mod Magt. L. v. Osten, hvis desværre kun 
lille Udvalg af tolstojske Poesier vi ogsaa i det Følgende 
stimdom skulle benytte, fordi hans tydske Omplantninger^) 
gjennemgaaende ere heldigere end de her anførte danske 
Gjengivelser, oversætter *) en Halvstrofe af dette Digt 
saaledes: 

Wahrheit bleibt Wahrheit. Mag Dunkel Euch hOhnen, 
Vertraut auf der hehren Begeisterung Segen; 
Auf! Rudert in Eintracht im Namen des SchOnen 
Der StrOmung entgegen! 

I Navn af det Skjønne! Thi her staaer Digteren, 
saaledes som vi i dette Afsnits Begyndelse antydede, i 
Grundtanken paa Puschkins Standpunkt. Det Skjønne 
venter intet Svar og fordrer ingen Løn, kjender ingen 
Tvang og tjener intet Maal. Det Skjønne har Maalet i 
sig selv, er en *v*>;/«« trréktx^g. En dansk Efterligning 
af Puschkins „Gjenlyd" blev anført ovenfor. I en Ro- 
mance af Tolstoj ^) finde vi en nærbeslægtet Tanke ud- 
talt. Fyrsten og hans Følge holder Hvil i Lunden paa 
Jagten og sender Bud efter en blind Sanger til at korte 
dem Tiden. Men inden den Gamle, følende sig frem med 
sin Stav, langsomt har naaet det betegnede Sted, som 
han kjender, er Fyrsten og Jagtfølget draget bort. Han 
synger for den tomme Plads i Skoven, synger sine bedste 

*) Foruden v. Ostens (Jessens) Oversættelser af Tolstoj findes 
nogle ret gode Parafraser efter samme Digter af Fr. Fiedler i 
,Der russiscbe Parnass*. H. Minden. Dresden und Leipzig 1889. 

') Jessen (L. v. Osten) p. 93. 

«) Samlede Digte 1877 p. 504. Oversat paa Svensk af Alfred 
Jensen i „Finsk Tidskrift" Septbr. 1883 under Overskrift Den 
blinde skalden. 

Sange, til Solen længst er gaaet ned. Saa bøjer den 
vilde Rosenbusk sine Grene hen imod ham og siger: 

Du Stakkel, en Gave har haardt Du behov, 

Af hvem skal den Gave nu kræves? 

Længst Fyrsten drog bort, mens for Blindhed et Rov 

Bedraget Du sang kun for Mark og for Skov, 

Og nu faaer din Sang hverken Løn eller Lov; 

Du Stakkel, Du synger forgjæves! 

Men Sangeren svarer: 

Lad Fyrsten og hver gaa med Glæde sin Gang, 
Den Blinde blev ikke bedraget; 
Han sang for sig selv og for Skoven sin Sang, 
En Sang, uafhængig af Løn og af Tvang, 
En Sang, der af ukjendte Kilder ham sprang, 
En Sang, han har selv ikke taget. 

Den kommer uventet, naar ingen den bød. 
Den falder som Dugdraaber drive. 
Den skummer som Floden, der Isdækkel brød, 
Den gløder som Vaarsolens livnende Glød, 
Den kryster saa koldt som den stivnende Død, 
Den kalder de Døde tillive. 

Saa hilser Sangeren hele Verden i den almægtige 
Skjønheds Navn, hvilken han villieløs og ubelønnet maa 
tjene. 

Prosaværker: Vampyren. — Fyrst Serébrjanyj. — Kosmå Prutkév. 

Forfattere, der som Verskunstnere drive Form- 
behandlingen til Virtuositet, yde sjelden noget ret Bety- 
deligt paa Prosalitteraturens Omraade. Undtagelser findes, 
hos Russerne til Exempel Lermontov, men til disse Und- 
tagelser kan Ålexiéj Tolstoj neppe henføres, hvorvel hans 
Fyrst Serébrjanyj sikkert er en af de bedste historiske 
Romaner, som ere fremkomne paa Russisk. Det er da 
egenlig ogsaa kun til dette Arbejde at hans Navn jsom 
Prosaforfatter knytter sig. Men megen Interesse vækker 
trods alle Mangler et lille nu kun af Faa kjendt og i de 
senere Udgaver af hans Skrifter underlig nok aldrig 
gjenoptrykt Ungdomsforsøg i Prosa, den udmærkede 
Digters første paa Tryk ofifenliggjorte Arbejde. 

Det hedder Vampyren^) og fremkom allerede 1841 
under Forfattermærket Krasnorogskij, et Pseudonym, 
Tolstoj havde antaget efter sin Ejendom Krasnyj Rog i 
Guvemementet Tschernigov. Bogen, der navnlig for 
sin Tid var særdeles elegant udstyret, rimeligvis paa 
Forfatterens egen Bekostning, har maaske nærmest været 

*) Upyrj (Vampyren) en Fortælling af Krasnorogskij. 
Petersborg 1841. Fischers priviligerede Bogtrykkeri (177 Sider i 
Oktav). 

bestemt til at fordeles som Gave i litterære Kredse*). 
Den lille Piece er nu en bibliografisk Sjeldenhed, der 
ikke engang findes i alle Landets ofifenlige Bibliotheker*). 
Som Følge af den i det russiske Boghandlervæsen her- 
skende store Skjødesløshed, om hvilken der kunde for- 
tælles mærkelige Ting og ved hvis Skyld adskillige i 
Blade og Tidsskrifter spredte Poesier af Tolstoj endnu 
ikke ere komne med i den sidste Ui^ave (1890) af hans 
samlede Digte^), har Vampyren hverken faaet et nyt 
Oplag eller fundet Plads i Rækken af de samlede 
Skrifter. Fortællingen, der er yderlig fantastisk og i 
mangt og meget minder om Turgjénjevs „Sangen om 
den sejrende Kjærlighed", spiller baade i Rusland og 
Italien. Til Grund for den ligger et for Åarhundreder 
tilbage forefaldet blodigt Drama. En ungarsk Baron 
Ostroviczy er bleven snigmyrdet af sin Hustru og hendes 
Elsker Italieneren Petro Urgino; i Dødsøjeblikket har 

*) Markévitsch meddeler i Russkij Vjæstnik, Januar 1884 
p. 5, at Bogen blev trykt i et begrændset Antal Exemplarer. Af 
et Avertissement i den forlængst indgaaede Petersborgeravis Sjæver- 
naja ptacheld (den nordiske Bi) for 1841 Nr. 222 ses det dog, at 
Skriftet ogsaa har været i Handelen og bar kostet 1 Rbl. 50 Kopek. 

*) Det store Rjumantsovske Bibliothek i Moskau ejer saaledes 
intet Exemplar. 

') Glemt er saaledes et prægtigt lille Digt, vi tilfældig bave 
fundet i den russiske „Illustreret Tidende* (Vsjemirnaja iUjustråtaija) 
for 18 April 1870. Heller ikke optaget er det satiriske, meget 
morsomme Poem Popova Drøm, der gjør sig lystig over en i 
Tale meget liberal men i Gjerning yderlig despotisk, nu afdød 
Minister V. Denne Pamflet, der bar været trykt paa Russisk 
i Berlin (1878) og som i utallige Haandskrifter cirkulerede i 
Rusland, er senere bleven frigiven eller overseet af Censuren og 
bar været trykt indenfor Landets Grændser (i Maanedsskriftet 
Eésskaja Star ind 1882 Bd. 36). Flere andre uden Grund forbi- 
gaaede elier ved Forglemmelse udeladte Smaaarbejder af T. kunne 
paavises. 

han lyst Forbandelse over sin troløse Hustru, hendes 
Elsker og hendes Afkom. Forbandelsen skal vedvare, 
saa længe til en Død rækker en Levende en Troskabs- 
ring. Børnene af det forbryderiske Elskovspar udvandre 
senere til Rusland, hvor Forbandelsen følger dem; de 
fleste af Mændene komme ulykkeligt af Dage; blandt 
Kvinderne fødes i hvert andet eller tredie Slægtled en 
Vampyr, der hemmelig forfølger sine allernærmeste og 
stimdom endog suger Blodet af sine egne Børn oftest i 
Fælledsskab med en Elsker, hun har fundet sig og smittet 
med sin Vampyrfortryllelse. Den troløse Baronesse 
Ostroviczy og hendes Medskyldige Grev Urgino gaa paa 
forskjellig Maade igjen fra Slægt til Slægt under Navnene 
Martha og Ambrosius. Paa Fortællerens Tid hviler 
Slægtsforbandelsen over en gammel Oberstinde Sugr6- 
bina; hun er Martha; Ambrosius' Rolle spilles af en 
ellers ubetydelig men fra den fantastiske Side underlig 
skildret afdanket Embedsmand Teljåjev. I Forening med 
ham er hun godt paa Veje til at suge Livet af sin 
Datterdatter Dascha, ligesom hun tidligere har suget sin 
egen Datter, Daschas Moder, ihjel. Men et synsk og 
sindsforvirret Menneske Ribarenko, der uden at vide det 
er en uægte Søn af Oberstinde Sugrobina, gjør sin Ven 
den unge Rudnévskij opmærksom paa, at den unge Pige 
svæver i Fare. Rudnévskij troer naturligvis ikke den 
halvforstyrrede Mands Vampyrhistorier, men da han har 
truflfet Dascha i et Par Petersborgersaloner — der ere 
udmærket skildrede — , stifter han Bekjendtskab med 
hendes Bedstemoder og bliver af denne indbudt til hendes 
Ejendom i Nærheden af Moskau. Her er der stort Sel- 
skab, forstørstedelen Ungdom. Under en Leg, der 
bestaaer i at gjætte Gaader over Sætninger af en til- 
fældigt valgt Bog, rækker Dascha Rudnévskij et gammelt 
Skrift, paa et af hvis falmede gule Blade han finder en 

selsom Sang, der mærkeligt stemmer sammen med, hvad 
Ribarenko har fortalt ham. Det fantastiske Digt, som 
rimeligvis er den ældste af Tolstojs bevarede Sange, 
vidner om stort Herredømme over Rim og Rhythmer 
og er stemningsfuldt nok til, at man forstaaer de for- 
skjellige Indtryk, som det i Fortællingen fremkalder 
blandt Tilhørerne i Selskabet. Man gaaer snart fra 
hinanden, Rudnévskij som den Sidstankomne faaer, da 
alle andre Gjæsteværelser ere optagne, anvist et Kammer, 
som ellers ikke benyttes. Paa Væggen hænger Billedet 
af en Dame, der trods sin gammeldags Dragt paafaldende 
ligner Dascha. I Drørome ser Rudnévskij Skjønheden 
stige ud af sin Ramme; hun viser ham et Skab med 
en Skuffe, hvori der ligger en Forlovelsesring. Senere 
erfarer Rudnévskij, at Billedet forestiller Oberstindens 
Grandtante, som forgav sig af Fortvivlelse over at have 
mistet sin Bejler, en italiensk Adelsmand af Urginos 
Slægt, hvis nu forladte og af alskens Spøgelser befolkede 
Slot ved Comosøen Ribarenko har besøgt og derfra er 
vendt tilbage halvforstyrret efter et Møde med en vam- 
pyragtig Kvindeskikkelse. Ribarenkos Beretning om en 
paa dette Slot tilbragt Nat er omtrent det interessanteste 
Afsnit af Fortællingen. Medens Rudnévskij ligger syg 
af Feber paa Sugrobinas Landgods, hører han en Nat 
en besynderlig Støj og ser gjennem Nøglehullet Husets 
Frue og Teljåjev inde i en tilstødende tom Sal ifærd 
med at suge Blodet ud af en Skikkelse, der bevidstløs 
er bleven baaret ind af en formummet Skikkelse. Han 
kommer under Forsøget paa at bryde ind for at befri 
Dascha — thi hende er det — til at sønderslaa et 
Spejl, paa hvilket, som det viser sig, Sugrobinas Existens 
beroer; Synet forsvinder, og da Rudnévskij efter flere 
Dages Forløb vaagner af sin Feberdvale, er den gamle 
Oberstinde død og begraven. Med Ringen, som Spøgelse- 

billedet har vist ham, fæster han den frelste Dascha til 
Brud; Baron Ostroviczys Forbandelse over Slægten er 
dermed hævet og Trolddommen løst. 

Vi finde dette første Arbejde af Tolstoj, som nu er 
sunket dybt i Glemselens Bølger, særdeles interessant, 
navnlig for de Episoders Vedkommende, der angaa 
Italien, Digterens Yndlingsland. Paa den unge, dengang 
aldeles ubekjendte Forfatters frodige Fantasi og udsøgt 
elegante Sprog henleder ogsaa den i Fyrrerne særdeles 
fordringsfulde Kritik Læseverdenens Opmærksomhed^). 
Meget tnuligt, at Tolstoj selv i en modnere Periode ikke 
mere har sat Pris paa dette sit Ungdomsarbejde, der 
saameget desto' lettere efterhaanden er gaaet i Glemme, 
som det ikke bar den senere stærkt feterede Digters 
Navn. 

I Sammenhæng hermed skulle vi for Fuldstændig- 
heds Skyld kortelig nævne to Smaafortællinger skrevne 
paa Fransk, uvist hvornaar, men sandsynligvis endnu 
tidligere end „Vampyren", til hvilken en af disse Skizzer 
„Blodsugerens Familie" mulig endog er at betragte som 
et rigtignok temmelig ^erntstaaende Udkast. Ingen af 

^) I den nu ikke mere existerende men i sin Tid betydnings^ 
fulde Journal , Fædrelandske Aarbøger** {OtéUcheatvennyja sapiski) 
for September 1841 p. 308 findes en streng men dygtigt skreven 
og anerkjendende Kritik over Bogen. Flere andre Udtalelser af 
Datidens Presse ere enige om, at Forfatteren sidder inde med et 
stort Talent og har alle Forudsætninger for med Tiden at vinde sig 
et betydeligt Navn. Kun et Blad (,den nordiske Bi** 1841 Nr. 222) 
behandler Skriftet affejende. Men selv en saadan absolut dadlende 
Bedømmelse læses med Fornøjelse. De anførte Indvendinger ere 
velmotiverede og vægtige. Man faaer idethele det Indtryk, at den 
litterære Kritik i Fyrrerne stod betyjleligt højere end tyve Aar 
senere. 

dem har været trykt i Forfatterens originale Affattelse, 
vi kjende kun en af dem gjennem den i en Note til 
forrige Afsnit berørte polskfødte Forfatter Markévitsch, 
som i Katkovs Maanedsskrift Bmskij Vjæstnik^) har 
oversat den nysnævnte Skizze*) paa Russisk efter et ham 
tilhørende Originalhaandskrift') af Tolstoj, der tillige inde- 
holder en anden fantastisk Novellette*), som intetsteds 
er fremkommen for Offentligheden. Begge Fortællinger 
ere, efter Markévitsch' Udsagn*), holdte i et archaiserende 
fransk Sprog fra forrige Aarhundrede og skulle bære 
Vidnesbyrd om Tolstojs Evne til at fremstille et aldeles 
fantastisk Sujet paa en realistisk, saa at sige haandgribelig 
Maade. Vi ville gjerne tro Markévitsch J)aa hans Ord, 
da Tolstojs egen russiske Original Vpyrj virkelig, idet- 
mindste stedvis, er præget af denne Egenskab. Men i 
den russiske Oversættelse af la famille du vampire falder 
af det, som tilhører Tolstoj, først og fremmest Kompo- 
sitionsfejlene i Øjnene. Efter vort Skjøn kunde to Tredie- 
dele af Fortællingen uden Skade have været udeladte 
og det Tiloversblevne med lidt Kunstfærdighed og Smag 
laves om til en ganske kjøn lille Skizze. Kun vilde 
Skizzen ikke med fuld Sandhed kunne kaldes et Arbejde 
af Tolstoj, hvad jo selv den fuldstændige, af Markévitsch 
foretagne Oversættelse knapt nok kan siges at være, 
hvorfor vi ogsaa nære nogen Tvivl om, hvorvidt den lille 
Fortælling overhovedet bør tages med paa dette Sted.^) 

*) Januarheftet 1884 p. 5—31. 

^) La famille du vampire (Semjå vurdaldka)' 

^) Hvor dette Haandskrift efter Markévitsch' senere paafulgte 
Død er kommet hen, er os ubekjendt. 

*) Le rendee-vous dans trois cents ans. 

^) I en Note til hans Oversættelse af Blodsugerens Familie. 
Busskij Yjæstnik Januar 1884 p. 5. 

®) Naar Tolstoj i Autobiogrrafien p. XII skriver: je ne pariM 
dans la presse qu'en 1842 (fejlagtigt istedetfor 1841) oic je débutai 



Digitized by 



Google 



49 

Tolstojs eneste betydelige Prosaværk er den histo- 
riske Roman Fyrst Serébrjanyf, hvis Handling spiller i 
Slutningen af det sextende Aarh.; den er at betragte^) 
som det første Resultat af de Kildestudier over Fædre- 
landets Historie, der gjennem et langt Tidsrum syssel- 
satte vor Digter som Forarbejder til Tragedien Ivan den 
Skrækkeliges Død^). Indholdet af Romanen, der første 
Gang (1861) blev trykt i Maanedsskriftet Russkij Vjæst- 
nik og som senere flere Gange (1863, 69 og 87) sær- 
skilt er udkommen i Bogform, kan i Korthed angives 
paa følgende Maade. 

Fyrst Serébrjanyj, en af Ivan den Skrækkeliges 
Bojarer, har i fem Aar været fraværende fra Tsarstaden 
for i Litthauen at forhandle med Kong Sigismund om 
Fred og Forlig mellem Moskau og Polen. Tilbage- 
kommen til sin Fødestad finder han alt forandret. Tsaren, 
som har mistet sin fromme Hustru Anastasia, der vir- 
kede dæmpende og beroligende paa hans vilde Sind, 
har nu helt givet sine onde Tilbøjeligheder Tøjlen. 
Massehenrettelser af virkelige eller formodede Oprørere 
høre til Dagens Orden. Ingen er sikker, end ikke den 
fredelige Bonde paa Landet; Tsarens vilde Hird røver og 
plyndrer i mange Miles Omkreds fra Staden og fører 
med alle Midler Kamp mod Folkets Staroster og Ældste. 
Den eneste, der tildels maaske kunde modvirke det Onde, 
som sker, nemUg den kloge Boris Godunov, er altfor 
optagen af Tanken om egen Magt og Fordel til at ofifre 
noget for det ulykkelige, af indre Stridigheder oprevne 

non par des veis^ maia par qudques nouveUes en prose, synes han 
al slaa disse lo Smaafortællinger sammen med « Vampyren**, som 
er det eneste Arbejde fra denne Tid, der virkelig saa Lyset. Se 
Afsnit I. 

^) N. Gerbel. Russiske Digtere p. 400. 

«) Se Afsnit VII. 

og af ydre Fjender truede Fædreland. Serebrjanyj prøver 
en Dyst med Tsarens Nærmeste men kommer selv for 
nogen Tid i Fængsel og Livsfare derved. Vel frigives 
han snart, men hans Ungdomselskede har for at frelse 
sig fra en af hende afskyet Bejler, Fyrst Vjåsemskij, der 
støttes af Tsaren selv, kastet sig i Armene paa den 
hæderlige men aldrende Bojar Morésov. Denne paa- 
drager sig derved Ivans Harme; hans Hus bliver for- 
ræderisk overfaldet af Hirden, han selv grebet og senere 
henrettet under gruelige Pinsler. Hans Hustru Jeléna, 
hvem Serebrjanyj under Overfaldet har forsvaret og 
senere stræber at overtale til et nyt Ægteskab, mener 
at være Skyld i sin Husbonds Død, afslaaer med For- 
sagelse sin Ungdomselskedes Haand og gaaer i Kloster. 
Serebrjanyj, der atter har været i Fængsel og kun som 
ved et Vidunder er bleven frelst Dagen før han skulde 
henrettes, stiller sig nu i Spidsen for en Friskare, som 
kjæmper mod de østerfra mod Moskau fremrykkende 
Tatarhorder. Efter at have ydet sit Fædreland mangen 
Vaabentjeneste og tappert stridt for den Tsar, som har 
forspildt hans Livslykke, forsoner han sig endog med Ivan 
den Skrækkelige, der trods sit Grumhedsvanvid i lysere 
Øjeblikke forstaaer at skatte Serebrjanyjs bratte men 
ærlige Karakter. Fyrsten bliver sat til Øverste for en 
Fylke Krigsfolk og fortsætter Kampen mod Tatarerne, 
til han, overmandet af deres talløse Skarer, ender sit 
uplettede Liv paa Valpladsen. 

Med megen historisk Sandhed og i klare, brogede, 
stundom næsten grelle men sjelden vistnok overdrevne 
eller altfor tykt paalagte Farver har Digteren indenfor 
denne brede Ramme malet en Række fortrinlige Episoder 
af russisk Folkeliv i det sextende Aarhundrede. Tsar 
Ivans overdaadige Gjæstebud og blodige Massehenret- 
telser, Hirdmændenes tøjlesløse Færd paa Tsarens Hov- 

gaard ved Alexåndrovka, Plyndringen og Ødelæggelsen 
af Bojaren Morosovs Hus, Husherrens sørgelige Død, 
hans Fjende Fyrst Vjåsemskijs grufulde Endeligt paa 
Retterstedet ved den røde Plads i Moskau, de vilde 
Skikke og Sæder hos Friskareme, som danne sig i den 
uroUge Tid, alt finder fyldigt og levende Udtryk. Men 
smukkest i Billedet staaer Romanens eneste fremtrædende 
Kvindefigur Jeléna Dmitrijevna; hendes Kamp mellem 
Pligt og Elskov, en Kamp der ender i Forsagelse, er 
storladent skildret med sikkre, klare Træk. 

Tolstoj har med dette Værk om end just ikke 
skabt den historiske Roman i Rusland, hvad mindre 
rigtigt er bleven sagt^), saa dog bragt den ind paa en 
sundere, mere naturlig Bane, paa hvilken den efter ham 
har naaet en høj Udvikling ved hans Navnefælle Grev 
Ljev Tolstoj, ved den i Danmark endnu ganske ube- 
kjendte men højtbegavede Romanforfatter Grev Salias, 
ved Vsjévolod Solovjév o. fl. a. 

Sammen med Størstedelen af de russiske Kritikere 
sætte ogsaa vi Fyrst Serébrjanyj højt. Som Kunstværk 
staaer den fuldtud paa Højde med Ljev Tolstojs „Krig 
og Fred", bliver ikke, som denne Roman navnlig hen- 
imod Slutningen bliver det, mat og ræsonnerende, og 
støtter sig i den historiske Karakteristik af sin Tid paa 
ubetinget mere grundige Studier. Et og andet Optrin 
vilde efter vor Smag have vundet ved Forkortning og 
Undgaaelse af adskillige altfor specielle Enkeltheder i 
Beskrivelser af kulturhistorisk Natur. Men en stærk 
russisk Tids- og Lokalfarve har Værket allevegne. Og 
den Tolstoj ejendommelige Mystik kommer maaske intet 

*) Moakåvskija Yjædomosti 1875 Nr. 290. — Den russiske 
historiske Roman i strengere Forstand begynder, hvis vi skjønne 
ret, allerede 1829 med Sagoskins Jurij Miloslåvskij, en god 
Bog, der indtil nu fra Tid til anden faaer et nyt Oplag. 

4* 

andet Sted saa fuldt til sin Ret som i dette Prosaarbejde. 
Exempelvis kan nævnes den Episode i Bogens tredie 
Kapitel, hvor Fyrst Vjåsemskij ved Nattetid spørger den 
troldkyndige Ejer af Vandmøllen tilraads om, hvorledes 
han skal faa Magt over en Kvinde, han vil lokke. Trold- 
manden læser, og Vjåsemskij, som alt imellem stirrer 
paa det maanebelyste Skum af Vandets Fald over Mølle- 
hjulet, ser underlige Syner kogles frem i Skumhvirvlerne, 
ræddielige Skikkelser, som varsle ilde. Eller (i ellevte 
Kapitel) Spøgelseskareme, der i Nattens Ensomhed for- 
følge den blodige Tsar. En for en komme de Henrettede 
frem af Mørket i Krogene, og alle gjentage de det 
samme: „Hil dig, Ivan, jeg hilser dig! Hvorfor lod du 
mig dø uskyldigt?" Tilsidst er Tsaren ikke længere Herre 
over sin Angst; han skriger højt, han vækker alle i Slottet, 
alle uden Undtagelse, Lys allevegne, Ringning med alle 
Klokker. I Bodsdragt selv og med hele sin vilde Hird 
iført Munkeklæder vandrer han i Procession over Slots- 
gaarden til den klart oplyste Kirke under vedvarende 
Klokkeklang og Psalmesang. Fangerne, som sidde i 
Gruben og næste Morgen skulle miste Livet, lytte til; 
forgjæves vaagner Haabet i dem: „Nu holder Tsaren 
Nattebøn; formild. Gud, hans Vrede, læg Barmhjertighed 
i hans Sjæl!" 

Det er en Bog, som fortjener at kjendes^). 

Vi tro ikke at kunne slutte dette Afsnit uden idet- 
mindste at anføre Titlen paa et blandet Skrift i Vers 
og Prosa, hvori Tolstoj har Andel som Medarbejder. 
Dette Skrift er Satiresamlingen Kosmå Prutkév^), Bogen 

*) Oversat paa flere Sprog (Fransk, Tydsk, Engelsk, Polsk og 
Italiensk) ; s. Autobiografien p. XV. Os bekjendt er kun den franske 
Oversættelse ved prince Augustin Galitzine (under Titlen: Ivan le 
terrible). Paris 1872. G. Téqui. 

*) Fuldstændig Samling af Kosma Prutkovs Skritter. St. Peters- 

udgiver sig for at være skreven af en gammel Embeds- 
mand i det kejserlige Proberkammer for Lødigheden af 
Guld- og Sølvvarer Kosma Prutkov, hvem tre unge 
Mennesker, henrykte over hans ualmindelige filosofiske 
Begavelse, have overtalt til at betræde Forfatterbanen. 
De tre unge Mennesker ere Alexiéj Tolstoj og hans to 
Ungdomsvenner Brødrene Shemtschiishnikov ^) , men 
hvad og hvormeget af Samlingen der skriver sig fra 
Tolstoj, lader sig af indre Kriterier neppe slutte, og 
trykte Data til Afgjørelse af dette Spørgsmaal forefindes 
ligesaalidt, som Tiden for hvert af de enkelte Bidrags 
Fremkomst med Sikkerhed lader sig bestemme^). Bogen 
henhører i alt Væsenligt til Tidsrummet 1850 — 65. 
I Samlingen findes saaledes en Komedie „Fantasien", 
der angives at være opført paa et af de kejserlige 
Theatre i Petersborg den 10 Jan. 1851^) men, som 
Følge af et Par (navngivne og i sin Tid virkelig existe- 
rende) Skuespilleres Mangel paa Takt og overdrevne 

borg 1884. (Udkommen paa M. Stasjulévitsch' Forlag. 253 Sider.) 
Anden Udgave 1885. 

*) Alexiéj Shemtschushnikov i Petersborger- Avisen Novosti 
for 10 (22) April 1883, og i en lidt tidligere men ikke fuldt saa 
godt skreven Redegjørelse om Forfatterne af Kosma Prutkov af 
Vladimir Shemtschushnikov i Golo8 for 9 (21) Februar samme 
Aar. Endvidere : A. A. Schenschin (Feth) Erindringer. II. Bind p. 186. 

®) Mange af ,, Kosma Prutkovs" Frembringelser i Vers og 
Prosa have, før de 1884 udkom i Bogform, været trykte i Maaneds- 
skriftet Sovreménnik (den Samtidige), spredte med lange Mellemrum 
over Aarrækken 1851—64. En morsom Nekrolog over Prutkov 
forfattet af hans , Søstersøn Scherstobitov" findes tilligemed Prut- 
ko vs posthume Komedie ,Den ubesindige Tyrker** i Sovremén- 
niks Aprilhefte for 1863. Nogle Brudstykker ere i Begyndelsen af 
Tredserne fremkomne i Ugeskriftet Iskra (Gnisten); et enkelt har 
staaet i Nbvoje vremja 1881 Nr. 2026. 

') I de pelersborgske Theatres Kronik for ovennævnte Aar 
og Maaned findes Stykket ikke angivet. 

Iver, ikke at være bleven spillet til Ende. Kejser Nikolaj, 
som — fortsættes der — var tilstede i Theatret, skal 
være bleven meget vred over den Maade, paa hvilken 
en af de Spillende fremsagde Repliken: „Op med Frakke- 
skjøderne!"; han skal have rejst sig i Harme og givet 
Ordre til at afbryde Forestillingen af det ulykkelige 
Stykke, som dermed for stedse blev strøget af Reper- 
toiret. Paa Komediens Titelblad, der bærer Mærke- 
bogstavérne A. T(olstoj) og V. Sh(emtschushnikov) er 
anført Theaterdirektørens Bemærkning om Stykkets An- 
tagelse til Opførelse og sammesteds (i Hjørnet) en anden 
Embedsmands Notits om, at Komedien ved allerhøjeste 
Befaling er forbudt. Allevegne er der ved Parentheser 
i Stykkets Text og Anmærkninger under Texten gjort 
opmærksom paa, hvad Forfatteren oprindelig havde 
skrevet, og hvilke Udtryk Theatercensoren har fundet 
Anledning til at stryge eller forandre. Det egenhge 
Sujet af Stykket, en Serenade, der af en fire fem unge 
Mennesker med Anspændelse af al deres poetiske Bega- 
velse improviseres til Ære for en gammel Kjærling, har 
formodenlig havt en eller anden, nu vanskeligt synlig 
satirisk Baggrund, uden hvis Forstaaelse den lille Komedie 
taber sin Braad og kun virker underholdende ved de 
indlagte livligt skrevne Kupletter og enkelte morsomme 
Udtryk. Det hele synes at være en Satire over Datidens 
Censurforhold. Meget komisk er Noten om, at Beun- 
drerne af Kosma Prutkovs Talent, de unge Mennesker, 
som have indleverel Stykket, aldeles tilfældig efter For- 
fatterens Død fandt dette hans sidste Værk liggende i 
et hemmeligt Aktstykke fra det kejserlige Proberkammers 
Kancelli. 

Bogen burde — hvad den vel ogsaa engang vil 
blive — udgives med Noter og Oplysninger. For Øje- 
blikket existerer den ikke i Handelen; den er udsolgt. 

Censuren kunde neppe have noget at indvende mod 
denne Spøg, der tager sig meget spagfærdig ud, som 
til Ex.: 

En Mand gik lige efter Næsen frem 
Og gik saa langt, som Vinden blæser, 

Men siden er han aldrig kommen hjem 

Du skulde ikke have mødt ham, Læser? 

Enkelte af Kancelliembedsmanden Prutkovs Livs- 
erfaringer, Leveregler og Tankesprog anføres i Værket 
(under Nummer!). Som Prøver kunne nævnes: 

Forlovelsesringen er det første Led af Ægteskabets Lænke. 

Sjelden kommer en Kammerherre i Ekstase over Natur- 
skjønhed. 

Gjør Dig vigtig! 

Ogsaa Østers have Fjender. 

Det Ubegribelige lader sig ikke begribe! 

Hvorledes skulde man uden Uniformsskræddere se Forskjel 
paa Embedsmænd i de forskjellige Ministerier? 

Under Kosma Prutkovs Navn gaa endel . ofte tem- 
melig grove Viser og Vers, der cirkulere i Haandskrifter 
og tilskrives Tolstoj. I Fortalen til „Kosma Prutkov** 
fra 1884 erklæres rigtignok, at intet af disse mellem 
Publikum verserende Produkter tilhører Tolstojs Pen^), 
men at alt, hvad virkelig skriver sig fra ham, er optaget 
i den foreliggende Udgave. Dette forholder sig idethele 
vistnok rigtigt, hvorvel idetmindste for et af disse haand- 
skrevne Rimværkers Vedkommende^) Tolstojs Forfatter- 

^) For uberettiget Brug paa Tryk af Pseudonymet Kosma 
Prutkov angriber Vladimir Shemtschushnikov (i Novoje vremja af 
8/20 Februar 1883) Redaktøren af Maanedsskriftet Yjæk, Filippov. 
Denne Artikel er ogsaa aftrykt i Golos for 9/21 Februar 1883 (se 
Noten ovenfor). 

*) Kastraten, I Formfuldendthed og mesterlig Versbehandling 
er denne Pamflet nær ved at staa højere end noget andet Arbejde 
af Tolstoj. 

skab med Sikkerhed lader sig bevise. Men til Trykning 
egner det sig ikke. løvrigt er Satiren i alt, hvad ube- 
stridelig bærer Navnet Prutkov, ligesaa human i Tonen, 
fri for Bitterhed og gjennemdannet fin i sine Udtryk 
som den, der møder os i de med Tolstojs eget Navn 
underskrevne spøgefuldt polemiserende Digte, og maa 
end den her berørte Satiresamling gjennemgaaende siges 
at være mere let og mindre tankelødig end adskilligt 
andet, Tolstoj har skrevet paa samme Omraade, se vi 
dog gjerne hans Navri knyttet til det friske og aandfulde 
Arbejde »Kosma Prutkov." 



Digitized by 



Google 



IV. 

Lyrisk-episke Digtninger: Johannes af Damaskus; Synderinden. 
— Ballader og Byliner. — Dragen. 

I et af de foregaaende Afsnit have vi allerede brud- 
stykkevis gjort Bekjendtskab med flere, deriblandt nogle 
af de allerbetydeligste blandt Tolstojs fortællende Digte. 
Vi anførte dengang Citater hentede fra hans lyrisk-episke 
Produktion som Støttepunkter for den Mening, vi have 
dannet os om vor Digters politiske og æsthetiske Syn 
paa Samfundsforholdene og Poesien. Denne Udvikling 
kunde føres adskilligt videre, men vilde, som vi tro, 
være temmelig ørkesløs, navnlig naar Talen er om 
Alexiéj Tolstoj, der, som vi have set, hævder det pusch- 
kinske Princip: „Kunsten for Kunstens egen Skyld". 
Naturligvis lader dette Princip sig ikke gjennemføre og 
bør ikke gjennemføres i et og alt; drevet til sine yderste 
Konsekvenser vilde det — hvad stundom ses hos en 
anden af Puschkins Arvtagere A. A. Schenschin — gjøre 
Digteren til en Fabrikant af smukke smaa poetiske 
Nipsgjenstande, hvoraf den ene snart kommer til at 
ligne den anden altfor meget til ret at fremtræde som 
noget nyt og selvstændigt. Lever man i en Tid, hvor 
der strides — og under en altfor dyb Fred falde Muserne 
isøvn — maa Digteren imellemstunder stride med, om 



Digitized by 



Google 



58 

ikke for andet saa pro aris et focis. Dette har Tolstoj 
gjort; derpaa have vi henledet Opmærksomheden. Men 
i enhver mere betydelig Frembringelse af ham at søge 
Tendens og tage sig denne selvopsøgte Tendens til Ind- 
tægt, saaledes som snart et snart et andet Parti i Rus- 
land har gjort — noget, vi for Slavianofilemes Ved- 
kommende kortelig strax skulle berøre ved „Johannes 
af Damaskus" — er sikkert uvidenskabeligt og endnu 
sikkrere uinteressant. Maatte det lykkes os i de følgende 
Betragtninger at se med sunde Øjne paa hvert enkelt 
omtalt Arbejde og forstaa dem saaledes, som almindelig 
digterisk anlagte Mennesker beskue og forstaa en Dig- 
ters Værk. 

Alle Udgaver af Tolstojs samlede Digte begynde 
med den lyrisk-episke Legende Johannes af Damaskus ^\ 
der — om ganske med Rette, vide vi ikke — er bleven 
betragtet som det bedste, hans Muse^) har frembragt'). 
Gangen i Fortællingen, til Grund for hvilken ligger en 
Levnetsbeskrivelse forfattet af Patriarchen Johannes, af 
Jerusalem*), er omtrentlig følgende. 

I det syvende Aarhundrede levede hos Kalifen af 
Damask i Højhed og Ære en rig kristen Yngling Jo- 
hannes, der i Striden med Billedstormeme havde vundet 
sig Navn som Forsvarer af den kirkelige Kunst. Vidt 
og bredt var han berømt som Sanger. Men hverken 
Roes, Rigdom eller Magt tilfredsstiller Digteren; han 
længes efter Frihed; Ensomheden drager ham til sig; 
fjernt fra Menneskers Færden vil han tjene Gud ved 
Bøn og fagre Sange. Han beder om Orlov hos sin 

^) Samlede Digte 1877 p. 5-28. 

^) Digteren selv bruger intetsteds Ordet Muse om sin egen 
Skaberevne. 

') Orest Miller i Vjæstnik Jevrdpy, Decbr. 1875 p. 561. 

*) P. Jevståfiev: Nyere russisk Litteratur. Hefte III p. 51. 

Hersker, og skjøndt Kalifen tilbyder ham Halvdelen af 
sit Rige for at beholde ham, følger han dog sit Kald 
og forlader Fyrsteborgens Glands. 

Velsignet vær, Guds fri Natur, 
Hvem ingen Pragt har efterlignet. 
Du frie Himmel, vær velsignet 
Af mig^ der brød mit Fangebur! 

Efter lang Tids Omflakken i Sang og Frihed føler 
han Trang til at miderordne sig og tjene. Han kom- 
mer til et Kloster ved Kedrons Bæk og bliver optaget i 
det strenge Broderskab paa Betingelse af at ofifre det 
sidste, han ejer i Verden, det eneste, der endnu kunde 
vække Hovmodstanker hos ham, sin Digtergave, sin 
skjønne Sang. Han aflægger Løftet og bevarer det tro 
i lange Tider, til han endelig ved en af Munkenes Død 
lader sig forlede til at skrive en Psalme ^) over ham. 
Denne desværre næsten uefterlignelige Sang varierer i 
Slutningen af hver Strofe med stemningsfuld Kunst et 
Vers af den græsk-katholske Pannychide, der i Munkeries 
Kor snart lyder: „O Herre, giv din Tjener Fred hos 
Dig blandt alle Helgen blide ! " snart: „O Herre, laan din 
Tjener Hus hos Dig, hvor alle Helgen bygge!" og slutter 
tilnærmelsesvis saaledes : 

Nu vandrer jeg den mørke Sti, 
Der mellem Haab og Frygt er trukket; 
Mit Bryst er koldt, mit Øje lukket 
Og brudt min Stemmes Melodi. 
Jeg ser ej Skyer forbi mig glide 
Af svungen Virak stærk og sød. 
Jeg hører ej, nu jeg er død, 
Den tonefulde Pannychide. 



Kjøbenhavn 1883. 



^) Oversat paa Dansk i Alfred Ipsens Europæiske Digte, 
bftnhavn 1883. 

Men I, som rundt om Graven staa, 
Hvis Hjerter højt af Medynk banke, 
Opløfter Hjertet, løft Jer Tanke 
Og bed, saa Gud det høre maa: 
Engang, naar Dagen bryder frem, 
At Verden Du til Dom vil kalde, 
Kald, Herre, da din Tjener hjem 
I Lys til Dig blandt Helgen alle. 

For dette Løftebrud vil Forstanderen forjage Johannes 
af Klosteret, benaader ham dog paa Munkenes Forbøn, 
men lægger en vanærende Epitimi paa ham og dømmer 
ham til evig Taushed. Johannes, der end ikke mere tør 
tale endsige synge, bærer taalmodigt sin Straf, indtil den 
hellige Jomfru aabenbarer sig i Drømme for Klosterets 
Hegumenos og byder ham give Sangeren Talens og 
Tonernes Gave tilbage: 

Af Psalmesangens rene Bad 
Lad Jordens Sløv og Pine vandes; 
Knæk ikke Palmens friske Blad 
Og Sangens Vinger hos Johannes! 

Digtet ender med en Hymne klingende som Klokkemalm 
og meget pompøs, maaske for pompøs, noget Tolstojs 
Digtning efter vor danske Smag sommetider bliver, 
hvorvel hans sikkre, gjennemdannede Smag altid bevarer 
ham for Bombast. Hvad „Johannes af Damaskus" an- 
gaaer, fængsles vi personlig af den glimrende Udførelse 
og de i Originalen aldeles bedaarende Vers. Sujettet 
synes os lidt spinkelt i dette vidtforroste Arbejde, der, 
som ovenfor antydet, ogsaa har været taget til Ind- 
tægt af Slavianofllerne ^) som et Indlæg for en speciel 
Orthodoxi, men dette har aldrig været Forfatterens Hen- 

^) Desangaaende nærmere i Ru^shlj Vjæstnik 112 Bind p. 393 
ff., hvorimod Vjæstnik Jevrépy, Decbr. 1875, p. 561 ff. og flere 
Steder. Sagen har kun liden almen Interesse. 

sigt. Tolstoj er religiøs, oprigtigt og smukt som en 
jævn Lægmand, som et bevæget, tidt uroligt bevæget 
Digtersind kan være det. Men den Art Religiøsitet 
gjælder ikke langt for nogensomhelst Konfessions Theologi 
og muligvis mindst for den græsk-orthodoxe. Etsteds i 
„Johannes af Damaskus" udbryder Digteren i sit eget 
Navn: 

Gud afslaaer Offre, hvortil Sjælen nødles 

Ved Tvang og Tyranni. 
Han skabte Tanken selv; som fri den fødtes, 

Er Tanken evigt fri. 

Og paa et andet Sted ^) siger han om samme Sag: 

Man kryber aldrig ind i nogens Sjæl 
Med Magt og gjenner heller ingen ind 
I Himlen med en Egekjæp paa Ryggen. 

Heller ikke den lyrisk -episke Fortælling Synder- 
inden ^) er, saavidt vi skjønne, orthodox fra et græsk- 
katholsk Synspunkt; snarere kunde den med sin stærke 
Betoning af Personlighedsforholdet til Guddommen kaldes 
Søren Kierkegaardsk. Dog dette Udtryk, hvori der 
virkelig synes at være noget, bruge vi kun med Tvivl 
som en haltende Lignelse. Fortællingen er — hvad den 
ogsaa har været for Digteren, der slet ikke har møntet 
sit Arbejde paa at tjene nogen specielt religiøs Idé — 
først og fremmest Poesi, fortrinlig farveglødende Poesi. 
Med Mesterskab og yppigt er et glimrende halvjødisk, 
halvgræsk Gjæstebud i Jerusalem skildret. Det klinger af 
Cymbler, det tindrer af Guld og Sølv, det skinner af 

O Samlede Digte 1877 p. 55. 

*) Sammesteds p. 29—35. Digtet forefindes, om vi ikke fejle, 
paa det St. Kgl. Bibliothek i Kjøbenhavn i en haandskreven dansk 
Oversættelse af Thor Lunge. 

hvide Kvindeskuldre, ned over de funklende Ringe paa en 
løftet blændende Arm perler den skummende Vin. Latter 
og Raab høres, Spot over Romerne og Pilatus, Drøftelse af 
Handelsanliggender, højrøstet Tale om alskens Dagsnyt der- 
iblandt ogsaa om den vidundergjørende Lærer, der med 
sin Discipelskare nys er kommen til Staden fra Landet hin- 
sides Jordan. En af Gjæsteme nævner hans gjennemtræn- 
gende Øjne, for hvilke intet menneskeligt Blik kan holde 
Stand; men den skjønneste Kvinde i Laget ler højt; hun 
skal nok bringe ham til at slaa Øjnene ned. Gjæstebudet 
skrider frem. Udenfor Gildeshallen gaaer en Skare forbi 
og allerforrest en Yngling, høj og stolt, lidet lignende en 
dødelig Mand, statelig og sollys som Erkeenglen med 
Flammesværdet, betagende skjøn med sit bløde, brune 
Haar, der bølger ham ned over Skuldrene ; paa hans Pande 
straaler de Udvalgtes Mærke, og som i en uset Verden 
skue hans Øjne ind. Den forføreriske Kvinde springer op 
fra sit Sæde og rækker ham Pokalen med udfordrende Ord. 
Men der gaaer en Skygge af Foragt over den skjønne 
Ynglings Ansigt, han Qerner hendes Haand og vender . 
sig bort, men rundt om blandt Gjæsterne lyder det med 
Latter: Ham er det ikke, det er kun Johannes, kun den 
Discipel, som han elsker mest. — I det Samme staaer for 
hende en anden Mand, hverken høj af Væxt eller skjøn 
af Ydre, den ringeste maaske at se til i hele Skaren. 
Han betragter hende, som hun staaer der med Guld- 
pokalen i den fremrakte Haand, betragter hende ven- 
ligt med et Skjær af Medynk, der ikke saarer ; rundt om 
er det blevet stille; menneskeligt betragter han hende, 
som om hun ikke var en falden Kvinde, men et Menne- 
ske ligesom han selv. Det Blik forvirrer hende, men 
hun kan ikke unddrage sig det. 

Forskræmt, forvirret stod hun der og stirred 
Og blegned, blegned; hendes Hænder dirred, 

Da kom i Taarer det til Gjennembrud : 
Mod Flisen skingrende Pokalen klirred, 
Ned paa sit Ansigt faldt hun for sin Gud. 

Det er kraftigt udført, stærkt og interessant. Et 
udmærket Sujet, skulde man synes, for en Maler! 

Den mest fremragende Plads blandt Tolstojs lyrisk- 
episke Digtninger indtage dog de Romancer og Ballader, 
som ere skrevne over skandinaviske, russisk-skandinaviske 
og russiske Emner, de sidste hentede fra hin lyse Tid i 
Oldruslands Historie, der ligger forud for Mongolernes 
Indfald, den varægiske Periode, der i mangt og meget 
staaer Skandinaviens Kultur i den tidligere Middelalder 
nær, og fra hvilken kun et eneste større Mindesmærke 
af verdslig Kunstdigtning, „Kvadet om Igors Fylke" er 
bevaret til vore Dage. Højest mellem Sangene af skan- 
dinavisk Indhold staaer Romancen Hertug Knud^), der 
tilhører Tolstojs senere Aar^) og vistnok er noget af det 
bedste, han har skrevet. Da Digtet, for hvem der 
maatte ønske at gjøre sig bekjendt med dets Indhold og 
Tone, foreligger i en nogenlunde fyldestgjørende dansk 
Oversættelse^), skulle vi ikke her give noget større Ud- 
drag deraf men kun bemærke, at naar Udlændingen 
Tolstoj har forvexlet Knud Eriksøn Lavard med hans 
Banemands Søn Knud Magnussøn eller rettere slaaet 
begge sammen i en Person, betager denne Fejl ikke 
Digtet dets Værd som Kunstværk, dets friske Duft af 
Saltvandsstænk fra Isefjord og Blomsteraande af en 
dansk Skovbund ved Foraarstid, viftende gjennem Vel- 
klang af overdaadigt dejlige Vers. Havet synger med i 
dem. Sidste Linie i hver anden Strofe af den fremmede 

1) Kanut. Samlede Digte 1877 p. 450—455. 

*) Første Gang trykt i Vjæstnik Jevropy, Marts 1873. 

») Ugebladet »Hjemme og ude" 1884 Nr. 1. 

Sangers Varselskvad til Knud, som rider til Gjæstebud 
i Roeskilde, gjentager sig som et Omkvæd af en Kjæmpe- 
vise gjennem hele Digtet: „O Hav, o du vuggende, vide." 
Indaandende den friske Søluft og Vellugten af de vilde 
Blomster udbryder Knud: Et Liv er et kosteligt Eje! 
— Og Sangeren, som ynker ham, men ikke tør bryde 
sin Ed, varskoer den troskyldige Hertug i et Kvad om 
en Kongesøn, hvem hans rige Frænder indbød til Gjæste- 
bud for at svige ham. Rundt om Kongesønnens Baad 
sang Havet højt for at røbe deres onde Raad, men 
Kongesønnen forstod ikke Bølgernes Røst; han sejlede 
videre og 

Nu ligger han død i sin ensomme Grav 
Paa Stranden, hvor Bølgerne ride, 
Begrædt af det vide, det vuggende Hav, 
O Hav, o du vuggende, vide! 

Heller ikke Knud forstaaer den halvkvædte Vise; han 
nynner kun sagtelig Omkvædet med: „O Hav, o du 
vuggende vide." Ham kan ingen redde, hans Død er 
bestemt, han rider sin Skjæbne imøde. 

Af gribende tragisk Virkning er Modsætningen mellem 
Hertugens livsglade Tillidsfuldhed og den uafvendelige 
Død, som lurer paa ham allerede fra Digtets første 
Strofe, en Død, til hvilken vi ikke engang blive Vidner. 
Sangen slutter med en Fugletrille i Krattet af vilde 
røde Roser langs den Vej, der fører ham til Undergang. 

Ikke saa betydelig i digterisk Henseende men altid 
Omtale værd i et dansk Arbejde over Tolstoj er en 
Romance, der skildrer Arkonas Fald^). Fra Rygens 
Klint stirrer Guden Rugevit ud over Havet. Syv Sværd 
holder han løftede til Forsvar for sin 0, og ved hans 
Fødder ligge Dynger af slagtede danske Krigsfanger. 

*) RugeviU Samlede Digte 1877 p. 484—86. 

Digitized by CjOOQ IC 



65 

Ingen har hidtil kunnet modstaa Slavernes Gud; Vender- 
folket er fast forvisset om hans Uovervindelighed. Da 
glider en Morgenstund Sejl over Havet. Til Kamp mod 
Slaverne stævner en Fyrste af slavisk Æt: 

En Helt stod frem af Morgenrødens Flamme, 
Fra Øst, fra Rusland Sol steg over Hav, 
En Helt, hvem Kamp og Sejr er et og samme, 
De Danskes Konning af varægisk Stamme, 
Vladimir, Ætling af Fyrst Jaroslav. 

For Vladimirs Vælde falder Venderkongen Jåromir, hans 
Folk falder rundt omkring ham: 

Der faldt vort Folk saa tæt som Stænk af Dug, 
Før Rugas Gud sin Fjende kunde fælde, 
Vi saa ham selv sit stolte Hoved helde 
Og segne for de Danskes Øxehug. 

Der gaaer et Jammerskrig gjennem Venderfolkets Skare: 
^Rejs Dig, Rugevit, og knus de Danske!" Men han rejser 
sig ikke. En Biskop med Sværdet i den ene Haand og 
Korset i den anden træder den faldne Gud paa Brystet 
og gjennemborer hans Hjerte. Fjorten Plovøxne slæbe 
Rugevit hen til Klinteskrænten; der bliver han styrtet 
ud i den fraadende Sø: 

Midt i de vilde Bølgers Skum og Fygen 
Med Brag han plumped ud og pladsked haardt; 
Af Strømmen ført han hvirvles bort i Bygen — 
,Flyd bort, du Gud, som ikke frelste Rygen, 
Du døde Gud af Træ, flyd bort, flyd bortl** 

Kraftigere Sving er der over et andet Digt i nordisk 
Tone, Kvadet om Harald og Jaroslavne}) Harald (Haar- 

*) Samlede Digte 1877 p. 471— 75. Oversat af Alfred Jensen 

i Finsk Tidskrift Oktober 1883. 

fager) har bejlet til Storfyrstinde Jaroslavna af Kijev; 
hun nægter ham sin Haand, fordi han endnu hverken 
har vundet Ry eller Rigdom. Da farer han vide paa 
Tog til fremmed Land og svinger sin Øxe mod Araberne 
paa Siciliens Kyster. Ogsaa Grækerne og Genueserne 
faa hans tunge Hug at føle. 

Men hvor han dem døber med blodige Daab 
Til Fryd for de skrigende Ravne, 
For hvert af hans Kølleslag klinger hans Raab, 
Min Stjerne, min Sol, Jaroslavne. 

Tilsidst vender han rig paa Hæder og Bytte tilbage til 
Kijev og vinder Fyrstedatteren. Digtet slutter i Norge 
med Haralds Brudefærd. Skjaldene synge den Hjem- 
vendtes Pris. Selv sidder han i Højsædet med Jaros- 
lavne ved sin Side; han peger ud over Hav og Land: 

Det Hav, som til Norriges Fjelde dig bar 

Med Rigdom i Snekkernes Stavne, 

De Runer, mit Ry sig i Fjeldene skar, 

Det Land og det Folk, som jeg vundet mig har. 

Alt vandt jeg kun Dig til en Guldkrone klar, 

Min Stjerne, min Sol, Jaroslavne! 

Stærk og stemningsfuld er den korte Romance 
Hakon den Blinde ^). Nordmanden Hakon kjæmper 
sammen med Fyrst Jaroslav mod Finnerne: 

I Armen bevarer jeg Ungdommens Magt, 

Og brede er end mine Skuldre, 

Kun over mit Øje har Mørke sig lagt — 

Hvo gaaer med den blinde Kong Hakon i Pagt 

For Skrællingepander at smuldre! 

Tag Hesten ved Tøjlen, thi selv er jeg blind. 

Styrt lige mig ind. 

Hvor Skjoldene buldre! 

1) Samlede Digte 1877 p. 439-40. 

To Smaasvende fatte ved Tøjle hans Hest og styrte 
ham ind i Fjendeskaren, hvor den blinde Kong Hakon 
slaaer ned som en Blæst og lyner med Øxen til Øst og 
til Vest. Men tættere og tættere bliver Kredsen om 
den Gamle. Jaroslav fører sine Russere frem til Und- 
sætning for sin blinde Kampfælle. Dog nu er Bersærker- 
gangen kommen over Hakon; han hugger ikke alene 
Finnerne men ogsaa Russerne ned for Fode, til det 
endelig lykkes at baste den gamle blinde Kjæmpe. 
Han falder til Ro og stryger sig om Skjæget. Men de 
sagesløst Dræbte kan ingen kalde tillive igjen. Med 
Sorg betragter Jaroslav sine slagne Fæller og Landsmænd; 
han tager den spidse Staalhjelm af Hovedet og korser 
sig stille. 

Hermed ere de skandinaviske Enmer i Tolstojs 
Digtning endnu ikke udtømte, men de anførte Exempler 
maa paa dette Sted være tilstrækkelige.^) I dem alle 
uden Undtagelse^) knytter Sujettet sig til et Motiv fra 
den oldrussiske Historie, den førtatariske Tid, en Periode 
der, som vi tidligere have set, omfattes af vor Digter 
med udpræget Forkjærlighed. Som den idetmindste fra 
Omfangets Side betydeligste Skildring fra denne Tids- 
alder fortjener Sangen om Vladimirs Tog mod Korsun 
at nævnes ^). Russerne sætte i Almindelighed megen Pris 
paa denne Digtcyklus, der fortæller om Toget mod det 
tauriske Chersonnes, Vladimirs Daab og Giftermaal med 
en byzantinsk Kejserdatter samt hans Hjemkomst til Kijev, 

^} For Læsere, som ere kyndige i Russisk, henvise vi til 
Borivåj Samlede Digte 1877 p. 433—39, hvor de Danskes Nederlag 
i Kampen mod en Venderfyrste skildres, og Tredobbelt Blodbad 
(Slagene ved Stanfordbridge, Hastings og Kijev, 1066). Samme- 
steds p. 510—16. 

^) Ogsaa i Hertug Knud, hvem hans russiske Hustru, Datter 
af Storfyrst Vladimir Monomach, advarer mod Svends Rænker. 

») Samlede Digte 1877 p. 475-84. 

for at indføre Kristendommen i sit Rige. Der er enkelte 
smukke Episoder deri, saaledes Flaadens Tilbagefart op 
ad den stille, brede Dnjæpr, henover hvis blanke Flade 
Tonerne af russisk Sang ruller frem til Takt af plad- 
skende Aaretag. Tvivlsomt er det dog, om dette Arbejde 
selv i omhyggelig Oversættelse vilde tiltale danske Læsere. 
Selv vi, der have Originalen liggende for os — og intet- 
steds er det russiske Sprog skjønnere end i Alexiéj 
Tolstojs vidunderligt musikalske og bedaarende Vers — 
interessere os mindre netop for dette Thema og skulde 
gjeme have set Arbejdet forkortet med en Trediedel. 

Langt livligere forekomme os de tidligere^) omtalte 
Sange om Elias fra Murom og om Kjæmpen Potok at 
være, navnlig da den sidste. Begyndelsen, der fører 
os midt ind i Livet ved Vladimirs Hof i Kijev, staaer i 
Kraft og Interesse fuldstændigt paa Højde med de af 
Kvadets Slutning ovenfor anførte Brudstykker. Som den 
bedste af Tolstojs specielt russiske Romancer finde vi 
hos en dygtig Kritiker^) Sangen om Aljéscha Præste- 
sønnen^) nævnet. Vi dele ikke denne Anskuelse, fijide 
tvertimod, at det, der skulde have været Hovedmotivet 
i Digtet, Uimodstaaeligheden af den Sang, med hvilken 
Sagnhelten Aljoscha, den af Kjæmpeme i Vladimirs Hal, 
som nærmest minder om Lancelot i Artussagnet, lokker 
og fanger den fremmede Tsarevna, ikke tilstrækkeligt 
kommer frem. Men betagende er den elskovsvarme 

*) Se ovenfor Afsnit II. 

') N. W. Gerbel .Russiske Digtere"* St. Ptbg. 1888 p. 401. 
Skabitsch evskij (2. Bind p. 247) er af den stik modsatte Mening. 
Efter vort Skjøn har ingen af dem Ret; vi skulde endog i dette 
Tilfælde snarest staa paa Skabitschévskijs Side, skjøndt vi gjennem- 
gaaende ikke nære megen Respekt for hans ensidigt bornerte Op- 
fattelse. 

») Aljéscha Fopévitsch: Samlede Digte 1877 p. 428—33, 

Stemning af Sommersolskin over Dnjæprs Flodspejl inde 
paa den lille aabne Plads mellem Rørene, hvor brogede 
Guldsmedde glittre henover Aakandebladene rmidt om 
Baaden med Sangeren og den dejlige, fangne, svagt 
modstræbende Tsarevna: 

Et Par blide Taarer rinde, 
I et Kys hver Modstand døer, 
Tæt dem begge lukked inde 
Brudelys og tause Rør. — 

Allermest karakteristisk for Tolstojs skandinavisk- 
varægisk-oldrussiske Retning er Kvadet om Dragen Tu- 
garin.^) Ved Vladimirs Hof i Kijev træder en ukjendt 
Sanger frem. Hans Typus er skildret som afgjort ta- 
tarisk, et Folkeslag Datidens Russere endnu knapt kjende, 
langt mindre frygte; den Fremmedes mongolske Ansigts- 
træk vække Latter i Kredsen. Men Sangeren lader sig 
ikke forstyrre; han hilser Fyrsten og den forsamlede 
Mængde med et Løfte om, at Russernes Afkom skal 
som Tjenere holde Stigbøjlen for hans Folk og hans 
Stamme. En rungende Latter er Svaret paa hans 
Hadingsord, saa umulig synes denne Paastand Fyrst 
Vladimir og hans Mænd. Dog Sangeren fortsætter: 
Længe skal jert Folk lyde os, og naar I tilsidst vinde 
jer Selvstændighed tilbage, skal vor Sæd og Skik være 
gaaet over paa Eder; I skal vende Eder bort fra jer 
varægiske Fortid, bøje Ryggen og ligge paa Bugen i 
Støvet ligesom Hesteflaaerne (Tatarerne): 

Nu dømmes paa Thinge hvad hver har forbrudt, 
Hver Mand har i Raadet sil Stade. 
Saadan er det nu, men den Skik tager Slut: 
Istedetfor Thing skal I Herrer faa Knut, 
Istedetfor Raad: Bastonnade! 

*) Samlede Digte 1877 p. 442-48. 

Strax i Begyndelsen har Elias fra Murom rejst sig og 
truet Spotteren; kort efter vil Aljoscha Popovitsch styrte 
sig over ham; men nu spænder den tredie af Vladimirs 
Helte Dobrynja Nikititsch sin Bue mod Uhyret, i hvem 
han gjenkjender Sødragen Tugårin. Sangeren forvandler 
sig til en modbydelig Slange, der forfulgt af Hirden med 
Hujen og Latter styrter sig i Dnjæpr og svømmer bort. 
Men hilst med Jubelraab af alle taler Vladimir mod 
Tugårins Spaadom og udbryder: 

En Skaal for Varægerne, Skaren fra Nord, 
Vort Udspring, vort Folkefærds Kjerne ; 
Der højned os selv og slog Græken til Jord': 
En Skaal for de Snekker med Kjæmper ombord 
Fra Havet i Vest, i det Fjerne! 

Gjengivelsen kommer her Originalen meget nær. Denne 
Beundring for Varægerne, Ringeagt for græsk-byzantinsk 
Væsen og Hilsen til Havet i Vest tager sig nu næsten 
besynderligt ud. I vore Dage, hvor Ordet sdpadnik 
(Ynder af vesteuropæiske Skikke) har en daarlig Klang, 
vilde et saadant Vers neppe være kommet frem. Og- 
saa Tolstoj er Barn af sin Tid, Barn af den euro- 
pæiserende Retning i Tredseme, men altfor gjennem- 
dannet til at karrikere og bh ve yderliggaaende. 

I Sammenhæng hermed kan nævnes Balladen Fyrst 
Michåilo Repnin ^), skreven over et Sujet fra Ivan den 
Skrækkeliges Regjering, en Periode, med hvilken Tolstoj, 
som tidUgere bemærket, specielt beskjæftigede sig. Sce- 
nen er henlagt til Moskau. Omgivet af sin vilde Hird, 
som Tsaren har valgt sig af Folkets Bærme, efterat 
Størstedelen af de gamle Bojarer ere blevne henrettede 
eller fordrevne, hengiver Ivan Vasiljevitsch sig, forledet 

^) Samlede Digte 1877 p. 183-85. 



Digitized by 



Google 



71 

af det slette Selskab, til nedværdigende Orgier. Et 
Gjæstebud skildres; fra væltede Bægre af Guld og Sølv 
flyder Vinen over Borde og Bænke ned paa de kost- 
bare Tæpper. En afskyelig Mummedands sættes igang. 
Tsar Ivan tager selv en Maske paa og byder alle Til- 
stedeværende følge sit Exempel: 

Hver Mand sprang op at dandse, berust af Sang og Vin, 
Kun en sad høvisk stille, Michåilo, Fyrst Repnln: 

,0, Tsar, tænk paa Vorherre, tænk paa vort Fædreland, 
Omkring Dig flyve Skurke saa tæt som Støv og Sand! 

Bliv Tsar igjen og Hersker, driv Hundeflokken ud! 

En kronet, kristen Fyrste, Gudsdød! — i Narreskrud!* — 

— »Hvad?** rynker Tsaren Brynet, ,hvad nu? Forstod jeg vel? 
Er fuld Du eller galen? Hold Mund, forvorpne Træl! 

Op med Dig, tag din Maske, dands med os i vort Lag, 
Hvis ikke har Du levet idag din sidste Dag!" — 

Og op stod Fyrst Michåilo, hans Røst var høj og klar: 
,Ned med det Pak, der vrimler om Ruslands kristne Tsar! 

Lær, Gud, vor Tsar at herske som Skik var hertillands 
I fordums Tid, før Fyrster blev budt til Mummedands. 

Jer Dands forstaaer jeg ikke, men dø forstaaer jeg godt. 
Ned med hver ussel Niding, der gjør vor Tsar til Spot!* 

— Han korsed sig og stødte til Masken med sin Fod 
Og faldt for Tsarens Spyd paa sit Ansigt i sit Blod. 

Vildere hvirvler Dandsen, og højere skingrer Sang og 
Spil, men Ivan Vasiljevitsch synker hen i det stumpe 
Tmigsind, der stundom følger efter Tilfredsstillelsen af 
hans Blodtørst. 

En smuk Afslutning paa Tolstojs episk-lyriske Sange, 
der idethele maa betragtes som Kjernen af alt, hvad 

han har skrevet, danner et af Digterens allersidste ^) 
Værker, det store fortællende Digt Dragen. I klangfulde 
Terziner skildrer denne hans egenlige Svanesang *) et 
Sujet fra Middelalderens Italien, en Episode af den be- 
gyndende Kamp mellem Guelfer og Ghibelliner. For- 
fatteren er i den Grad gaaet op i Aanden fra den Tid, 
han skildrer, at der gjennem hele hans Fremstilling 
ligesom klinger et Suk af saaret italiensk Nationalfølelse. 
Ideen for Italiens Underkuelse af de Fremmede har fan- 
tastisk faaet Kjød og Blod i Skikkelsen af en Drage, et 
uovervindeligt altopslugende, usaarligt og iskoldt Uhyre. 
Ikke blot den ydre, metriske Form men ogsaa hele For- 
tællemaadens fornemt beherskede Ro minder uvilkaarUgt 
om Dante ^), og Tolstoj havde oprindelig ogsaa givet dette 
sit aldeles originale Arbejde Overskriften : En Oversættelse 
fra Italiensk. Paa Turgjénjevs og Stasjulévitsch's *) Be- 
mærkning, at det neppe var rigtigt saaledes at betegne 
som Oversættelse et Digt, der ikke existerede i nogen 
italiensk Original, skal Tolstoj spøgende have svaret: 
„Aa hvad, lad Angelo de Gubematis ^) lede op i den 
gammel -italienske Litteratur, saa finder han maaske 
Originalen dertil!" ^) Forfatteren strøg forresten Ordet 
„Oversættelse" og kaldte sit Digt simpelthen : En italiensk 
Fortælling fra det XII Aarhundrede. 

I bunden Form at gjengive selv Smaating af Tol- 

*) Udkommen tre Dage efter hans Død i Okloberheftet af 
Vjæstnik Jevråpy 1875. Samlede Digte 1877 p. 403—27. 

*) To Smaaarbejder (Samlede Digte 1877 p. 545—47) ere 
skrevne en Maanedstid eller halvanden senere, det sidste umiddel- 
bart før hans Død. 

^) Iv. Turgjénjev i Vjæstnik Jevråpy. Novbr. 1875 p. 434. 

*) Redaktør af Vjæstnik Jevråpy (se Afsnit I). 

^) Professor i Florents, Digterens nære Ven (se Afsnit I). 

®) Meddelt af Stasjulévitsch i Vjæstnik Jevråpy ^oyhv, 1875 
p. 488. 

stoj er altid vanskeligt, og til at oversætte et Digt som 
Dragen slaaer vor Verskunst ingenlunde til. Et svagt 
Begreb om Indholdet give maaske følgende Brudstykker : 
(Strofe 131 fif.) 

Hvor Lys endnu af Solnedgangen laa 
Paa Klippens Top bag Torre di leone, 
Det rædselsfulde Dragekryb vi saa. 

Mod Aftenhimlens gyldne Farvetone 
Dens Krop sig løfted, violet og graa 
Med tandet Kam som Takker i en Krone. 

Den rørte sig, og svagt belyst paa skraa 
Af Dagens sidste Straaleskjær, som døde, 
En Rislen glittred, skarp og flammeblaa, 

Henad dens Ryg, men røde, blodigt røde 
Blev Bugens Kobberskjæl, og hver en Søm 
I Sidepantsret syntes hvidligt gløde. 

En Gru det var, en djævelsk Feberdrøm! 

Fortælleren, Guelferkrigeren Amolfo, der efter Slaget ved 
Lugano ser Dragen ved Nattetid sluge de Faldnes Lig 
paa Valpladsen, og som selv kun med Møje tilligemed 
en Ledsager skjuler sig for Uhyret, tager Varsel af 
Rædselssynet. (Strofe 184 fif.) 

Et Varsel af det Syn vi maatte tage, 

Et Tegn paa Trældom og paa Martyrdom, 

Paa Magtens Overgreb imod de Svage. 

Guds Vredes Tegn det var, som varsled om 
De tusind Trængsler, der var end tilbage, 
Da Kejserhæren til Milano kom 

Og Lombardiet faldt for Tydsklands Drage. 

Kun med Tvivl anføre vi disse utilfredsstillende gjengivne 
Strofer af et farveglødende Digt, der neppe nogensinde 

vil komme til at foreligge paa Dansk. Og „Dragen*' 
vilde endda til Nød kunne undværes; Motivet i de 
prægtige Terziner er ikke hentet fra Digterens eget 
Fædreland. Men af hans specielt russiske Sange og 
Romancer er der adskillige, som vi ikke engang have 
nævnet her ^), men som vi gjerne undte en og anden 
Ynder af Poesi blandt vore Landsmænd at kunne nyde 
i Originalen. Skade, at det russiske Sjyog for en Frem- 
med af ikke-slavisk Nationalitet er saa vanskeligt at 
tilegne sig, uden Sammenligning vanskeligere end Old- 
græsk; derfor er den russiske Digtekunst saa godt som 
ubekjendt udenfor Landets Grændser; en Romanforfatter 
kan oversættes, en Digter næsten aldrig. Men Alexiéj 
Tolstoj fortjente at kjendes alene for sine Romancers 
Skyld. Thi uden iøvrigt at lade os blænde af Turgjénjevs 
store, fortjente Navn som Forfatter og tillægge hans 
æsthetiske, tidt kun vaklende og tilfældigt afsagte Domme 
en Betydning, som de ikke have, maa vi fuldstændigt 
slutte os til ham, naar han skriver ^) om Alexiéj Tolstoj : 
„Han har hos os lagt et nyt Felt ind under Litteraturens 
Omraade, den historiske Ballade, Legenden. Paa denne 
Digtnings Arena staaer han uden Medbejler". 

^) Saaledes Balladen Fyrst Rostislav, oversat af Alfred Jensen 
i Finsk Tidskrift. Oktober 1883. 

*) Vjæstnik Jevråpy, Novbr. 1875 p. 434. 

Tolstoj som Lyriker. — Det erotiske Element i hans Digtning. — 
Retning mod det Mystiske. — Benyttelse af Folkevisetonen. 

Nogen skarp Grændse mellem lyrisk Epos og Lyrik 
i strengere individuel Forstand lader sig selvfølgelig 
overhovedet ikke drage, allermindst da naar Talen er 
om en og samme Forfatter især en Forfatter med et 
saa bestemt personligt Særpræg som Tolstoj. Vende vi 
os fra de i Digterens egen Individualitet afspejlede 
Udenomsbegivenheder og ydre Indtryk til den Poesi, 
hvori Sangeren skildrer sin egen Sjæls Bevægelser og 
som oftest taler i første Person, forstærkes derved kun 
den Opfattelse, vi gjennem det tidligere Udviklede have 
dannet os af Digterens aandelige Fysiognomi. Endnu 
friere end i det Foregaaende, hvor hyppige Sammenstød 
med den ydre Verden nødvendigt gav hans Fremstilling 
et vist Anstrøg af Tendens, der dog aldrig blev Frem- 
stillingens Hovedopgave, kan han her i Sangen fra sit 
eget Hjertes Inderste, her, hvor , han taler som Herre 
paa sit eget Omraade, være sig selv og følge sin kunst- 
neriske Trang til uden „Absicht" at finde Skjønheds- 
udtryk for alt, hvad i hvert givet Øjeblik anslaaer 
Strenge i hans eget Indre. Forsaavidt staaer han jo, 
som tidligere bemærket, paa det puschkinske Standpunkt. 
Men Forskjellen mellem hans og Puschkins Lyrik falder 

strax i Øjnene. Blot ved et Blik paa det rent Ydre 
faaer man Indtrykket af, at der ligger et halvt Aar- 
hundrede mellem de to Digtere. Den Pathos, der fra 
Katharina ILs og Alexander I.s Tidsalder endnu klæber 
ved Puschkin, er her saagodtsom helt forsvunden. Grev 
Tolstojs Sprog er jævnt og naturligt; hvor Sujettet ikke 
afgjort fordrer farvet Skjær over Stilen, falder hans Ud- 
tryksmaade i Ordstilling og Vendinger nøje sammen med 
almindelig dannet Dagligdagstale. I saa Henseende er, 
som en dygtig Kritiker bemærker^), ogsaa Tolstoj greben 
af sin Tids Strømretning og Realist saa godt som nogen. 
Endnu betydeligere bliver Forskjellen indadtil. Pusch- 
kin, der som digterisk Personlighed uden Sammenligning 
— hvad strax skal indrømmes — er større og stærkere 
end Tolstoj, interesserer os af den Grund noget mindre, 
at hans Poesi efter vor Anskuelse ikke blot i Form men 
ogsaa i Indhold trods hans mægtige Begavelse alligevel 
smager af det forrige Aarhundredes franske Litteratur. 
Puschkin var i Sammenligning med sine Forgjængere 
russisk nok for sin Tid; for vor Tid er han det neppe. 
Puschkins Erotik baade i Jevgjénij Onjægin (den russiske 
Adam Homo) og i hans lyriske mindre Digte er — 
hvad det her ikke er Stedet til at udvikle nærmere — 
vistnok mere fransk-petersborgsk end national russisk; 
hans Erotik mangler som oftest det specielt russiske 
Anstrøg af Ømhed og blid Mystik, noget Lermontov 
meget mere har, en Egenskab der ingenlunde forhindrer 
Lermontovs Elskovssange i at blive glødende, hvad 
Puschkins ogsaa kunne være skjøndt paa en anden, 
mere fremmedlandsk Maade. I Tolstojs Kjærlighedssange 
finder derimod det karakteristisk russiske Træk af 
uselvisk Hengivelse og blid, drømmende Mystik sit højeste 

*) Orest Miller i Vjæ^tnik Jevråpy. Decbr. 1875 p. 561. 

Udtryk, medens det sandseligt erotiske Element hos ham 
aldeles mangler. Man maa søge længe og have god 
Villie til at opdage noget saadant for hist og her at 
kmme paapege selv et omtvisteligt Spor^) af Erotik i 
sensuel Forstand. Heri at se enten en Mangel eller et 
Fortrin ved hans Poesi bliver en Smagssag, hvorom ikke 
lader sig disputere; vi nøjes med at konstatere Kjends- 
gjemingen. 

Af Tolstojs Lyrik idethele og af hans Kjærligheds- 
sange isærdeleshed existerer desværre saagodtsom ingen 
Oversættelser paa fremmede Sprog. Et Udvalg af to og 
tyve større og mindre Digte, der — saavidt vi kunne 
dømme derom — med stor Dygtighed og en sjelden fin 
Smag ere omplantede paa Polsk ^), vil være de færreste 
danske Læsere lettere tilgjængeligt end de russiske Ori- 
ginaler. Paa Dansk forefindes, hvis vi ikke fejle, kun 
endel af os udførte Paraphraser, spredte over og enkelt- 
vis begravede i forskjellige danske og norske Blade. Her 
skal oversættes et og andet, som ikke tidligere har 
foreligget paa Modersmaalet, og desforuden benyttes L. 
V. Ostens ovenfor omtalte ogsaa kun lidet omfangsrige 
Udvalg af tolstojske Gjengivelser paa Tydsk ^) ; de ere 
gjennemgaaende bogstavret tro mod deres Original, et 
Fortrin der ikke noksom kan fremhæves, naar Omdigt- 
ningen samtidigt, hvad virkelig ofte lykkes den, i Flugten 
forstaaer at fange et Pust af den ætherlette tolstojske 
Lyriks Duft: 

^) Et saadant findes muligvis i den tidligere omtalte Romance 
Aljoscha Popévitsch, endvidere maaske i den lille Efteraarssang 
(Samlede Digte 1877, p. 242) — men ogsaa kun maaske. 

^) Album z poezji Hr: Aleksego Tolstoja, przélozyl Antoni 
Gotfryd Doliva. Petersburg 1891. 

^) Desforuden tindes en lille Samling af hans lyriske Digte 
oversatte af Fr. Fie dl er i Der russische Parnass, H. Minden. 
Dresden und Leipzig 1889. 

Nichl traf der Wind, zu Thai gefiihrt, 
Die Blåtter, drauf das Mondlicht gleitet; 
Du hast die Seele mir beruhrl, 
Die gleich dem Blatt' den Hauch verspurt, 
Die gleich der Harfe vielbesaitet. 

Disse faa , overordenlig karakteristiske Linier ^), der 
rumme Kvintessensen af Tolstojs Elskovspoesi og kunde 
staa som Motto over denne, ere i anførte Omskrivning 
gjengivne med en Kunst, der maaske kim har et Side- 
stykke i Longfellows Oversættelse af den danske Natio- 
nalsang og som fuldstændigt erstatter Originalen. Hvor 
er denne Begyndelse ejendommelig russisk. Ubevidst, 
maahænde, for Digteren selv lyder den som et af de 
mangfoldige Folkevisemotiver, der ere gaaede ham over 
i Kjød og Blod: „Det er ingen Blomst, der falder ned 
til Jord fra Æbletræet", eller: „Det er ikke Dug over 
Blomst og Blad, det er kun min Sjæl, som er ung og 
gla(J,", og mange andre. Og hvor ejendommelig tolstojsk 
er denne Elskovsfølelse, der ikke river op i Sjælen som 
en Uvejrsstorm med Torden og glødende Lyn men 
falder blødt som flyvende Blomsterfnug og blidt be- 
rørende spiller paa Hjertets Strenge. 

Det bliver paa denne Maade rigtignok kun dæmpede 
Melodier, der lokkes frem, aldrig nogen sejrsberuset 
Elskovshymne, kun en Hvisken af den første jomfruelige 
Kjærlighedsdrøm ^) : 

Es war zu jungen Friihlingszeit, 
Das Grås trat kaum zu Tage, 
Die Bache rannen weit und breit, 
Und schimmert's grfln im Hage. 

Noch tOnte nicht das Kuhhorn traut 
Frflh Morgens von der Halde, 

^) Samlede Digte 1877 p. 236. 
*) Sammesteds p. 524. 

Und stand das feine Farrenkraut 
Noch unentrollt im Walde. 

Das war zu jungen Fruhlingszeit, 
Im Birkenschatten war es, 
Als Du ein Låcheln mir geweiht 
Gesenkten Augenpaares 

Als Antwort auf die Liebe mein 
Liess'st Du die Lieder sinken — 
O Fruhling, Wald und Sonnenschein, 
O Jugend, Hofifnungswinken ! 

Stærkere bliver Erotiken sjelden eller aldrig hos Tolstoj ; 
alt er saa friskt, ungt og uberørt som det pludselige 
men kortvarige, betagende Foraar i Rusland, naar ^) 

Sagte ned om Birkelunden falder 

Let som Dunst et Slør af Grønt og Guld. 

Men altfor snart stiger den hede russiske Sommersol; 
Farverne svides af, Duften tørres bort. Tolstoj frygter 
denne glødende Hede; den ligger ham saa Qemt, at han 
end ikke forstaaer, at man i sin Elskov kan være skin- 
syg. Paa et skinsygt, taarefuldt Øjekast svarer han ^) : 
Jeg holder inderligt af Dig, men den rette Kjærlighed er 
bred som Havet og ikke sluttet ind mellem snevre 
Grændser. Kjærligheden skal som en Sol lyse over alt 
og alle; naar vi her fæste os til den Enkelte og det 
Enkelte, er dette en jordisk Ufuldkommenhed, en Følge 
af at ikke Kjærlighedssolens fulde Lys men kun enkelte 
brudte Straaler af den kunne finde Vej til os i vor Døde- 
lighedstilstand: 

Doch traure nicht, bald weicht der Knechtschafl Schwere, 
Gedulde Dich, — nicht lange wåhrl's, o nein — 

1) Samlede Digte 1877 p. 204. 
^) Sammesteds p. 247. 

Bis eine Lieb' uns allesamt verklåre, 

Nur eine Liebe, masslos gleicb dem Meere, 

Die fassen keine ird'schen Ufer ein. 

Dog, Hengivenhed af denne Art bliver nærmest kun et 
ømt Venskab som for en Søster ^) : 

Du Søster til min Sjæl med Kjærlighed i Øje, 
Dit Billed skinner frem i Taagen af mit Blund, 
I Drømme glad jeg ser Dig ned mod mig Dig bøje 
Og føler svalt og frisk din Aande paa min Mund. 

En saadan til det yderste ideel og absolut sandse- 
lighedsfri Kjærlighed glider bestandigt længere ud i det 
Mystiske og ender ganske naturligt med helt at tabe 
Fodfæste i denne Verden, fra hvilken det næsten usub- 
stantielle Væsen, som Digteren ene kan elske, nødven- 
digvis maa stræbe at flygte bort ^) : 

O, eile nicht dahin zu lichtern Daseins Glatte 

In andrer Welten Raum; 
Verweile hier mit mir auf dieser Aschenslåtte 

Von deinem Erdentraum. 

Vom Staube abgeldst, hemmt Nichts den Flug nach oben 

Ins Unbekannte fort — 
Wen hegt, o Freundin, da Dein liebend Sorgen d roben, 

Wem gilt dein Trauern dort? 

Digteren selv føler sig heller ikke hjemme her, han 
fortsætter : 

Og her i Livets Larm, i Tvivl og hjemløs Vaklen 

Foruden Maal og Med, 
Hvo skal, naar Du gaaer bort, min Skytsaand, løfte Faklen 

Og lyse for mit Fjed? 

O Samlede Digte 1877 p. 250. 
*) Sammesteds p. 240. 

Til samme Tanke vender han oftere tilbage. I en anden 
Sang^) over et lignende Sujet udtaler han Frygt for, at 
hans Veninde hisset i Lysets Land over al den Herlighed, 
him skuer, skal glemme ham, der blev tilbage paa 
Jorden. Thi i Salighedens Glæde er alt, hvad fordum 
knyttede de Frelste til denne Verden, faldet sammen til 
en Haandfuld Støv. Glemsel af alt, som bandt dem til 
Jorden og dens Fattigdom, er Grundlaget for de Ud- 
valgtes Lykke. . For de Saliges Aander findes ingen jor- 
disk Ven eller Frænde mere; Himmelen er Glemselens 
Land: 

Men Du, mit Liv, naar Stemmer fra det Høje 
Dit Hjerte naa som fjerne Klokkers Klang, 
Da glem mig ikke, løft paa mig dit Øje, 
Før Øjet brister, løft det sidste Gang. 

Før ind i Himlens Glemsel Du skal træde, 
Betragt mig vel, at Du maa mindes tidt 
I Lysets Land, i Salighedens Glæde 
Den Ven, for hvem Du her har grædt og lidt. 

Ud fra denne Tankegang forklares ogsaa Stemnin- 
gen i et Digt ^), som, væsenlig maaske ved sin ual- 
mindelige Formskjønhed i Originalen, hører til det mest 
almindelig bekjendte af alt, hvad Tolstoj har skrevet: 

Op imod Himlen, der Sjælenes Salighed værner, 
Svæved en Engel, hvis Røst var paa Jorden forstummet, 
Tungt fra dens Øjne faldt Taarer som tindrende Stjerner, 
Trillende Perler betegned dens Vej gjennem Rummet. 

Ømt blev den spurgt af en Sjæl, som deroppe var hjemme: 
Sørger Du, Søster; hvi dugges Dig Øjnene blide? — 
Svared den Kommende: Jorden kan ikke jeg glemme, 
En har jeg efterladt der til at længes og lide. 

^) Samlede Digte 1877 p. 205. 
2) Sammesteds p. 207. 

Himmelens Aander veed Intet om Savn eller Klage, 

Intet I kjende til Modgang, til Kamp eller Vrede; 

O, send mig atter tilbage, til Jorden tilbage, 

Haardt er der Trang til min Hjælp og min Omsorg dernede*). 

Hvorvidt Digterens mystisk-poetiske Flugt op imod 
en anden lysere Verden egenlig kan betragtes som 
Religiøsitet, saaledes som man har forsøgt at gjøre det^), 
lade vi med en i Forbigaaende udtalt Tvivl staa hen. 
Men Originalitet kan man ikke frakjende den tolstojske 
Mystik. Dens friske Følelse, dens Farveglands og Frihed 
for Sentimentalitet giver den et ejendommelig russisk 
Præg. Den bringer ogsaa stundom noget Nyt. Det er 
os til Ex. ikke bevidst hos nogen anden Digter at have 
fundet en Behandling af det psychologiske eller snarere 
physiologiske Fænomen, at noget, der hænder os for 
første Gang, forekommer os at være en i de mindste 

*) 1 „Der russische Parnass** findes en ret smuk Oversættelse 
af samme Digt ved Fr. Fiedler : 

Lautlosen Flugs durch der Himmel unendliche Ferne 
Scbwebte ein Engel, die Blicke zum Erdball gericbtet; 
Tief in den Weltraum entfielen ihm Thrånen als Sterne, 
Wallten ihm nach als Schleier mondscheingelichtet. 

Sonnen begegneten ihm und fragten: ,Woher die gesenkten 
Augen? Warum dieser Schmerz, diese Zåhren im Blicke?" — 
Traurig versetzt er: „Stets muss ich der Erde gedenken, 
Liess ich doch endloses Elend und Weh dort zurucke. 

Hier, ach, vernehm' ich der Seligen selige Lieder — 
Fremd ist ja ihnen das qualvolle menschliche Streben; 
Lass, o AUschopfer, zur Erde, zur Heimath mich wieder, 
KOnnt ich nur einen Unseligen trOstend erheben!** 

^) Kunst, Religion og Folkelighed. I Anledning af Grev A. 
K. Tolstojs Skrifter. Af P. Schtschebalskij i RusskiJ Vjæatnik, 
Marts 1883 p. 366. 

Enkeltheder nøjagtig Gjentagelse af en tidligere Begiven- 
hed foregaaet med os, uvist hvornaar. Ret mærkeligt 
er dette Sujet fremstillet i et Digt^), af hvilket vi hid- 
sætte nogle Strofer i Efterligning, saameget mere som 
det ogsaa giver et Begreb om Tolstojs Evne til at male 
et Landskab fra sit Barndomshjem, det sydlige Mellem- 
rusland : 

Hvor Vandet til Broslusen strømmer 
Og Bundgarn til Tørring er hængt, 
Jeg kjører paa Diget og drømmer 
Paa langs i min Agestol slængt. 

Jeg drømmer trods Skumpien og Kysten 
Ad Vejens det opblødte Grus; 
Jeg stirrer paa Sivet ved Kysten 
Og Røgen fra Fiskerens Hus. 

Et Skjær over Søen mig blænder, 
Trods Himlen er skyet og graa; 
Hvert Træk jeg i Billedet kjender, 
Skjøndt aldrig det Landskab jeg saa. 

Paa Vandhjulet ser jeg ved Møllen, 

Paa Taget, som skred og forfaldt, 

Paa Strømvandets Skummen og Skyllen — 

Jeg ser, at jeg kjender det alt. 

Jeg kjender de straatækte Huse 
Og Vandmøllens halvaabne Dør 
Og Stangen med Fiskerens Ruse, 
Men aldrig dog var jeg her før. 

Jeg kjender den Vogn med de Tønder 
Og Krikken, som trækker sit Læs, 
Og hver af de pjaltede Bønder, 
Der sover i Vejkantens Græs. 

^) Samlede Digte 1877 p. 242. 

Det Billed og hele dets Ramme 
Ved nøje Bekjendtskab mig slaaer; 
Engang saa jeg ganske det samme, 
Kun mindes jeg ikke, hvornaar. 

Denne Graavejrsfantasi er meget russisk. Underlig russisk 
og trist er ogsaa Stemningen i en Nocturne ^) vist- 
nok fra et af Digterens sidste Aar. En Efteraarsnat 
ude paa Landet; Regnen strømmer ned. Alt er stille 
paa den øde Herregaard. Dens Ejermand staaer ved et 
Vindue i Salen og stirrer ud i Natten; graat i graat 
tegne Omridsene af Parkens Træer sig utydeligt op mod 
den mørke Himmel. Hvor ensomt i det store Hus! 
Regnen trommer paa Bliktaget og pidsker paa Ruderne. 
Ikke en vaagen Menneskesjæl i Nærheden! Det klingrer 
sagte gjennem Krystallysekronerne i Salen, og bagved 
Panelet smutte et Par Mus omkring. Musene have paa 
Fornemmelsen, at det snart er dem, der komme til at 
regjere i Huset. Naar den nuværende Ejer døer, gaaer 
Godset over til en fjern Slægtning, som tager Indtægterne 
af det men aldrig kommer der selv. Huset forfalder. 
Gangene i Haven gro til med Ukrudt, og mellem de 
sprukne Fliser i Fagadetrappen under Søjlerne skyde 
Græsstraa frem. Det er tungt at tænke derpaa i den 
ensomme Nat med Bælgmørke og Skylregn. — 

Sælsomt, hvor Tolstoj forstaaer at synge om Støvet, 
der lidt efter lidt falder til Ro paa Vejen, henad hvilken 
Hjorden er bleven drevet hjem. Mørkere og mørkere 
bliver det ud over de vide Marker, hvor langt ude i det 
Stille røde Strimer glide sanmien og blegne hen i Skum- 
ring. Klokketoner klinge derude i Halvmørket, klare 
Toner dirrende og syngende. Mange Stemninger af 

^) Samlede Digte 1877 p. 264. Sangen er forresten i Origi- 
nalen ikke betegnet som Nocturne; som de fleste andre af Tolstojs 
lyriske Digte mangler den Overskrift. 

denne Art rummes i Tolstojs Lyrik, rummes der hvilende 
og utilgjængelige for Fremmede; det er ørkesløst næsten 
at tale derom; man maa selv have levet i Rusland for 
at forstaa den russiske Natur med dens Indflydelse paa 
Folkets Karakter og Poesi. Der er Melancholi paa 
Bunden men ikke Melancholi i tydsk Forstand. Det 
være langt fra. Tvertimod. „Syv Ulykker," siger Rus- 
seren, „og et Middel mod dem allesammen! Lad bare 
staa til! Begynder Du først at hænge med Hovedet, 
komme Hønsene hen og gjøre dig Fortræd!" — Tolstoj 
er atter her Barn af sit Folk; han har nok dets blide, 
bløde halvtungsindige Hang til Mystik, men han har 
ogsaa det kjæme-russiske: Aldrig forknyt, tag fat, saa 
det kan blive til noget: 

Vis Venner dit Venskab med Liv og med Sjæl, 
Vis Fjender dit Ansigt og ikke din Hæl, 
Vis den, hvem du truer, hvad Trudselen gjælder. 
Vis den, du vil slaa, at du slaaer, saa det smælder! 

Vis Folk, du er vred paa, at Vreden har Grund, 
Vis Folk, som vil skjænd's, at du selv har en Mund; 
Vis Ære mod alle, som Ære fortjene. 
Og gjør dem et Gilde tre Dage tilende! 

Oversættelsen kan være tarvelig, men russisk lyder 
den alligevel, og Originalen^) er glimrende. Idethele 
forstaaer Tolstoj mesterligt at træffe Folketonen, saaledes 
til Ex. i den lille Vise^) Spjæs (Vigtighed): 

Pustet op med Vind gaaer Peer Vigtig om. 
Med de tynde Ben skridter strunk han ud. 
Knap halvtredie Fod er Peer Vigtigs Væxt, 
Men hans Hat er høj som et Klokketaarn. 



1) Samlede Digte 1877 p. 220. 
*) Sammesteds p. 197. 

Tvers over Peer Vigtigs Vej kommer en Regnbue frem. 
Saa slaaer han ind i en anden Retning for at gaa 
udenom: „Jeg kan da aldrig være bekjendt at bukke 
mig for Regnbuen!** — 

En stor Rolle i Folkevisedigtningen spiller et Begreb, 
som paa Russisk udtrykkes ved Ordet gorje, Paa Dansk 
kan dette Ord kun gjengives ved Omskrivning og For- 
klaring. Heller ikke paa noget andet os bekjendt Sprog 
haves et ganske tilsvarende Udtryk. „Gorje" betegner 
nærmest den Ulykke, der forfølger hvert Menneske, for- 
skjellig for hver enkelt, hver enkelts Pæl i Kjødet, hans 
Hjertesorg, stundom forskyldt men oftest uforskyldt. Det 
kan ogsaa betyde Uheld, rigtignok i dette Ords mest 
ondartede Forstand omtrent som paa Tydsk Ordet Pech 
bruges i Pechvogel om et Menneske, der altid har Uheld 
med sig. Men det tydske Udtryk er selv i sin værste 
Betydning meget svagere end gorje. Nærmest lader det 
sig maaske oversætte ved det græske ar»?, hvilket tragiske 
Begreb „Vanskjæbne ved Gudernes Vrede, Følge af 
Sindsformørkelse og førende til Jammer** atter bliver en 
noget for stærk Gjengivelse af Ordet. Ogsaa i Tolstojs 
Folkeviser fremføres den uafvendelige „Modgang** ofte^) 
under Navnet gorje. En af hans mest ejendommelige 
Sange^) over dette Emne hidsætte vi i omtrentlig Gjen- 
givelse: 

Mig har Modgang ikke ramt som Himlens Lyn, 
Modgang slog mig ikke som en Sten, der faldt. 
Al min Modgang trak i sorte Smaaskyer op 
Og de sorte Smaaskyer dækked Himlen til, 
En for en de kom, til Solens Glands forgik. 
Fra de Skyer min Modgang regner paa mig ned. 
Ned i fine Draaber, ned i tætte Stænk, 

1) Til Ex.: Samlede Digte 1877 p. 198, 208, 247 o. fl. St. 

2) Samlede Digte 1877 p. 235. 

Som den kolde Støvregn falder sent i Høst. 
Og den falder stadigt, falder uafbrudt, 
Uden mindste Ophør, uden Hviletid. 
Helt paatvers den Støvregn har mig gjennemtrængt, 
Gjennemfrosset, gjennemblødt mig Ungersvend, 
Tungt med Frost og Feber den mig slaaet har, 
Slaaet mig med Mathed og med Søvnighed. 
— Kom nu. Modgang, kom, min dybe Hjerteve, 
Hvad af Ondt skal ske mig, lad det hastigt ske. 
Pluk ej sønder Egens Krone Blad for Blad, 
Mangen andens Modgang bar sig lystigt ad: 
Mangen andens Modgang kom med Stormens Hast, 
Vælted Egen strax med første Vingekast! 

Ogsaa de Gnister af Galgenhumor, som under 
Skjæbnens tunge Slag mod Folkekarakteren stundom 
sprude frem i de russiske Viser, forstaaer Tolstoj ud- 
mærket at fange i sine Efterligninger. Ligesom den 
simple Mand, hvis Tankesæt og Udtryksmaade han 
kjender fra sin Barndom, har han lært at le med det 
ene Øje og græde med det andet. Her kun nogle 
Linier af en saadan Vise^): 

Ak, om Moder Volga randt imod sin Kilde, 
Og vi selv blev kloge, før det var forsilde! 
Ak, om hver en Mose blev en frugtbar Ager 
Og hver gammel Kjærling ung igjen og fager! 
Ak, om ingen Foged mer sig lod bestikke, 
Og vi med vor Snaps fik mindre Vand at drikke! 
Ak, om ingen Fattig havde Sult at lide. 
Og vor Fader Tsaren alting fik at vide! 

Man maa give Kritikeren i et fordum ret dygtigt 
redigeret Moskauer-Ugeblad^) Ret i, at vor Digter træffer 

*) Samlede Digte 1877 p. 192. 

*) Qaséta Qdtsuka 1875 Nr. 40. Hvorfor Bladet, der nu er 
gaaet ind efter flere Gange at være kommet paa Kant med Cen- 
suren, finder, at der til Forstaaelse af Tolstojs Folkeviser kræves 
vesteuropæisk Dannelse, er os dog ikke ganske klart. 

Folketonen med en Kunst, der søger sin Lige. En anden 
Kritiker^), om han ellers fortjener Navn heraf, har søgt 
at bestride Tolstojs Evner i denne Retning. For en med 
russisk Sprog og Folkeliv ubekjendt dansk Læser vil 
det af de her anførte andenhaands Brudstykker være 
vanskeligt at danne sig nogen fyldig Anskuelse saavel 
om dette Spørgsmaal som ogsaa idethele om Tolstojs 
rige stemningsfulde lyriske Poesi. Maaske vil man dog 
have faaet et Indtryk af at være kommen i Berøring 
med en mangesidig modtagelig, fint stemt poetisk Natur, 

die gleich dem Blatt' den Hauch verspurt, 
die gleich der Harfe vielbesaitet. 

^) Skabitschevskij (11 p. 246). Vi ere trods al god Villie 
ikke istand til at finde Mening i hans Ræsonnement paa anførte Sted. 

Det lyrisk-dramatiske Digt Don Juan. — Historiske Dramer: Trilo- 
gien Ivan den Skrækkeliges Død, Tsar Feodor loånnovitsch, Tsar 
Boris. — Det ufuldendte Drama Stadsø versten i Novgorod. 

Paa Overgangen til Tolstojs dramatiske, specielt med 
Scenen for Øje skrevne Arbejder staaer hans Bearbejdelse^) 
af den Renaissancetiden tilhørende Legende om Don 
Juan, Paraphrasen, som er tilegnet Mozarts og Hoff- 
manns Minde,- bringer ikke noget særligt Nyt ud af det 
bekjendte Sujet, paa hvis Udformning Digteren har ødslet 
megen Flid og meget Arbejde, der vistnok med større Ud- 
bytte kunde have været anvendt paa et Motiv af de sla- 
viske Folks Historie eller Mythologi. Tolstoj har i den 
endelige Redaktion af sit dramatiske Digt fulgt Legendens 
senere Variant, ifølge hvilken Don Juan greben af Ruelse 
over Donna Annas Død gaaer i sig selv, gjør Bod og 
ender sit Liv i et Kloster. Uden her at undersøge, 
hvorvidt en saadan Afslutning overhovedet passer til en 
Figur som Don Juan, der rent kunstnerisk set helst 
maa falde, som han har levet^), forekommer det os i 

*) Samlede Digte 1877 p. 35-163. 

*) Heri har Skabitschevskij (II p. 251—55) Ret, hvorvel 
vi slet ikke forstaa hans Opfattelse af Don Juantraditionens 
senere Variant som en jesuitisk Allegori paa Katholicismens Sejr 
over Protestantismen. 

ethvert Tilfælde, at Tolstoj ikke tilstrækkeligt har kunnet 
motivere Overgangen fra Synd til Bod, ikke paa rette 
Maade har evnet at vise os Gjennembruddet af det nye 
Menneske i Gudsfornægteren. Slutningen gjør stærkt 
Indtryk af senere at være paaklistret, hvad den ogsaa 
er. I den først udkomne Redaktion af Arbejdet^) har 
Forfatteren sluttet sin Fremstilling med at lade Don 
Juan styrte til Jorden for et Haandtryk af Komman- 
dantens Statue. I næste Udgave^) fremkomme de sidste 
Afsnit, hvori Heltens Omvendelse og bodfærdige Død 
som Munk i et af Sevillas Klostre mere skizzeres end 
egenlig skildres. Der kan paavises Spor^) af, at For- 
fatteren ikke har naaet at give sit Værk den Afslibning 
og fejlfri Politur, som ellers udmærker alle Tolstojs 
Arbejder. Forresten hører netop Slutningssangen*) af 
Scenen i Klosteret som lyrisk Digt betragtet med blandt 
Perlerne af Tolstojs Poesi; alene for denne i Rim og 
Rhythmer berusende Psalmes Skyld vilde vi nødig have 
undværet de ellers unødvendig tilføjede Optrin. Over- 
hovedet ere vi tilbøjelige til i Don Juan som Poesi at 
sætte de lyriske Partier højest, hvorvel de ikke altid 
gribe synderligt ind i Handlingens Udvikling. Men van- 

1) Samlede Digte 1867. 

*) Fra 1876, foretagen af M. Stasjulevitsch efler den 
Aaret iforvejen afdøde Forfatters Tilføjelser og Rettelser til Ud- 
gaven fra 1867. 

*) I Udgaven fra 1876 findes til Ex. den meningsforvirrende 
Unøjagtighed, at Kommandantens Statue, der angives at være for- 
svundet, faa Linier efter viser sig at være paa Scenen endnu for 
atter at forsvinde. Samme Fejl gaaer igjen i Udgaven fra 1877 
(p. 157). 

*) En dansk Omskrivning af denne er sat i Musik af P. E. 
Lange-Miiller: Tre Psalmer (under Overskriften in extremia; en 
anden Text i nævnte Samling, overskrevet de profundis, er hentet 
fra Tolstojs Johannes af Damaskus), 

skeligt skal man paa Russisk finde noget mere stem- 
ningsfuldt end den Nattescene i Introduktionen til Don 
Juan, hvor en lille, ensomt siddende Fugl synger højt 
og urolig lidenskabeligt, medens Englene svare den i 
Mørket: 

Jo mer sig Nattens Mørke tætter, 
Jo mer staaer hver en Stjerne klar, 
.Jjyksalig den, som kjækt sig retter, 
Hvor tungt et Slag end ramt ham har, 
Som i de haardt Fortryktes Klynge, 
Hvor Haabet døer i Graad og Tvang, 
Til alles Trøst har Mod at synge 
Om Morgenskjær og Solopgang. 

Og Koret af Lysengle i Natten falder ind: 

Guds Visdom taaler Synd og Mørke 
Som Baggrund blot for Lysets Sag; 
Lyksalig den, hvem han gav Styrke 
At bære Bud om Lys og Dag! 

Stroferne, som Fuglen synger gjennem Ensomheden i 
Natten, have vi Aar efter Aar gjentagne Gange forsøgt 
at efterligne og sluttelig for stedse opgivet Tanken 
derom. Heller ikke vilde det være let at udtrykke, hvad 
Blomsterne her fortælle eller Skyerne hviske, medens de 
drage forbi. Vel er der absolut noget forfejlet i Anlæget 
ogsaa af denne Indledningsepisode; bl. a. falder en af 
Lysenglene saaledes ud af sin Rolle, at han beklager 
Mennesket for overhovedet at være født og beklager 
ham paa en saadan Maade, at man uvilkaarligt maa 
give ham Ret og beklage sig selv. Havde den onde 
Aand, som i denne Scene først dulgt og senere aaben- 
bart griber ind i Spillet, været saa snu som han skulde, 
maatte han til megen Forlegenhed for Digteren kunne 
have faaet et haardt Tag i Skulderen paa samme Engel. 

Men baade her og andetsteds i Tolstojs Don Juan er 
den onde Aand hverken listig eller stærk nok til rigtig 
at blive ond. Han nøjes væsenlig med at blive uop- 
dragen, blive mauvais genre, noget som ud fra Tolstojs 
fornemt æsthetiske Livssyn maaske kan være nok til at 
kvalificere ham som Djævel, men i Digtets Handling 
bliver en saadan Mefistofeles for svag. Trods alle 
Mangler indeholder dog saavel det nævnte Introduktions- 
parti, der i en smagfuld Bearbejdelse^) maatte være et 
Fund for enhver Komponist, ligesom ogsaa flere andre 
Scener i Don Juan saa mange lyrisk-dramatiske Guld- 
korn, at Værket, der fra vort første Bekjendtskab med 
russisk Litteratur levende har interesseret os, vel kunde 
fortjene en mere indgaaende Behandling, hvis Pladsen 
her gjorde en længere Dvælen derved mulig. Af de rent 
dramatiske Scener bør dog som Exempel nævnes Don 
Juans Besøg hos Donna Anna efter Drabet paa Kom- 
mandanten. I den tilhyllede Skikkelse, som ved Aftentid 
uanmeldt træder ind i hendes Kammer, troer den unge 
Pige at se sin Slægtning Ottavio, der vender tilbage fra 
en Tvekamp med Don Juan. Gjenkjendende sin Faders 
Banemand bliver hun først som lamslaaet over hans 
Frækhed og udstøder dernæst skrækkelige Forbandelser 
over ham . . . 

— O, stakkels Donna Anna, ingen lytter 
Deroppe til din Stemme; klar er Himlen 
Og i den kolde Himmel ingen Gud. 

^) En tydsk Oversættelse af Don Juan forefindes efter Digte- 
rens eget Vidnesbyrd (i Autobiographien p. XV): Il existe encore 
de mol un po'éme dramatique Don Juan, traduit en allemand par 
Mme Pauloff. — Det har ikke været os muligt at opdrive Fru 
Paulovs Oversættelse; har denne Dame blot nogenlunde magtet at 
gjengive de lyriske Partier af Don Juan, maa hun være ualmindelig 
digterisk begavet. 

Med en Sandhed i Følelse, der griber, skildrer han, 
hvor haardt han trænger til at tro paa en Magt over 
sig selv. Anna overvinder sig af Kristenpligt til for- 
saavidt at svare ham, som hun henviser ham til St. 
Peters Efterfølger og derpaa byder ham gaa. Udenfor 
lyder en Trommehvirvel; Inkvisitionsdomstolen bekjendt- 
gjør, at Don Juan er dømt til Døden og eftersøges. 
Idet Don Juan vil fjerne sig, bankes der paa Porten til 
Villaen; en Tjener melder Høvedsmanden for Inkvisi- 
tionens Vagt. Don Juan vil overgive sig godvillig, men 
den unge Pige støder ham uden at svare tilbage i 
Mørket og aabner Døren saaledes, at han skjules bag- 
ved den. Til Høvedsmanden, der strax efter at være 
traadt ind finder Flygtningens Kappe, bemærker hun 
koldt og stolt: 

I kan dog neppe tro, 
At jeg har gjemt min egen Faders Morder 
Her i mit Hus, her i mit eget Kammer 
Som en Familieskat bag Laas og Segl! 

Hvortil Officeren svarer: 

Tilgiv, Sefiora. Undskyld, vi gik fejl! 

Han bukker ærbødigt og iQemer sig. Men den unge 
sørgeklædte Pige er bleven svimmel af sine Sjælslidelser; 
hun vakler og falder — i Armene paa Don Juan. 

Episoden har mange stærke psychologiske Momenter 
og maatte godt oversat — ogsaa udenfor Sammenhæng 
med det Øvrige — gjøre Virkning paa Scenen. Om en 
fuldstændig Gjengivelse af Don Juan paa Dansk vilde 
være en ligesaa lønnende Opgave at stille sig, som den 
er vanskelig at løse, lade vi staa hen. Med klar Er- 
kjendelse af Manglerne i Kompositionen forstaa vi dog 
godt Russernes Forkjærlighed for dette Arbejde af Tol- 

stoj og vende — ikke for Persiflagens Skyld, hvoraf 
der findes en Del i Digtet — men grebne af de lyriske 
Partiers^) Skjønhed Aar for Aar tilbage til Læsningen 
af „Don Juan". 

Der har i de foregaaende Afsnit gjentagne Gange 
været Lejlighed til at omtale Grev Alexiéj Tolstojs 
Studier over Ruslands Historie i Slutningen af det 
sextende Aarhundrede. Som første Frugt af dette histo- 
riske Forarbejde lærte vi Romanen „Fyr^t Serébrjanyj" 
at kjende. Men Endemaalet for Sysselsættelsen havde, 
som tidligere bemærket, det fædrelandske Drama været. 
Vi ere her naaede frem til et af vor Forfatters Hoved- 
værker, hans dramatiske Trilogi, de tre historiske Tra- 
gedier, hvis umiddelbart efter hinanden følgende Sujetter 
tilsammen danne et Hele med fælles Grundlag i Rus- 
lands indre og ydre politiske Liv fra Slutningen af Ivan 
den Skrækkeliges Regjering (1533-1584) gjennem Peri- 
oden, der optages af hans Efterfølgere Feodor loånno- 
vitsch (1584—1598) og Boris Godunov (1598—1604). 
Handlingen i Trilogien, af hvis tre Tragedier Ivan den 
Skrækkeliges Død for første Gang udkom i Aaret 1865, 
Tsar Feodor i 1868 og Tsar Boris i 1870, spænder over 
et Tidsrum af omtrent tyve Aar og omfatter indenfor 
sin Ramme Rædselsperioden under Ivan den Skrækkelige 
og Grundlæggelsen af Bojaren Godunovs Indflydelse, 
Partikampene i Moskan, medens den svage Tsar Feodor 
regjerer, og Boris Godunovs stadigt stigende Magt, indtil 
Godunov, der hemmeligt har ryddet Tsarens umyndige 
Broder og Arving afvejen, selv bestiger Thronen for 
efter en kort men glimrende Regjering at finde en tra- 
gisk Død. Boris Godunovs mærkelige Karakter gaaer 

^) Tschaikovskijs mærkelige Musik til Serenaden af Tol- 
stojs flDon Juan* er, saavidt vi vide, udkommen med dansk Text- 
oversættelse. 



Digitized by 



Google 



95 

saaledes gjennem hele Trilogien uden dog før i det 
sidste Drama at blive Hovedfiguren og uden at knytte 
de tre Tragedier fastere til hinanden, end at hver enkelt 
af dem taget for sig danner et afsluttet kunstnerisk Hele. 

Lettest tilgjængeligt og bedst forstaaeligt for en 
ikke russisk Læse- eller Tilskuerkreds er Begyndelses- 
dramet: Ivan den Skrækkeliges Død. Af denne Grund 
— ikke fordi det almindeligt betragtes som det bedste 
af de tre, hvilken Opfattelse vi ikke dele — skulle 
vi her give en nogenlunde fuldstændig om end kort- 
fattet Indholdsangivelse af Stykket. 

Handlingen er henlagt til Moskau i den skrækkelige 
Ivan IV's sidste Regjeringsaar. Tsaren har i et af sine 
hyppige men kortvarige Anfald af Sønderknuselse over 
sine blodige Gjerninger besluttet sig til at nedlægge 
Sceptret. Det synes at være Alvor; Bojareme have 
ikke kunnet overtale ham; truende har han befalet dem 
at træde sammen og vælge en ny Tsar. Og Bojarernes 
Raad er sat. Vi ere midt inde i det, da Tæppet gaaer 
op, men vi høre intet for Skjældsord og Raab; de ere 
ikke komne videre endnu end til at trættes indtil Slags- 
maal om Rang, Plads og Sæde i Forsamlingen. Langt 
om længe faaer en af de ældste Bojarer Forsamlingen 
til at erklære hver Deltager for ligeberettiget og derefter 
skride til Sagen. Men om et Emne til Tsarværdigheden 
kan man selvfølgelig endnu langt mindre enes end nys 
om Rangfølgen i Raadet. Fyrst Sitskij, en forbittret 
Modstander af Tsar Ivan, foreslaaer Bojarerne at vælge 
den Mand, der nylig bragte Ro tilveje, den uforfærdede 
Sachårjin, den uplettede, hvis rolige Fasthed overfor 
Tsar Ivan har frelst mangt et Menneskeliv: 

Han stod ved Tsarens blodbestænkte Throne, 
I tredive Aar han stod der ren og hvid 
Og har med vovet, dristig Tale frelst 



Digitized by 



Google 



96 

En efter en et Tusind Dømte blandt os 
I sidste Nu, før Bøddeløxen faldt. 
Selv saa han daglig Døden under Øjne, 
Men Døden gik til Særsyn for os alle 
Af Vejen for hans Retsind og hans Mod. 
Hans Levnet ligger aabent, frit at se 
Og stort og blankt som Steppen under Sne. 

Men flere af de fornemmere Bojarer ville intet vide af 
Sacharjin at sige; han er ikke tilstrækkelig fornemt 
født. Striden flammer atter op, indtil Boris Godunov, 
der hidtil har tiet, foreslaaer knælende at bede Zar 
Ivan om fremdeles at styre Land og Rige. Trods Sit- 
skijs heftige Indvendinger bliver dette Raad fulgt. Tsaren 
har, medens Bojarerne stredes indbyrdes, havt Tid til 
at forandre Sindelag, navnlig har et frækt Brev, sendt 
ham fra en af hans bortflygtede Undersaatter, vakt alle 
onde Aander i ham igjen: 

Og der er ikke en tilbage mere 

Af al hans Slægt at tage, ingen Broder 

Og ingen Svoger, ingen af hans Folk, 

Slet ingen! Jeg har hængt og brændt dem alle 

Og staaer nu taus og værgeløs imod 

Hans Haan og Skjældsord. Ikke en, slet ingen! 

I saadan Stemning modtager han sine Mænd, som 
vende tilbage efter endt Raadslagning: 

Nuvel, Bojarer, 
For hvem befaler I at bøje Knæ, 
For hvem har jeg at falde paa mit Ansigt, 
For dig, Fyrst Schujskij? Eller mon for dig, 
Sachåijin, mine Fjenders tro Forsvarer? 

Uden at lade sig nøde for længe samtykker han i at 
blive ved Magten, omfavner Godmiov, som har ført 

Ordet for denne Plan, og befaler strax at henrette 
Sitskij. 

I anden Akt søger Godunov efter en Samtale med 
Sacharjin med ærlige Ord og lige rentud at overtale Tsaren 
til at opgive en Plan om at forjage sin Tsaritsa Maria 
og indgaa et nyt Ægteskab med en engelsk Prindsesse. 
Tsaren svarer ham: 

Hvad fjerne Fremtidsplaner jeg har for, 

Ser ikke Du med dine Hønseøjne. 

Idag tilgiver jeg din Dristighed, 

Men følg mit Raad og raad mig ikke mere. 

Godunov bebrejder sig selv at have sagt Sandhed. 
Ad den Vej kommer man kun paa Skafottet. Derhen 
er der tilmed mange af Bojarerne, som ønske at sende 
ham for den Smule Indflydelses Skyld, han ved Anven- 
delse af den største Forsigtighed stundom har paa Tsaren. 
De Misfornøjede under Anførsel af Fyrst Schujskij sætte 
en Intrigue igang mod Godunov, der dog itide faaer 
Nys derom og forbereder en Plan, som skal vende An- 
slaget mod dets egne Ophavsmænd. 

I en af Scenerne i tredie Akt forskyder Tsaren sin 
Hustru og truer Sacharjin, der beder for hende, med 
Døden. Senere kommer det til et heftigt Optrin med 
en polsk Gesandt, der istedetfor at bede om Fredsvilkaar 
fordrer et Par russiske Provindser afstaaede og paa Tsar 
Ivans opbrusende Harme svarer med roligt, langsomt 
Drilleri. Da Tsaren kaster en Øxe efter ham, melder 
Gesandten koldblodigt, at Russerne ere slaaede i Lit- 
thauen af Polakkerne og ved Narova af Svenskerne, 
slænger Kong Stephan Batorys Stridshandske ind i den 
bestyrtede Forsamling og gaaer. Godunov iler til, for- 
skrækket over den Behandling, der er overgaaet Gesandten. 
Polakkerne have virkelig sejret, ogsaa om Svenskernes 

Indtagelse af Narova har Godunov i samme Øjeblik 
faaet Bud. Men hvid af Harme raaber Tsaren: 

De Sendebud har løjet 1 
I Galgen med dem! Dødsstraf for enhver, 
Der siger, jeg er slaaet! Mine Hære 
Kan aldrig overvindes. Vi vil strax 
Faa Bud om Sejr for mig. Lad alle Klokker 
Strax, strax paa Stedet ringe Sejren ind! 

Dermed synker han i Afmagt om i sin Thronstol. 

Handlingen i Qerde Akt er stærkt bevæget. Der 
udbryder Oprør i Moskau, dels som Følge af Misvæxt 
og Hungersnød, dels fremkaldt af de stridende Bojar- 
partier, som gjensidigt udsprede hidsende Rygter om 
hinanden blandt Menigmand. I Slottet paa Kreml her- 
sker ogsaa Uro. Mere endnu end det simple Folk er 
Tsaren selv slaaet med Skræk over Tilsynekomsten af 
en Komet, der af hans onde Samvittighed udtydes som 
et Varsel om allehaande Ulykker maaske endog om 
hans egen Død. Han tager sin Tilflugt til de af Kirken 
forbandede Spaamænd og Stjernetydere, han truer dem 
til at sige Dagen, paa hvilken det er ham forudbestemt 
at dø, og de nævne den hellige Kyrillos' Dag, den 18 
Marts. Hans Skræk stiger næsten til Afsind, da der 
strax efter bliver ham meldt, at Lynet ved Vintertid 
har slaaet ned og lagt den Hofgaard i Aske, hvor han 
engang i et Anfald af Raseri dræbte sin ældste Søn, 
sin Thronarving, Tsarévitsch Ivan. I sin Angst lader 
han sin anden Søn, sin vordende Efterfølger, den halvt 
aandssvage Feodor kalde og spørger ham, hvad han 
agter at foretage mod Rigets Fjender, naar hans Fader 
døer, men Feodor brister i Graad, kaster sig paa Knæ 
og hulker: „Det veed jeg ikke, vælg en anden Tsar!" 

^Jammerlige Klokker, 
Jeg taler til Dig som en Mand, og Du 
Du svarer som en Kjælling. 

Det er Hævnen, 
Den yngre Broder tager for den ældre". — 

I det Samme bringes der ham Melding om, at der er 
udbrudt Opstand i Kasån, og at Tatarerne have over- 
skredet Okåfloden og rykke frem mod Moskau. I sin 
Raadvildhed sender Tsaren Bud efter en i Folket for sin 
strenge Askese bekjendt Eneboer, der i tredive Aar ikke 
har forladt sin Celle og ikke er kommet i Berøring med 
Omverdenen. Eneboeren undrer sig over, at nogen 
Fjende tør gaa mod Tsaren; for tredive Aar tilbage 
vovede ingen at sætte sig op imod ham. — Ja, fromme 
Fader, men siden den Tid har Herren vendt sit Aasyn 
fra mig; Hedningene strømme ind over Landet. — Send 
Fyrst Gorbåtyj imod dem, ham der slog Tatarerne ved 
Volga! — Gorbåtyj gjorde Oprør og er dræbt. — Send 
Fedorov, der vandt Slaget ved Rjasan. — Fedorov 
vilde tage Thronen fra mig; han er død. — Men Fyrst 
Vorotinskij, som erobrede Kasan fra Tatarerne? — 
Henrettet. — Gud hjælpe Dig, Tsar Ivan; hvor er Pron- 
skij, som vandt den store Sejr ved Vilna? — Druknet! — 
Eneboeren nævner endnu en Række Navne, og 
Tsaren svarer: 

De er alle døde, 
Nu har jeg skriftet, spørg mig ikke, Fader, 
Men raad mig fromt og lær mig, hvordan jeg 
Kan frelse Riget. 

Eneboeren* 

Var du ej saa gammel, 
Saa syg og svag, saa vidste hvermand Raad: 
Rejs Dig i Vælde, Ruslands kristne Tsar, 
Før selv dit Folk til Kamp mod Korsets Fjender! 

7* 

Dog, du er krum og gammel; knapt jeg kjender 

I dig min fordums Høvedsmand igjen. 

Men, maa en anden Du dit Hverv betro, 

Saa kaar en Helt af Sejr og Lys og Lykke, 

Giv os din Søn, din unge Søn Ivan, 

Nu maa han være stor og stærk og fager, 

Send ham med Gud! 

Tsaren. 

Fordømte Træl af Munk, 
Hvad plager Dig? — Du vover — ; jeg skal rive 
Dig Tungen ud af Halsen — 

Eneboeren. 

Tsar, din Harme 
Forstaaer jeg slet og frygter endnu mindre; 
Paa Døden var jeg længe forberedt. 

Tsaren fatter sig og svarer i usammenhængende Ord, at 
Tsarévitsch Ivan er „indtraadt for Guds Aasyn." Munken 
vender sig bort: Saa hjælpe Herren Dig i Miskundhed! -- 
Ivan vil holde ham tilbage, men Eneboeren gaaer: Slip 
mig, slip mig tilbage i min Celle! — 

Raadvild og modløs giver Tsaren Ordre til at bede 
Polakkerne og Svenskerne om Fred for enhver Pris. 
Bojarerne knurre, men syg og angreben, saa han neppe 
kan holde sig oprejst, udpeger Tsar Ivan de Mænd, der 
skulle begive sig bort som Sendebud, og truer dem 
under Dødsstraf til at vende tilbage med Fred, ligegyldigt 
paa hvilke Betingelser. 

I femte Akt er St. Cyrillusdagen kommet. Tsaren 
føler sig bedre, kun noget svag men mere tiUidsfuld, 
næsten rolig. Den tydske Livlæge har tilraadet at und- 
gaa alt, hvad der kan bringe Herskeren i Sindsbevægelse. 
I Slottet paa Kreml er der Fest, Sang og Spil til Ad- 
spredelse for den Syge. Kun Godunov er taus. De 

samme Stjernetydere, som forudsagde Tsar Ivans Død, 
have lovet Godunov Purpur og Krone, skjøndt uvist 
hvornaar, og med dunkle Hentydninger til en Fjende, 
der staaer ham ivejen. Hentydninger der nærmest 
maatte kunne sigte til et Barn. Godunov grubler over 
den mørke Tale, og da Tsaren, der nu troer sig helbredet, 
driver Spot med Stjernetydernes Udsagn, betragter Boja- 
ren ham udfordrende og svarer: Stjernetyderne faa 
Ret! I vildt Raseri springer Tsaren op, men Stemmen 
svigter ham, han falder om i Krampetrækninger; et 
Raab midt i Forvirringen om at hente en Præst bliver 
udenfor antaget som Tegn til at slippe en Flok Gjøglere 
ind, der holdes i Beredskab til at forlyste Tsaren. Midt 
i den vilde Dands med Hujen, Piben og Bjældeklang 
drager Tsar Ivan sit sidste Suk. En uhyggelig men 
meget effektfuld Scene! Nu tager Godunov, hvis Søster 
er gift med den svage Tsarévitsch Feodor, Magten i sin 
halvt umyndige Svogers Navn, forviser den nylig af 
Ivan forskudte Tsaritsa Maria og hendes lille Søn Dmitrij 
fra Moskau, udsteder Befaling til at fængsle dem af 
Bojarerne, paa hvilke han ikke troer at kunne stole, og 
udraaber derpaa fra Slotsaltanen sin Svoger Feodor til 
Tsar. Udenfor paa Pladsen lyder Raab fra Folket: 

Tsar Feodor loånnitsch længe leve, 
Og leve højt Bojaren Godunov. 

Der er ingen Tvivl om, at „Ivan den Skrækkeliges Død^ 
i en veludført, hist og her Udt forkortet Oversættelse, 
godt iscenesat og spillet med Forstaaelse, vilde gjøre 
Lykke ogsaa hos et ikke russisk Publikum^). Om en 

^) Et vellykket Forsøg i denne Retning har været gjort paa 
Hoftheatret i Weimar (1867), hvor Stykket blev opført i en (os 
ubekjendt) tydsk Oversættelse af Mme Katharina Paulo v. I sin 
Autobiografi (p. XV) omtaler Digteren denne Gjengivelse som une 
helle traduction. 

eventuel dansk Gjengivelse nogensinde kunde naa at 
komme til Opførelse, bliver dog et Spørgsmaal, thi hvor- 
vel VanskeUghederne ved Udtalen af de russiske Egen- 
navne maaske lod sig overvinde, vilde Udstyrelsen af 
Stykket kræve større Summer, end hvad en dansk, 
navnlig da privat Theaterkasse maatte kunne vove paa 
et saadant Foretagende. Tarveligt lønnede det sig ikke 
at gjøre det, om end Pragten, hvormed dette Drama 
opføres i Rusland, heller ikke vilde være ubetinget nød- 
vendige). Arbejdet, som af Russerne sættes meget højt 
og ligeledes blandt Udlændinge har fundet Anerkjendelse^), 
fortjente sikkert at kjendes i videre Kredse^). 

Handlingen i Tsar Feodor er ligeledes henlagt 
til Moskau og foregaaer en halv Snes Aar efter Ivan 
den Skrækkeliges Død. Det hver Modstand knusende 
Tryk, som den hensynsløse Ivan havde udøvet paa sine 
Omgivelser, er ophørt, og under hans svage Søn Feodor 
begynde Stridighederne mellem Bojarerne paany. Imod 
Boris Godunov og hans Parti staaer den gammelrussiske 
Adel, anført af Fyrst Ivan Schujskij. Det gammelrussiske 
Parti, der hos den vankelmodige Tsar intet kan udrette 

^) I ,De petersborgske Theatres Kronik fra 1855— 81 ^ St. 
Ptbg. 1884 p. 35, findes interessante Oplysninger om P'orberedelserne 
til Stykkets første Opførelse paa Alexandro-Mariatheatret (1866). 
Ifølge Moskovskija VjædomoHti af 20 Juli 1892 skulde Stykket i ny 
Udstyrelse opføres sammesteds i Efteraaret 1892. 

^) C. Gourriére: Histoire de la littérature contemporaine en 
Russie, Paris 1875 p. 369: La mort divan le Terrible est, sans 
contredit, un des plus beaux drames, qui aient été écrits pour la 
schne russe, Les caraetéres y sont approfondis et le portrait du 
Zar Ivan -- cette figure si complexe au point de vue psychologique 
— est dessiné avec une perfection de détails^ qui n'a pas encore 
été égalée, 

*) Paa Svensk foreligger Tragedien i en ret god om end lidt 
tør Oversættelse: Ivan den grymmes dod af grefve Alexej Tolstoj. 
C. M. Li udfors. Helsingfors 1888 (G. W. Edlunds forlag). 

mod den almægtige Godunov, har sat en Sammensvær- 
gelse igang, om ved Gejstlighedens Hjælp at fjerne 
Tsaritsa Irina, Godunovs kjødelige Søster, og bringe Tsaren 
til at ægte en ung Fyrstinde af Schujskijs Slægt. Inden 
Planen kommer til Udførelse, bliver der imidlertid af 
den intet anende Tsar, hvis eneste Glæde det er at op- 
træde som Fredsmægler, bragt et Forlig istand mellem 
Schujskij og Godunov. Fra den førstes Side er Forliget 
ærlig ment og Sammensværgelsen dermed opgivet. 
Schujskij er idethele skildret som en stolt, meget brat 
og opbrusende men ærlig, næsten vesteuropæisk rid- 
derlig Karakter. Godunov derimod, som er langt blidere 
i ydre Optræden men mindre nøjeregnende i Valget af 
sine Midler, begaaer trods sin store Kløgt den Uforsig- 
tighed at forgribe sig paa et Par af Schujskijs Tilhæn- 
gere, endskjøndt han ved Foriiget har maattet kysse 
Korset til Stadfæstelse paa, at alt Fjendskab med tid- 
ligere Modstandere skulde være glemt. I retfærdig men 
altfor heftigt udtrykt Harme fordrer nu Schujskij, at 
Tsar Feodor skal forvise Menederen Godunov, og, da 
det selvfølgelig ikke lykkes ham at sætte dette igjennem, 
anstifter han en ny Sammensværgelse, hvis Formaal er 
at afsætte Feodor og i hans Sted at udraabe hans 
endnu mindreaarige Halvbroder Dmitrij til Tsar. Sammen- 
sværgelsen bliver dog snart opdaget og af Godunov 
anmeldt for Tsaren, der lader Schujskij kalde og paa 
Æresord spørger ham, om Beskyldningen er sand. Schuj- 
skij, der paa gammelrussisk, førtatarisk Vis betragter 
et Æresord som en Ed, tilstaaer strax og forklarer ham 
uskrømtet, at han betragter denne Udvej som den eneste 
Mulighed til at frelse Fædrelandet, der efter hans Skjøn 
føres i Fordærvelse af Godunov. Denne fordrer nu af 
Tsaren Ordre til at lade Schujskij henrette, hvad Schuj- 
skij selv bifalder, men Tsaren benaader den frimodige 

Fyrste og faaer ham ved sin tillidsfulde Mildhed endog 
til at angre sit Anslag. Alligevel fordrer Godunov ved- 
blivende, at Schujskij skal henrettes, og truer endog 
med at frasige sig enhver Andel i Statsstyreisen og for- 
lade Moskau, hvis Oprøreren faaer Lov at leve. Men 
uagtet Feodor ligesaa lidt kan regjere uden Godunov 
som nogle Aartier senere Ludvig XIII af Frankrig njien 
Richelieu, forregner Godunov sig dog denne Gang. Selv 
hans egen Søster, Tsaritsa Irina, som besidder al Godu- 
novs Kløgt og desforuden et Hjerte, hvad Broderen 
mangler, oprøres over den stadige Tvang, hvori hendes 
Ægtefælle holdes af hendes Broder; hun indser godt, 
at der af Schujskij intet mere er at frygte, og støtter 
derfor Tsaren mod Godunov, der forgjæves truer. Tsaren 
svarer: 

Vel kan jeg ikke herske, 
Men Forskjel kan jeg se paa Sort og Hvidt, 
Det har Vorherre givet mig, og undte 
Han ikke Landet nogen bedre Tsar, 
Saa faa I nøjes med mig, som jeg er. 

Støttet af sin Hustru mander han sig op til at fri- 
give Schujskij og lade Godunov gaa. Godunov kommer 
til at krybe til Korset. Men efter dette Nederlag tager 
han sine Forholdsregler. Et farligt Vaaben i Schujskijs 
Haand er den unge Tsarevitsch Dmitrij, Feodors Broder 
og Efterfølger, hvem Godunov strax efter Tsar Ivans 
Død sendte bort fra Moskau. Tsaren har mange Gange 
bedet Godunov om at faa sin Broder tilbage, men Rigs- 
forstanderen har stadigt afslaaet hans Bøn. Beslutter 
Tsaren sig nu til at ft'asige sig Thronen til Fordel for 
Dmitrij, hvad han har isinde, komme alle Godunovs 
Fjender til Magten. Dmitrij maa ryddes afvejen; han 
er den Modstander, det Barn, som Spaamændene have 

hentydet til. Forsigtigt paa anden og tredie Haand 
forbereder han Dmitrijs Drab gjennem sine Hjælpere og 
Hjælperes Hjælpere, blandt hvilke første Rolle spilles af 
en gammel Kvinde Vasilissa, 

Der med Vorherre staaer sig rigtig godt, 
Og ingenlunde er paa Kant med Fanden. 

Vare alle Figurer i Stykket saa levende som Vasilissa^ 
blev Tsar Feodor et af de bedste Dramer, Verdens- 
litteraturen har at opvise. — Ogsaa med at styrte 
Schujskij — og styrtes skal han — maa Godunov nu 
gaa meget forsigtigt tilværks. Egen Kløgt og Strid i 
Schujskijs Parti spiller ham Beviserne ihænde for, at 
Schujskij i sin Tid havde villet fjerne Tsaritsa Irina og 
give Tsaren en Fyrstinde Mstislavskaja til ægte. Irina 
selv tager sig ikke denne forlængst opgivne Plan til 
Hjerte; den har efter det sidste Forlig med Schujskij 
intet mere at betyde, og ikke engang hendes kvindelige 
Selvfølelse kan saare5 deraf, da den unge Fyrstinde 
elsker en Anden, og desuden Tsaren selv, der forguder 
sin Hustru og er hjælpeløs uden hende, lettere vilde 
lade sig skille ved Livet end ved Irina. Hun er baade 
klog og højsindet nok til atter her at bekjæmpe sin 
Broder; men da de skriftlige Beviser for den første, nu 
længst opgivne Sammensværgelse komme Feodor ihænde, 
gribes Tsaren af det Forstokkelsens Raseri, der under- 
tiden kan overfalde netop svage Karakterer. Han kan 
eller vil ikke se, at Skilsmisseplanen kun var et for- 
beredende Skridt til det Oprørsforsøg, han allerede har 
tilgivet Schujskij; trods Forbøn af Irina, som for sin 
Husbonds Skyld ønsker en Modvægt mod sin egen 
Broder i en Mand, der som Kriger har ydet Fædre- 
landet store Tjenester og er stærk ved Folkets Yndest, 

lader Feodor Schujskij kaste i Fængsel. Der bliver han 
paa Godunovs Foranstaltning kvalt. Næste Dag vil 
Tsaren efter Gudstjenesten i Archangelskkirken paa Kreml 
frigive Schujskij; med Omsvøb meldes det ham, at 
Schujskij er død; i sin afmægtige Harme og store Be- 
styrtelse kan han ikke engang komme til Klarhed over, 
hvorledes Ulykken er sket; at han selv ved sin frem- 
fusende Svaghed bærer Størstedelen af Skylden, forstaaer 
han dog snart. Og inden han kan fatte sig i sin Sorg, 
bliver der paa engang bragt ham endnu to Hjobsposter: 
Tsarévitsch Dmitrij har sat Livet til; han er „tilfældigt" 
faldet med en Kniv og har stukket sig ihjel. En skræk- 
kelig Mistanke mod Godunov dukker for et Øjeblik op 
i ham men trænges atter tilbage af Bevidstheden om 
selv at være Skyld ogsaa i sin Broders og Arvings Død 
ved at have været svag nok til at overlade ham til 
Fremmedes Vilkaarlighed. Der meldes endnu, at Ta- 
tarerne atter rykke frem mod Moskau — og Hæren har 
i Schujskij mistet sin bedste Fører. Til Tsarens Harme, 
Sorg og Selvbebrejdelser tager ingen mindste Hensyn. 
Godunov træffer saa godt som muligt Forberedelser til 
Stadens Forsvar, Bojarerne i Følget ile bort for at gribe 
til Vaaben, Folkemassen følger deres Exempel. Næsten 
ene med sin Hustru og med Tiggerne og Krøblingerne 
ved Kirkedøren bliver den ulykkeUge Tsar staaende til- 
bage. Han kaster sig om Halsen paa sin eneste Tilflugt, 
sin Hustru. Udenfor Kirkedøren med Tsarslottet i Bag- 
grunden sidde Tiggerne og synge sagte og langtrukkent 
den underlige nynnende, ensformige Sang, som alle 
saa godt kjende, der have set Krøblinger i Rusland 
samlede ved en Kirkedør, en Nynnen, hvis Toner det 
er vanskeligt at udtrykke, men som man aldrig rigtigt 
vænner sig til at høre med roligt Sind. Og over dette 

sagte klagende Recitativ løfter sig den sidste af Rurik- 
fyrsternes Stemme: 

Det er min Skyld alt, 
Min egen Svagheds Skyld, men jeg — jeg vilde 
Kun gjøre godt, Irina, kun forlige 
Og jævne alt. 

Du Gud, som skabt mig har, 
O, hvorfor, hvorfor blev jeg født til Tsar? 

Man maa beklage, at et saa harmonisk bygget, 
karakter- og stemningsfuldt Skuespil i Rusland ikke maa 
opføres^) og i Udlandet neppe vilde kunne bringes til 
Opførelse paa rette Maade. Selv foretrække vi „Tsar 
Feodor" for de to andre Dramer i Trilogien, en Mening, 
vi ogsaa have hørt udtale af adskillige blandt Digterens 
Landsmænd, og fandt vi nogensinde Tid og Lejlighed 
til at gjengive det store femakts Skuespil, vilde vi uden 
Haab om nogensinde at faa det opført i vort Fædreland 
oversætte „Tsar Feodor" i tolstojsk Aand, d. v. s. af 
Kjærlighed til Kunsten. Saavidt os bekjendt er Stykket 
ikke blevet omplantet paa noget fremmed Sprogø). 

Hvorvel det kan falde vanskeligt endnu i et tredie 
Drama at holde Interessen oppe for en Person, der som 

^) Fremstilling af orthodoxe Gejstlige paa Scenen er forbudt. 
Digteren har i sine Noter til Stykkel (i Udgaven af Trilogien fra 
1887 og 1889 ]). 549) foreslaaet at fremstille de i Dramaet optrædende 
Gejstlige „incognito* (uden fuldt Ornat, uden hvilket en græsk 
Kirkefyrste rigtignok ikke let lader sig tænke). Maaske har han i 
Slutningen af Tredserne kunnet haabe paa nogen Lempelse heri. 
I vor Tid, da Opførelsen af Passionsskuespillene i Oberammergau 
og Parcifal i Bayreuth fordømmes næsten som Gudsbespottelse (til 
Ex. i Moskovskija VJædomosti 2^2 Juli 1892), vilde herom ikke 
kunne være Tale. 

*) Med Undtagelse af Polsk. Se nedenfor Noten til , Boris 
Goduno v.* 

Boris Godunov har spillet en saa fremtrædende Rolle i 
de to forudgaaende Tragedier, har Tolstoj dog ogsaa i 
det sidste Led af Trilogien, Tsar Boris belyst Helten 
i Titelrollen fra flere nye Sider. Vel er Boris kommen 
til Magten ved at lade Tsarevitsch Dmitrij rydde afvejen ; 
dog har han heri ikke udelukkende været ledet af per- 
sonlig Ærgjerrighed; Fædrelandet er i Fare, ingen anden 
end han kan frelse det fra ydre og indre Fjender. Var 
efter den svage Feodors Død det umyndige Barn Dmitrij 
bleven erklæret for Tsar under Formynderskab, vilde 
Partistridighederne være blussede op igjen værre end 
nogensinde før og netop i et yderst farligt Øjeblik. Nu 
er Boris Hersker; hans Kløgt og Kraft har styrket Riget 
udadtil og foreløbigt bragt Fred tilveje i Landets indvortes 
Forhold. Men ogsaa kun foreløbigt. En Bedrager ud- 
giver sig for at være Tsarevitsch Dmitrij, der ved et 
Vidunder skal have undgaaet sine Mordere. Det let- 
bevægelige Folk slutter sig til ham; en Stad efter en 
anden hylder den falske Dmitrij; ogsaa i Tsarstaden 
Moskau er Stemningen hemmeligt for ham. Boris, der 
i Begyndelsen har hersket mildt, tager mere og mere 
sin Tilflugt til de samme Midler, med hvilke den skræk- 
kelige Ivan kuede hver Modstand. Hemmelige Angivelser, 
Pinsler og Henrettelser komme atter til at høre til 
Dagens Orden. Den onde Samvittighed gjør Boris 
grusom, hans Forbrydelse, som han troede glemt, løfter 
atter Hovedet i hans eget Hus og gjør hans egne Børn 
angst for deres Fader. Den unge Kongesøn, Hertug 
Kristian af Danmark, som er trolovet med Boris' Datter 
Xenia, fatter først af hans Nærmeste Mistanke til Godu- 
nov; en skrækkelig Anelse om Faderens Skyld griber 
snart efter ogsaa Xenia og hendes Broder Feodor. 
Godunovs Hustru, den onde Maria, som frygter sin til- 
kommende Svigersøn for hans Indflydelse paa hendes 

Børn og hader ham for hans lutherske Kjætteri, lægger 
Planer op unod ham. Sammen med hin Vasilissa, der 
i Boris' Haand blev et Redskab til Tsarévitsch Dmitrijs 
Død, udtænker hun en Trolddomsdrik, som skal fratage 
Hertug Kristian den Magt, Kongesønnen har over Boris 
og Børnene. Den unge danske Hertug bliver syg. Med 
gribende Kunst skildres Kampen mellem hans Afsky for 
Boris, der elsker ham som sin egen Søn, og Kjærligheden 
til Xenia, den skjønne uskyldige Datter af en skyldig 
Fader. Kristian vil forlade Rusland og føre Xenia med 
sig hjem til sit Fædreland. Og da Giften virker paa 
hans Hjerne, rulle stadigt gjennem hans Feberfantasier 
Barndomshavets lange grønne Bølger, over hvilke han 
flygter hjem med sin Brud. Han døer til Fortvivlelse 
for Xenia og til Sorg for Godunov, som i den unge 
Kongesøn taber det Baand, der skulde knytte en For- 
bindelse mellem hans nygrundede Dynasti og en gammel 
Herskerslægt i Vesten. Rundtom synes alt at briste for 
Godunov. Ængstet ved sin Vanskjæbne og martret af 
sin onde Samvittighed vandrer han som en fredløs Aand 
ved Nattetid fra Sal til Sal i Tsarslottet; Skrækken fore- 
gjøgler ham, at der i Halvmørket paa den tomme 
Thronstol sidder en Skikkelse bølgende og vaklende som 
Røg og Maaneskin. I sin Sjæleangst lader han en 
Eneboer kalde, ligesom før ham Ivan den Skrækkelige 
havde gjort. Eneboeren kommer i Bodsdragt og Lænker ; 
det er den Mand, hvis Haand har skaaret Halsen over 
paa Tsarévitsch Dmitrij. „Er du sikker paa, at han er 
død?" spørger Godunov. — „Var jeg ikke det," svarer 
den anden, „døjede jeg ikke, hvad jeg nu døjer hver 
Nat trods alle mine Bodsøvelser." — „Hvem er da han, 
som kjæmper mod mig?" — „En Aand eller Nogen 
endnu værre." Eneboeren raader ham til at give Af- 
kald paa Kronen, lukke sig inde for Livstid i et Kloster; 

som Munk rækker han Tsaren sin Haand til Kys ; Boris 
gyser tilbage for at kysse Haanden, der synes ham rød 
af Blod. Munken formaner ham atter til Bod og slutter 
med at forbande ham. Lykken føjer dog endnu engang 
Boris Godunov. Den falske Dmitrij lider et Nederlag. 
Men under Festlighederne i Anledning af Sejren døer 
den aandeligt og legemKgt nedbrudte Godunov. Kun 
nødtvungen overtager hans Søn Feodor- den Throne, til 
hvilken han veed at han ikke har Ret, og som han 
snart tilligemed sit Liv skal miste, uskyldigt afsonende 
Faderens Brøde. 

Tragedien „Tsar Boris" vilde efter vort Skjøn være 
et udenlandsk Publikum lettere forstaaelig end det 
foregaaende Drama i Trilogien. Af Oversættelser paa 
fremmede Sprog kjende vi kun en polsk^), der, saavidt 
vi kunne dømme om den, er yderst tarvelig. Ved en 
mulig iSjengivelse paa Dansk burde enkelte Forkortninger 
foretages, saaledes navnlig af den Scene i første Akt, 
hvor de fremmede Gesandter forestilles for Tsaren efter 
hans Kroning^). Maaske vilde det lønne sig at omplante 
dette Digterværk paa vort Modersmaal. Kunde en dansk 
Scene overkomme den noget kostbare Udstyrelse, maatte 
det være interessant at se Stykket opført hos os, hvor 
Censuren ikke vilde lægge det Hindringer ivejen for de 

^) Car Borya Flodorowicz Godunow, W Krakowié 1871. 
Oversætteren navngiver sig ikke paa Titelbladet. Kun Bogstavet 
N. findes under Fortalen, i hvilken hentydes til tidligere udkomne 
Oversættelser af ,Ivan den Skrækkeliges Død" og ^Tsar Feodor." 
Gjengi velsen er foretagen i Prosa og gjør Indtryk af at være udført 
af en Dame. 

*) Et Tableau af denne iøvrigt meget effektfulde Scene har i 
fortrinlig udførte og prægtigt kostumerede Figurer været at se paa 
den internationale Theaterudstilling i Wien 1892. Udførlig Beskri- 
velse heraf i Moakovakija VjædomosUy 2 Juni 1892. Afbildning af 
Tableauet i Tillæg til Novoje Vremja 27 Juni s. A. 

deri forekommende gejstlige Personers Skyld. Men ogsaa 
som Læsedrama vilde det vinde Velyndere i den herligt 
skildrede mige Hertug Kristians Fødeland. 

Tolstojs sidste, desværre ufuldendte dramatiske Ar- 
bejde er Stadsøversten i Novgorod ^). Emnet er taget 
fra en Episode af den frie Stad Novgorods Historie i 
det trettende Aarhundrede. Staden, der kjæmper med 
Fyrsten af Susdal til Forsvar for sin Uafhængighed, 
sønderslides trods den ydre Fjende af Partistridigheder. 
Den gammelrussiske Thingforsamlings larmende Færd, 
dens Voldshandlinger og Uretfærdighed i sine Domme 
er fremstillet livligt og med historisk Sandhed. Videst 
synes os Digteren at være naaet i Skildringen af to 
eller tre Kvindeskikkelser i Stykket. Navnlig en af dem, 
Natalia fra Susdal, udvikler sig psychologisk interessant 
i Kampen mellem sin Hengivenhed for en Broder i 
Fjendens Lejr og Kjærligheden til Bojaren Tschermnyj, 
Novgorods Vojevoda, hvis Elskerinde hun er blevet. 
Uden her at gjøre det ufuldendte Drama til Gjenstand 
for nærmere Analyse skulle vi kun fremhæve det Liv 
og den kunstneriske Anskuelighed, hvormed Digteren 
har fremstillet et meget specielt og af de Fleste lidet 
kjendt historisk Emne paa en forstaaelig og tiltræk- 
kende Maade. For „Stadsøversten i Novgorod" gjælder, 
hvad en bekjendt russisk Forfatter og Skjønaand^) har 
udtalt om Trilogien, at Gonceptionen er heldig og Ud- 
førelsen formfuldendt. Ogsaa paa Dramaets Omraade 
staaer Tolstoj som et klart og harmonisk for Alle for- 
staaeligt og let tilgjængeligt Talent. 

^) ^Posddnik, de tre første Handlinger af et Drama." Frag- 
mentet er optaget i alle Udgaver af Tolstojs samlede Digte, begyn- 
dende med Udgaven fra 1876. 

-) V. Botkin i Schenschins Erindringer p. 175. 

Slutningsbemærkninger. 

Efter forudgaaende, i Hovedtrækkene vistnok ud- 
tømmende Redegjørelse for Alexiéj Tolstojs Betydning i 
den russiske Litteratur skulle vi endnu engang betone 
vort navnlig i dette Skrifts andet Afsnit udviklede Syn 
paa Digteren som Puschkins fornemste om end ikke 
eneste Arvtager, som den Kunstner, hvis Fane fortrins- 
vis bærer Indskriften: Kunsten for Kunstens egen Skyld. 
En og anden Kjender af den senere Tids russiske Digte- 
kunst kunde maaske fra et rent litterært Standpunkt 
og fra et mere ensidigt Synspunkt ikke ganske med 
Urette være tilbøjelig til at betragte den i det fore- 
gaaende oftere omtalte, nu^) desværre ogsaa afdøde 
Afanåsij Afanåsjevitsch Schenschin (Feth) som den 
reneste Repræsentant for nævnte Retning. Men her 
maa det ikke lades ude af Betragtning, at hvor store 
end Schenschins Fortjenester ere som formfuldendt og 
følelsesfuld lyrisk Miniaturmaler, som Forfatter af en 
Mængde yndefalde men smaabitte Stemningsbilleder paa 
Guldgrund, har han udenfor en snever Kreds af højt- 
dannede litterære Smagsaristokrater saa godt som slet 
ingen Indflydelse havt, fordi han med Villie holdt sig 

^) December 1892, født 1820. 

utilgjængelig fjern fra sin Samtids Brøst og sin Samtids 
Kampe. Det er en af Ålexiéj Tolstojs største Fortjenester, 
at han har været Barn af sin Tid. og levet Livet med. 
Vilde han det, maatte han deltage i Kampen, og hvor 
humant han end bruger sine Vaaben, Vaaben ere de 
alligevel, ikke plumpe som hos nogle af hans Modstan- 
dere, ikke forgiftede som hos andre af dem, altid rid- 
derlige men ogsaa slebne, skarpe nok til at bide hvast. 
Dog heri ligger netop, som vi tilstrækkelig have paavist, 
den store Forskjel mellem ham og hans Antagonister. 
Disse sidste stride alle med et bestemt politisk Formaal 
for Øje. Hvor derimod hos Tolstoj Tendensen kommer 
frem, anvendes Tendensen kun til Forsvar for hans 
Kunstnerfane, ikke til Angreb paa noget Parti som 
politisk Parti. Dette tro vi i det foregaaende fuldtud 
at have godtgjort, og naar hist og her baade i Rusland 
udprægede Partigjængere, ja endog i Udlandet en anset 
Litterærhistoriker^) i Alexiéj Tolstoj vil se en fremtræ- 
dende Repræsentant for den specielt politisk konser- 
vative Reaktion mod Tredsemes politisk demokrati- 
serende Retning, er denne Opfattelse absolut urigtig og 
lader sig knapt nok uden tilsigtet Haartrækkeri forsvare 
paa Grundlag af Digterens egen Produktion. Tvertimod. 
-I politisk Henseende er Alexiéj Tolstoj snarest Frem- 
skridtsmand og Frisindet, om end den samtidige Halvdan- 
nelses nihilistisk-utilitaristiske Pseudoliberalisme naturligt 
nok maatte ligge ham flem. Som Kunstner derimod er 
han udpræget Aristokrat, altfor udpræget maaske til 
nogensinde, eller idetmindste for det første, ret at blive 
„folkelig", hvorvel under den i de sidste femten — tyve 
Aar stadigt stigende Læselyst, hvis uforholdsmæssigt 

^) A. V. Reinholdt, Geschichte der russischen Litteratur. 
Leipzig. W. Friedrich, p. 777. 

hastige Væxt Forfatteren af dette Skrift selv har havt 
Lejlighed til at følge, ogsaa Tolstojs Poesi vinder en 
bestandigt videre og videre Udbredelse. Dette fremgaaer 
noksom af de efter russiske Forhold talrige Oplag, hvori 
hans Skrifter foreligge^). 

Vi minde endnu engang om Turgjenjevs Dom^) 
over Tolstoj som Grundlæggeren af den russiske histo- 
riske Ballade- og Legendedigtning. Selv nære vi ingen 
Tvivl om, at Tyngdepunktet for hans Betydning maa 
søges netop paa dette Omraade. Vi foretrække hos 
Tolstoj Romancepoesien for Dramaet. Personlig til- 
bøjelig til at betragte Ostrovskij^) som ikke blot den 
mest frugtbare men ogsaa mest begavede Skuespilfor- 
fatter, Rusland har frembragt, maa vi i ethvert Tilfælde 
indrømme Tolstoj Pladsen umiddelbart ved Siden af 
denne. Anerkjendelsen, som Gourriére*) ved Bedøm- 
melsen af Ivan den Skrækkeliges Død yder Tolstoj som 
Dramatiker, fortjener han, saavidt vi skjønne, i endnu 

^) Digtene have opnaaet syv Udgaver, henholdsvis i 1867, 76, 
77, 83, 86, 88 og 90. Romanen Fyrat Set-ébrjanyj fem Udg. 1863, 
69, 87, 90, 91. TrUogien tre Udg. 1876, 87, 91, hvorhos af de 
enkelte Tragedier særskilt ere udkomne: Jvdn den Skrækkeliges 
Død 1866 og 69. Tsar Feodor lodnnovitsch 1868. Projekt til 
Arrangement for Scenen af Tragedien Tsar Feodor lodnnovitsch 
1868 (senere vedføjet Udgaverne af Trilogien). Tsar Boris 1870. 
Af Digtene har Johannes af Damaskus været selvstændigt trykt to 
Gange 1866 og 75. Samtlige her anførte Udgaver ere fremkomne 
paa Forlag af M. Stasjulévitsch i Petersborg ligesom ogsaa begge 
Oplag (1884 og 85) af Kosma Prutkov. 

*) Afsnit IV. Slutning. 

') Alexander Nikolajevilsch Ostrovskij (1823-86), der i Tids- 
rummet 1862—68 har skrevet og faaet opført sex historiske Dramer. 
Hans tidligere og senere Produktion for Scenen er af lettere Art 
og henter for Størstedelen sine Sujetter fra Livet i den lavere 
Kjøbmandsstand i Moskau. 

*) Afsnit VI S. 102. 

højere Grad for Tsar Feodor loannovifschy og en ind- 
gaaende Kjender af nyere russisk Litteratur, Erwin 
Bauer^), dvæler med særlig Forkjærlighed ved den 
stilfulde, storladne Skjønhed, i hvilken Trilogiens Slut- 
ningstragedie Tsar Boris er holdt. 

Det skulde glæde os, om foreliggende Arbejde 
maatte bidrage til i Danmark at vække Interesse for en 
af Ruslands betydeligste men udenfor Rusland mindst 
kjendte Forfattere fra vort Aarhundredes tredie Fjerdedel. 
Dostojevskij og Leo Tolstoj troer nærværende Skrifts 
Forfatter ved nogle, iøvrigt Udet og kun som Brudstykker 
fremtrædende Oversættelsesforsøg at have været den 
første til at indføre i vor Litteratur. Denne svage 
Begyndelse er bleven fulgt af adskillige, tildels fortrin- 
lige Omplantninger, blandt hvilke navnlig Oberstlieutenant 
W. Gerstenbergs Gjengivelser af Leo Tolstoj fortjene at 
fremhæves. Vi slutte denne Undersøgelse med et hjer- 
teligt Ønske om, at ogsaa Alexiéj Tolstoj, paa bedre 
og mere omfattende Maade, end vi have evnet, maa 
blive gjort til Gjenstand for Efterdigtning i vort danske 
Fædreland. 

^) NaiuralismtM, NihiliftmuSf Idealismus in der russischen 
Dichtung. Berlin, Hans Lusten5der, 1890 p. 197 ff. Et af Tra- 
gediens mest vellykkede Steder, Hertug Kristian af Danmarks Skil- 
dring af sin Ungdom, er her anført i en meget god Oversættelse. 
Vi anbefale denne ogsaa for andre samtidige russiske Digteres Ved- 
kommende særdeles velskrevne og let tilgjængelige Bog. I det Hele 
og Store tiltrædende Bauers maaske næsten altfor rosende Kritik 
af Tolstoj som Dramatiker, tage vi dog Forbehold overfor hans 
Bemærkninger om Skildringen af Irinas Karakter i Tsar Feodor 
loånnovitsch. 

